Ehen Party Thakun Nuruhunas Council Inthihaab MDP In Nagaanan: Raees - Vaguthu\nރަށްވެހި ފަތިހުގެ އަލިވިލުމުގެ ނަމުގައި އެމްޑީޕީއިން ބޭއްވި ޖަލްސާ - ފޮޓޯ: މުންޝިދު ޓްވީޓާ\nއެހެން ޕާޓީތަކުން ނުރުހުނަސް ކުރިއަށް އޮތް ލޯކަލް ކައުންސިލްތަކުގެ އިންތިހާބު އެމްޑީޕީން ނަގާނެ ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\n"ރަށްވެހި ފަތިހުގެ އަލިވިލުމުގެ" ނަމުގައި އެމްޑީޕީގެ ކެމްޕެއިން ލޯންޗް ކުރުމަށް މިރޭ ބޭއްވި ޖަލްސާގައި ވާހަކަފުޅު ދައްކަވަމުން ރައީސް ވިދާޅުވީ ވާދަވެރި ފަރާތްތަކުންނާއި ސިޔާސީ ޕާޓީތަކުން ހިތްނުތަނަވަސްވި ކަމުގައި ވީނަމަވެސް ކުރިއަށް އޮތް ކައުންސިލް އިންތިހާބު އެމްޑީޕީން ކާމިޔާބު ކުރާނެ ކަމަށެވެ.\nލާމަރުކަޒީ ނިޒާމެއްގެ މުހިންމުކަން އެނގިގެން ދިޔައީ ކޮވިޑް-19 ގެ މި ދަނޑިވަޅިގައި ކަން ފާހަގަކުރައްވަމުން ރައީސް ވިދާޅުވީ މި ނިޒާމް ފުރިހަމަ ކުރެވޭނީ ކައުންސިލް އިންތިހާބު އެންޑީޕީއިން ކާމިޔާބު ކުރެވިގެން ކަމަށެވެ.\nރިޔާސީ އިންތިހާބާއި، ރައްޔިތުންގެ މަޖިލީހުގެ އިންތިހާބު ކާމިޔާބުވެ، އެމްޑީޕީގެ އަތުގައި ބާރުތަކެއް އޮތް ނަމަވެސް ސަރުކާރުން މަސައްކަތް ކުރާނީ އެ ބާރުތައް އެންމެ ފުޅާކޮށް ރައްޔިތުންނަށް ދޫކޮއްލުމަށް ކަމަށް އެމަނިކުފާނު ވިދާޅުވިއެވެ.\n"އަތުގައި ބާރުތައް ހިފެހައްޓައިގެން ތިބުމަށްވުރެ މާބޮޑު ނިޔަތެއް އަޅުގަނޑުމެންގެ އެބައޮތް. އެއީ، އޮތްނަމަ އޮތް ހުރަހެއް ގިރާކޮށް އެބާރުތައް އޭގެ ހަގީގީ މާނައިގައި އެންމެ ފުޅާކޮށް ރައްޔިތުންނަށް ދޫކޮއްލުން. އެއީ އަޅުގަނޑުމެން މާ ކުރިން ނިޔަތް ގަނެފައިވާ ތަރައްގީގެ އެންމެ ބޮޑު ޕްރޮޖެކްޓް." ރައީސް ސޯލިހް ވިދާޅުވިއެވެ.\nލާމަރުކަޒު ނުވެ އޮތުމުން، އަތޮޅުތަކުގައި ތިބެ ރައްޔިތުން ތަހައްމަލު ކުރަންޖެހޭ ތަކުލީފުތައް އެމްޑީޕީއަށް ވަރަށް ސާފުކަން ފާހަގަކުރައްވަމުން ރައީސް ސޯލިހް ވަނީ އިދިކޮޅަށް ވަރަށް ބޮޑަށް ފާޑު ވިދާޅުވެފައެެވެ. އެގޮތުން ރައްތަަކަށް ބާރުތައް ލިބިދޭ ވާހަކަ މަޖިލީހުގެ ތަޅަމުގައި ދެކެވުނު އިރު، އެކަމާއި ދެކޮޅަށް އިދިކޮޅުގައި މިހާރު ތިއްބެވި ބޭފުޅުން ޝުއޫރު ފާޅުކުރައްވަމުން ގެންދެވިކަމަށް ރައީސް ވިދާޅުވިއެވެ.\nއެހެން ޕާޓީތައް ނުރުހޭ ވާހަކަ ރައީސް ސޯލިހް ދެއްކެވިއިރު އެމަނިކުފާނުގެ ސަރުކާރު ހިންގަމުން ދަނީ ވެސް އެހެން ތިން ޕާޓީއަކާ ގުޅިގެން އުފައްދާފައިވާ ކޯލިޝަނަކުންނެވެ. މި ކޯލިޝަނުގައި އެމްޑީޕީގެ އިތުރުން ޖުމްހޫރީ ޕާޓީއާއި އަދާލަތު ޕާޓީއާއި ކުރީގެ ރައީސް މައުމޫން އަބްދުލް ގައްޔޫމް އިސްވެ ހުންނަވާ އުފެއްދެވި އެމްއާރުއެމް ވެސް ހިމެނެއެވެ.\nކޯލިޝަން އޮތް ނަމަވެސް ރައްޔިތުންގެ މަޖިލީހުގެ އިންތިޚާބުގައި އެމްޑީޕީއިން ވާދަކުރީ ވަކިންނެވެ. އަދި ކައުންސިލް އިންތިޚާބުގައި ވެސް އެމްޑީޕީއިން ވާދަކުރަން ނިންމާފައި ވަނީ ވަކިންނެވެ. އެންމެ ފަހުން ރާއްޖޭގައި ބޭއްވި ތިން އިންތިޚާބު ވެސް ކާމިޔާބު ކޮށްފައިވަނީ އެމްޑީޕީއިންނެވެ. އެއީ 2017 ގެ ކައުންސިލް އިންތިޚާބާއި، 2018 ގެ ރިޔާސީ އިންތިޚާބާއި، 2019 ގެ މަޖިލިސް އިންތިޚާބު ބޮޑު ތަފާތަކުން އެމްޑީޕީއިން ކާމިޔާބު ކުރިއެވެ.\nފެބުރުއަރީ 25, 2021 21:53\nފެބުރުއަރީ 26, 2021 11:00\nދިނަސް ނުދިނަސް ކިބޫ ޖާހިލު އެބުނީތާ ކަައުންސިލް އިންތިހާބު ނަގާނަމޭ އެއީ ވަގަށް ނަގާ ވަހަކަ\nފެބުރުއަރީ 25, 2021 21:54\nޑިމޮކްރެޓިކް ވާހަކަ ދައްކާބަލަ ތިޔައީ ކުޑަ ކ ގެ ދުވަސްވަރުގެ ވަރަށް ހުތުރުވާހަކަ ނުންތޯ ގޮޑި ހޯދާނަން ބުނުމަކީ !\nފެބުރުއަރީ 26, 2021 10:09\nދައްކާ ޚުދުމުޚުތާރު ވާހަކަ ނިކަން ބަލާބަލަ! ރުހުނަސް ނުރުހުނަސް އޭ. ބަލަ ތިޔަ ބުނާ ޕާޓީތަކަކީ އެއްވެސް އެއްޗެއް ނޫނޭ. އެއްޗަކީ އަހަރެމެން ރައްޔިތުންނޭ. ބޭނުން ވަގުތަކު ބޭނުން ޕާޓީއަކަށް ބޭނުން މީހަކަށް ވޯޓުދޭނީ އަހަރެމެން. ތިޔަ ބުނެވެނީ އަހަރެމެން ރުހުނަސް ނުރުހުނަސް ވޯޓަށް ބޭނުންގޮތެއް ހަދާނެ ވާހަކަ. އެހެނެއް ނެހެދޭނެ.\nފެބުރުއަރީ 25, 2021 21:55\nފައްކާނަމަ ފައްކާކަމެއްއެގޭނީވެސް ޕީޕީއެމްއައްލިބިގެން ކަލޭމެނައް ލިބިއްޖެއްޔާ ވަޅޯދޯ ވާނީ\nފެބުރުއަރީ 25, 2021 22:04\nރައީސް ގަދަބަސް ނުބުނޭ،\nފެބުރުއަރީ 26, 2021 06:42\nކިނބޫ ޖާހިލުނެެބުނަނީ ވޯޓުން ވައްކަން ކުރާނަމޭ...\nމާޗް 3, 2021 23:50\nއެމްޑީޕީ އަކައްވޯޓެއް ނުދޭަނަން\nފެބުރުއަރީ 25, 2021 22:06\nމިއީ ﷲ ގެ އިރާދަ އަށް ވުރެ މަތީގަ ވާބަޔަކީތަ ؟\nނަގާނެ ވާހަކަ ބުނީމަ ވ ސާފު.. ވަގައް ނަގާ ވާހަކަ އެއީ.. ކަމެއް ނުވި ވެރި މީހަ އެޅި ފުލެޓުވެސް މި ޤާބީލް ސަރުކާރުން ވަގައް ނެގި އުސޫލުން\nފެބުރުއަރީ 25, 2021 22:07\nޔާﷲ މިމުނާފިގުންގެ ކިބައިން މިގައުމު ސަލާމަތް ކޮށްދެއްވާނދޭވެ. ދިވެހިންނަށް ހެޔުވިސްނުންދެއްވާށި. އާމިން\nފެބުރުއަރީ 25, 2021 22:18\nމިއީ ރައީސުންގެ ބަސްމަގު ހުންނަންޖެހޭ ގޮތެއް ނޫން. ރައީސުންގެ ވާހަކަ ހުންނަން ޖެހޭނީ ގައުމު ޔުނައިޓްކޮށް އެއްބައިވަންތަ ކުރުމުގެ މަގަށް. ވަރަށް އަންޕްރޮފެޝަނަލް އަދި ޑިމޮކްރަސީ ނުދަންނަ ޕާޓީއެއް އެމްޑީޕީއަކީ\nފެބުރުއަރީ 26, 2021 10:15\nމި މީހުން މިކިޔާ ލާ މަރުކަޒު ކޮށްގެން މިމާލެއަށް ވީކަމެއް އެބައޮތްތަ؟ މި މީހުން ރުހޭ ބަޔަކަށް ބޭނުންވަރަކަށް ލާރިދިނުން ފިޔަވައި ކުރެވުނު ކަމެއް ނެތް. ޔާމީނު މަގެއްގައި ތާރުއެޅިޔޭ ކިޔާފައި ނިކަން ގޮތް ދައްކާފައި މުޅި މާލޭގައި އަޅާނީ ތާރޭ ކިޔާފައި މީގެ ދެއަހަރެއްހާ ދުވަސްކުރިން ސަޅިބައިސާ ކަނޑާފައި ކުރިކަމެއް ފެންނަން އެބައޮތްތަ! އެއްކަލަ މުސްކުޅި ބެއްޔާ އެތުރި ގާކޮޅު ނަގާފައި ބައިކިލޯމީޓަރުގައި އަލުން އަތުރާފައި މިގޮވަނީ 40 އަހަރުދުވަހުގެ ތެރޭގައި މަގު ނަހަދާވަރަށް ހަދައިފީމޭ. އެއީ ތިކިޔާ ލާ މަރުކަޒުވީމާ ވާންޖެހޭ ގޮތްތަ! މިވަރުން ރައްޔިތުންނަށް ސާފު. އެއްވެސް ލާމަރުޒަކެއް ބޭނުމެއް ނޫން. ބޭނުމީ ކުޑަކަތީބާއި ބޮޑުކަތީބު. ތިކިޔާ ބަހުލޫލު ކައުންސިލަރުން ތިބެގެން އެއްކަމެއްވެސް ނުވާނެ.\nފެބުރުއަރީ 25, 2021 22:19\nތެދެއް. އިންތހިޚާބު ނެގިދާނެ. އެކަން ގަބޫލް ކުރެވޭ. އެކަ މަކު ރައްޔަތުންގެ ވޯޓަކުން އެ މް ޑީ ޕީ އަށް އިންތިޚާބު ނުލިބޭނެ.\nފެބުރުއަރީ 25, 2021 22:22\nކޯޗެއް ނުލިބިގެން ތަ ތިޔަ ތެޅިފޮޅެނީ..\nފެބުރުއަރީ 25, 2021 22:35\n.....މާތްﷲ އިރާދަކުރެއްވިއްޔާއޭ ނުބުނާނަންދޯ؟\nއެއީ ތިގޭ ކާމޭޒުމަތީ ތައްޓަކައް އަޅާ ބަހައްޓާފަ ހުރި އެއްޗެއްތޯ؟؟ ކާމިޔާބުވެސް ކުރެވިދާނެ ހަމަ ނުކުރެވިވެސް ހިނގައިދާނެ. ގަދަބަސް ބުނާކައް ނުވާނެ. ތިމީހުން ތި ކުޅޭ ކުޅި ދިވެހިންނައް މިހާރު އިނގޭނެ ކަމައް އުންމީދު ކުރަން.\nފެބުރުއަރީ 26, 2021 09:45\nއެކާމޭ ޒެއް އެއީ3ދުވަހަށް ހުންނަ ކާމޭޒެއް ދެން ބަޚަބަރު ރައްއޮންނަދިމާލަށް ބޯކޮޅު ބާއްވާގެންވެސް ނިދާވެސް މީހެއްނޫން . ސީދާ ދޯކާގެ ބޮޑެއް .\nފެބުރުއަރީ 25, 2021 22:45\nތިޔަވިދާޅުވަނީ ރީތިބަހުން އިންތިހާބު ވަގަށް ނަގާނަމޭދޯ؟ އަހަރުމެން އެމްޑީޕީ ގުރާސް ރޫޓް ގައ ތިބި މީހުން މިތިބީ އެމްޑީޕީއަށް ވޯޓްދޭގޮތަކަށް ނޫން! ލާމަރުކަޒީ ގާނޫނާ ޚިލާފަށް މާލޭ ސަރަހައްދުގެ ބިން ފޭރިގަނެ އެޗްޑީސީއަށް ދީފައިާތީ މާލޭ މީހުން މިފަހަރު އެމްޑީޕީއަށް ވޯޓެއް ނުދޭނެ! ކޮންމެ ފަހަރަކު މޮޅުގޭމް ޖައްސާ2ފަހަރަށް ކައްޓެއް ނުޖެހޭނެ!\nފެބުރުއަރީ 25, 2021 22:53\nކަލޭ ޖަލުގަ ބާއްވާނަން އިންޝާﷲ\nފެބުރުއަރީ 25, 2021 22:57\nއެއީކޮންގޮތަކަށް ވޯޓްކަރުދާހުން ވަށްކަންކޮށްގެންތަ!\nފެބުރުއަރީ 25, 2021 23:08\nއަޅުގަނޑަށް ލަފާކުރެވޭ ގޮތުގަ މާލެ ސަރަހައްދުން ވޯޓް ލާމީހުން ވަރަށް މަދުވާނެ.\nފެބުރުއަރީ 25, 2021 23:12\nލާމރުކަޒު ވާންޖެހެނީ ކޮންމެ ފަހަރަކުވެސް އިންތިޚާބު މޫސުން އައިމަ. ޚާއްސަކޮށް ކައުންސިލް އިންތިޚާބު. އެފަހުން މުޅި ދައުރު ނިމޭ އިރުވެސް އެބޖނާ ލާމަރުކަޒު ވާތަނެއް ނުފެންނާނެ.!\nފެބުރުއަރީ 25, 2021 23:14\nނަގާތި ނަގާތި ވަގަށް ނަގާތި. މިހާތަނަށް ވައްކަން ނުކޮށް ވޯޓުގަނޑެއް ލިބިފައެއް ނެތް.\nފެބުރުއަރީ 25, 2021 23:28\nރައިތުން މަރާފާ ވެސް ކަލޭމެން ކަމިޔާބް ކުރަންތިއުލެނި ތިކަމެތް މިފަރު ﷲ ކުޅަދުން ވަންތަކަމުންނުވަނެއެވެ ޔﷲ ޔﷲ ޔﷲ މިނުބައި ސަރުކާރު ބަލިކުރަވާދެ\nފެބުރުއަރީ 25, 2021 23:40\nދެން ރައްޔަތުންވިސްނާ އެބުނާ އެތީގެމާނަ މިހާރުވެސް އެގެމުން ދަނީ ކިހާވަރެއްގެ ބާރެއްތޯ އޮތީ އެއީ އިންޑިއާ އެނބަސީން އެއިއުލާން ކުރަނީ ގޭދޮށު މަސްފިނިކުރާތަން އަޅާވާހަކަ ދެން މިވަރައް ރުހުނަސް ނުރުހުނަސް ބާރްތައް އޮއްވަރު ބިތުފަންގި ނެގި ވަރަކައް ކެޔޮކޭވަރު ފެންނަމުންދާނޭ ކިޔާ އަޑުއިވޭ ކާފަމެން\nފެބުރުއަރީ 25, 2021 23:43\nއިންތިހާބުކުކކ ކާމާޔާބުު ކުރިޔަސްމިގައުމު\nފެބުރުއަރީ 25, 2021 23:45\nނުނެގޭނެ މި އިންތިޚާބެއް އެ.ޑީ ޕީއަކަށް. އަތަށްގޮވާނީ . ވޯޓް ލައިގެން ނުނެގޭނެ ! މޮޔަފުޅު ނޫވޭ\nފެބުރުއަރީ 25, 2021 23:48\nފެބުރުއަރީ 25, 2021 23:50\nއެމް.ޑީޕީ ސަރުކާރުގެ ތަރައްގީގެ އެންމެ ބޮޑު ޕްރެޖެކްޓަކީ ދޮގު ވައުދު ވުމާއި ފޮނިބަސްތަކުން މުޚާތަބު ކުރުމާއި ހުވަފެންދެއްކުމާއި އޮޅުވާލުމާއި ރައްޔިތުން ނިކަމެތި ކުރުން\nފެބުރުއަރީ 26, 2021 00:11\nސާފު ބަހުން ތިޔަ ދައްކަނީ ވޯޓުން ވައްކަން ކުރާ ވާހަކަތޯ؟\nފެބުރުއަރީ 26, 2021 00:33\nފެބުރުއަރީ 26, 2021 01:03\nއަތުން ނަގާ އެއޗެއްތޯ؟ މިދިޔަ އިންތިޚާބްވެސް ނެގީދޯ\nފެބުރުއަރީ 26, 2021 01:49\nމާކުރިން މިގޮތައް ކާމިޔާބު ކުރާނެކަމުގެ ޔަގީންކަން މިދެނީ މިކަމުގައި ވަރައް ވަރައް ބޮޑެތި ކަންތައް ތަކެއް ފަހަތުގައި އޮތީ، މިސާލެއް ރިޔާސީ އުންތިހާބު ވެސް މާކުރިޔާލާ ކާމިޔާބު ކުރާނެކަމުގެ ޔަގީންކަން ދެމުން އައީ. ބިޑު ތަނުން ކާމިޔާބު ކުރި ،\nފެބުރުއަރީ 26, 2021 04:32\nއެހެން ޕާޓީތަކުން ނުރުހުނަސް ނަގާނެކަމަށް ތިޔަ ވިދާޅުވުން ގޯސް.. ތިޔަ ބަހުން ދޭހަވަނީ ޚުދުމުޚުތާރުކަން..އިރާދަފުޅާ ނުލާ ކަމެއް ނުވާނެކަންވެސް ނޭގެނީތަ... ތިޔަށްވުރެ މާ ރަގަޅެއްނު. އިންތިޚާބު ނުބާއްވާ ހުރިހާ ކައުންސިލަކަށް ޕާޓީ ކުދިން ނަގާ ހަމަޖައްސާލަންވީނު.\nފެބުރުއަރީ 26, 2021 05:59\nވެރިކަން ނެގިވެސް ވަގަށް މަޖިލިސް ނެގީވެސް ވަގަށް ދެންއޮތީ ކައުންސިލް އިންރިޚާބް އެވެސް ނެގޭނީ ވަގަށް އެހެންވެ އެބުނީ ވަގަށް ނަގާނެ ވަހަކަ\nފެބުރުއަރީ 26, 2021 07:24\nރިޔާސީ އިންތިޚާބުވެސް ނެގީ އޮޅުވާލައިގެން މިފަހަރު ހުރިހާބާރެއް އަތްދަށުގައޮތީމާ ގަދަބަސް ބުނަނީ ކުރީގެ އިންތިޚާބުގަ ފަންސަވިސް ޕަސެންޓުވެސް އެކަނި ނުލިބުނު އެކަމަކު މިހާރުގެ އިދިކޮޅު ޕާޓީގެ ކެންޑިޑޭޓު އެކަނި ސާޅިސްނުވަޕަސެންޓް ވޯޓުހޯދި ދެންރައްޔިތުންވިސްނާ\nފެބުރުއަރީ 26, 2021 09:27\nމިޔޮށް ހުރިހާ ދުވަހު އުޅޭ މީހެއް ކަމެއްވެސް ނޭނގޭ.. އިލެކްޝަން އައީމް ހާދަ އެކްޓިވްއޭދޯ\nފެބުރުއަރީ 26, 2021 09:37\nފަހަރުގައި ރައްޔިތުން މަޅީގައި ޖައްސައިގެން ގޮނޑި ނެގިދާނެ. އެކަމަކު ގައުމަށް ކަމެއް ކޮށްދިނުމުގެ ވިސްނުން ދިޔަބޭފުޅާގެ ނެތް.\nފެބުރުއަރީ 26, 2021 09:41\nރައްޔިތުންނަށް ހޮޔޮވިސްނުން ލިބި ދެއިރު ދެދެލަޔަށް ވާހަކަ ބަދަޅުވާބަޔަކަށް އިތުބާރު ކުރަން ހޮޔޮނުވާނެކަން ވިސްނި ތިލާދީނީ ފަނާކުރާޕާޓީއަށް ޖެހިލުމެއްނެތި ނޫނެކޭބުނަން ކެރޭނެހާހިތްވަރު ރައްޔިތުންނަށް ދެއްވާށި ، އައްޑޫއަށް ނިސްބަތްވާމުއްސަދި އާއިލާތަކަށް ބޮޑެތި މުއްސަދިންނަށް ފުލެޓްތަކުން ތިބައިއަޅާލީ ތިބޭނުމަކަށް ރައްޔިތުންނަށް ވިސްނޭނެ ، ނިކަމެތިންނަށް އެއްކަމެއްގަ ވެސް އިސްކަން ނުދީ ހުރިހާކަމެއްގަ ވެސް އަމިއްލަރަށަށް ވިއަސް އިސްކަން ތިދެނީ އެވަގުތު ރަށުގަ ހުރި ފައިސާގިނަ މީހާއަށް އެމީހަކަށް ލޯނެއް ދީގެންވެސް ތިއަތުއަޅުވަނީ އެމީަކު ނިކަމެތި ރައްޔިތުން މީހާއަށް މިހާލަތުގަ ވޯޓްދޭން މަޖްބޫރު ކުރާނެތީ އަންގާނެ ފިހާރައިގައޮތް ލޭންދޭނަށް ދައްކަން ޖެހޭފައިސާދައްކަން . ގައުމުގެ ރައިސަކީ ނިކަމެތިން ނަށް ހަތަރު ކަލި ހަމަކުރަންވެސް ބޭނުންވާރައިސެއް ނޫން އޯގާތެރިކަމޭ ކިޔާސެލްފީނަގަނީ ވޯޓަށް،\nފެބުރުއަރީ 26, 2021 09:46\nކައުންސިލް އިންތިހާބުނެގޭނީ ވައްކަންކޮއްގެން އެހެންއިންތިހާބުން ވައްކަންކުރި ގޮތައް ފޭރޭސަރުކާރު.\nފެބުރުއަރީ 26, 2021 10:11\nފެބުރުއަރީ 26, 2021 11:43\nހެޔޮނުވާނެ މި ބަލިމަޑުކަމުން އަރައިގަނެވޭތޯ ބަލައިބަލަ\nފެބުރުއަރީ 26, 2021 11:55\nތިބުނަނީ ރައްޔިތުން ނުރުހުނަސް ކުޑަ ކ ޖަހައިގެން ވެސް ގޮޑިހޯދާނަމޭތޯ އެއީ ޑިމޮކްރެޓިކް ގޮތް ނޫންކަމަށް ބުނިމީހުން މިއަދު ނަމުން ޑިކްޓޭޓަރު ކަމުން ކުޑަ ކ !\nފެބުރުއަރީ 26, 2021 14:22\nރައީސްކަންވެސް ތިހޯދީތާ ވޯޓްނުލިޔަސް ސަރީފައް ބޯކޮއް ދިީފިއްޔާ ތިކަންވެސް ކޮއްފާނެ\nފެބުރުއަރީ 28, 2021 13:06\n2018 ގެ ރިޔާސީ ވޯޓުގައި5މީހުން އެކުވެގެން އެތަކެއް މަކަރަކާ ޙިލަތްހދައިގެންވެސް ލިބުނީ 60000 ވޯޓު! އެކަން ކަށަވަރުވުމުން ޔާމީންގެ ވޯޓުތައް ކައްވާލުމަށް އީސީ ގެ ވެރިންނަށް މިލިޔަނުން ޑޮލަރުދިންކަންވެސް އެނގޭ! ވޯޓުތައް އަލުންގުނަން އަމުރުއައި ހިސާބުން ވޯޓުތަކާ ލިޔެކިޔުންތައް ނައްތައިލީ ކީއްވެ؟ ދެންވެސް ވައްކަންކޮށްގެން ނޫންގޮތަކަށް ނުލިބޭނެ!


Zuvaana Ah Hamalaa Dhinee India Fathuruverieh, Zuvaanaa Ge Vaahakathah Fuluhun Dhogu Kurey - Vaguthu\nކޮވިޑް-19: ދުނިޔޭގެ ހާލަތު ގޯހުން ގޯހަށް! - 13 ގަޑިއިރު ކުރިން\nޒުވާނާއަށް ހަމަލާ ދިނީ އިންޑިއާ ފަތުރުވެރިއެއް، ޒުވާނާގެ ވާހަކަތައް ފުލުހުން ދޮގު ކުރޭ!\n12 މަސް ކުރިން ( ނޮވެމްބަރު 4, 2019 )\nގއ.އަތޮޅުގައި ހިންގަމުން އަންނަ ރިސޯޓެއްގެ ފޮޓޯގްރާފަރަކަށް ހަމަލާދިނީ އިންޑިއާ ފަތުރުވެރިއެއް ކަމަށް ފުލުހުން ވިދާޅުވެއްޖެއެވެ. ޒުވާނާ ފުލުހުންނަށް މައްސަލަ ހުށަހެޅުމުން ފުލުހުންގެ ފަރާތުން ފުރަތަމަ އެއްބާރުލުމެއް ނުލިބުނު ޚަބަރު ފުލުހުން ވަނީ ދޮގުކޮށްފައެވެ.\nއިންޑިއާ ފަތުރުވެރިޔާ ދިވެހި ޒުވާނާ އަށް ހަމަލާ ދިނީ ރެސިޑެންސް މޯލްޑިވްސް ފަޅުމާފުށި ރިސޯޓްގައެވެ.\nފުލުހުން ވިދާޅުވީ ރެސިޑެންސް މޯލްޑިވްސް ރިސޯޓްގައި މަސައްކަތްކުރާ ފޮޓޯގްރާފަރެއްގެ ގައިގައި, އެ ރިސޯޓްގައި ހުރި އިންޑިއާ ފަތުރުވެރިއަކު ތަޅާ މާރާމާރީ ހިންގާފައިވާ މައްސަލަ ފުލުހުންނަށް ހުށަހެޅިފައިވާ ކަމަށެވެ. މިމާރާމާރީގައި ފޮޓޯގްރާފަރުގެ ބޭރުފުށުން އެއްވެސް އަނިޔާއެއް ފެންނަން ނެތް ކަމަށް ފުލުހުން ވިދާޅުވިއެވެ.\nމި މައްސަލަ ފުލުހުންނަށް ހުށަހަޅާފައިވަނީ ފޮޓޯގްރާފަރު އަމިއްލައަށް ވިލިނގިއްޔަށް އައިސް ކަމަށާއި، މައްސަލަހުށަހެޅުމާއެކު ފުލުހުން ރިސޯޓަށް ދިޔަ ކަމަށް ފުލުހުން ވިދާޅުވިއެވެ.\nނަމަވެސް އަނިޔާ ލިބުނު ފޮޓޯގްރާފަރުގެ ބައްޕަ "ވަގުތު" އަށް މައުލޫމާތު ދެމުން ބުނީ އިއްޔެ ރޭ ތިން ފަހަރެއްގެ މަތިން ފުލުހުންނަށް ގުޅައި މައްސަލަ ރިޕޯޓް ކުރުމުން ވެސް ފުލުހުންގެ އެއްބާރުލުމެއް ނުލިބުނު ކަމަށެވެ. އޭނާ ބުނީ ފުލުހުން ރިސޯޓަށް ދިޔައީ ފޮޓޯގްރާފަރު އިއްޔެ އަމިއްލައަށް ވިލިނގިއްޔަށް ގޮސް ފުލުހުންނަށް ބަޔާނެއް ދިނުމުން ކަމަށެވެ. އޭގެ ކުރިން ފުލުހުން ބުނަމުން ގެންދިޔައީ ރިސޯޓަށް އެރުމުގެ ހުއްދަ ފުލުހުންނަށް ނެތް ކަމަށް ކަމުގައި ވެސް ފޮޓޯގްރާފަރުގެ ބައްޕަ ބުންޏެވެ.\nފަތުރުވެރިޔާ މާރާމާރީ ހިންގި މައްސަލަ އޮއްބާލަން ވިލިނގިލީ ޕޮލިސް ސްޓޭޝަންގެ އިންޗާރޖު ފޮޓޯގްރާފަރުގެ ބައްޕަ އަށް ގުޅައި މަސައްކަތް ކުރި ކަމަށް ފޮޓޯގްރާފަރުގެ ބައްޕަ ބުނި ނަމަވެސް ފުލުހުން އެކަން ދޮގު ކުރެއެވެ. ފުލުހުން ބުނީ އެފަދަ ކަމެއް ފުލުހުން ކޮށްފައި ނުވާނެ ކަމަށެވެ.\nމާރާމާރީ ހިންގި އިންޑިއާ މީހާ މިއަދު ރާއްޖެ އިން ފުރާނެ ކަމަށް ވެއެވެ.\nދޯންޏެއް ހައިޖެކްކުރި ކަމަށް ބުނާ މައްސަލައިގައި ތިން މީހަކު ހައްޔަރުކޮށްފި\nދޯނި ހައިޖެކެއް ނުކުރަން، ފައިސާ ނުދައްކާތީ ސުލްހަވެރިކަމާއި އެކު ދޯންޏާއި ހަވާލުވީ - ވެރިފަރާތް\nތޫނުއެއްޗެއްސާއި އެކު އަރައި މަސް ދޯންޏެއް ހައިޖެކްކޮށްފި\nނޮވެމްބަރު 4, 2019 09:08\nޢަދި މި އިންޑިޔާ ބާނު ފެށެން މިއުޅެ ނީ ފުހުލުހުންނައް ގޯވާލަން މިއިންޑިޔާ މީހާ ހައްޔަރު ކުރަން\nނޮވެމްބަރު 4, 2019 09:33\nފަހުންނަގާރާޅު މާބޮޑުވާނެ ވިސްނާނެކަމަށް ހީކުރަން ރިސޯޓްތަކުން މިކަހަލަ ކަންތައް ނުބެލިއްޖެއިޔާ........\nނޮވެމްބަރު 4, 2019 09:34\nދިވެހި ރައްޔިތުން! ވިސްނަވާތި. މިތަނުގައި ދިވެހިރައްޔިތުންނަކީ، ދެވަނަ ދަރަޖައިގެ ބައެއްކަމަށް ވެގެން ދާނެ. މީގެ ކޮޅުމަތި މިހާރު ފެންނަމުން މިދަނީ.\nނޮވެމްބަރު 4, 2019 09:44\nއިންޑިއާ ހަރާމީ ހައްޔަރުކުރޭ\nނޮވެމްބަރު 4, 2019 09:48\nހަޤީޤަތާ ޚިލާފަށް ވާހަކަދައްކައި މުޢައްސަސާއެއްގެ އަގުވައްޓާލުމާއި ދޮގުހެދުމުގެ ރިވެތި ނަމޫނާ ދަރިއަސް މިދައްކައިދިނީ ދެން އެދަރި ބައްޕަގެ އަމަލުން ލިބިގަންނާނީ ނުބައިހިތްވަރު މިއީ ދަރި ދޮންފުތު ކުރުން.\nނޮވެމްބަރު 4, 2019 09:49\nހަޤީޤަތާ ޚިލާފަށް ވާހަކަދައްކައި މުޢައްސަސާއެއްގެ އަގުވައްޓާލުމާއި ދޮގުހެދުމުގެ ރިވެތި ނަމޫނާ ދަރިއަށް މިދައްކައިދިނީ ދެން އެދަރި ބައްޕަގެ އަމަލުން ލިބިގަންނާނީ ނުބައިހިތްވަރު މިއީ ދަރި ދޮންފުތު ކުރުން.\nނޮވެމްބަރު 4, 2019 10:13\nޢިންޑިއާ މީހާ ފުރައިގެން ދެވިގެން ނުވާނެ..ފުރުވާަލަިފިނަމަ އިންޑިއާ އެމްބަސީ ކުރިމަތީގައި މުޒާހަރާ ކުރަންވާނެ..އިންޑިއާ ސަރުކާރު ދަށުވެގެން އެމްޑީޕީ އޮވޭ އިންސާފު ލިބެންޖެހޭނެ\nނޮވެމްބަރު 4, 2019 10:50\nސާބަހޭ މިސަރުކާރަށް ވޯޓުދިން މީހުންނަށް. ޖަޒީރާ ވެރިކަމެއްގައި އޮންނާނީ އިންޑިއާގެ ބާރުގެ ދަށުގައި.\nނޮވެމްބަރު 4, 2019 11:23\nއެމީހާ ފުރިއަދީގެންނުވާނެއެވެ އިންޑިއާމީހުން ރާއްޖޭގެ ރައްޔިތުންނަށް އަނިޔާކޮށް މާރާމާރީ ހިންގަނީ މިހާރުއޮތްސަރުކާރުގެ ވާގިވެރިކަމާއި އެކުގައެވެ ސަރުކާރު\nވެރިކަމަށް އަންނަން އިންޑިއާއިން ހޯދި ގިނައެހީތަކަށް އަގު ދެއްކުމެގެ ތެރެއިންނެވެ. ދިވެހިންގެ ގަޔަށް ބޮލަށް އަތްލާ ހިސާބަށް އިންޑިއާ އިސްފައިވަނީ ސަރުކާރުގެއްވެސް އަގެއް އެމީހުންގެ ކުރިމަތީގައި ނެތަތީއެވެ. ނަސީދު އިސްތިއުފާ!\nނޮވެމްބަރު 4, 2019 12:20\nބަލަންތިބޭ ކަންތައް ދާގޮތް. އިންޑިޔާމީހާއަށް އެއްވެސް ފިޔަވަޅެއްނޭޅޭނެ. ފުރައިގެން ދާނީ. ދިވެއްސަކު އިންޑިޔާގަ ކޮށްލި ކަމެއްނަމަ "އުލުބައިންދާނެ ".\nނޮވެމްބަރު 4, 2019 13:32\nއެއްވެސް ޤާނޫނެއްގައި ނޯންނާނެ ޖިނާޢީ ކުށެއްގެ ތުހުމަތަކުވެސް ފުލުހުންނަށް ރިސޯޓަކަށް ނޭރޭނެކަމަކަށް. ދެންއޮތީ އިންޑިއާ މީހާގެ ވާހަކަ. އިންޑިއާއަކީ އެގައުމުގައިވެސް ދަށްފަންތީގެ މީހުން އުޅޭކަމަށް ލޭބަލްކޮށް އެމީހުންނާމެދު ލާއިންސާނީ ޢަމަލު އެންމެގިނައިން ހިންގާ ގައުމު. އެހެންވީމާ އެމީހުން ދިވެހިންނާމެދުވެސް އެފަދަ ދަށުދަރަޖައިގެ ޢަމަލު ހިންގާނެ. އިންޑިއާ މީހުންނަށް ސައިޒް އޮޅުނީ މިވެރިމުގައި ތިބި އިންޑިއާގެ ތައްޕާހާލައިގެން ނޫނީ ނޫޅެވޭނެކަމަށް ދެކިގެންއުޅޭ މީހުންގެ ސަބަބުން. އޭނާ ފުރުން މަނާކޮށް މައްސަލަ ބަލަން ގޮވާލަން.


America ge terrorostun ge listehgai dhivesseh ge nan!\nއެމެރިކާގެ ޓެރަރިސްޓުންގެ ލިސްޓެއްގައި ދިވެއްސެއްގެ ނަން!\n-5months ago5- ރިމާހް އިސާ\nދުނިޔޭގެ އެކިކަންކޮޅުތަކުގައި އިސްލާމީ ދައުލަތެއް ގާއިމްކުރުމަށް މަސައްކަތްކުރަމުންދާ އިސްލާމިކް ސްޓޭޓް ޖަމާއަތަށް އެހީތެރިވެދޭކަމަށްބުނެ ދިވެއްސަކާއި ދެކޮޅަށް އެމެރިކާގެ ސަރުކާރުން ފިޔަވަޅު އަޅައިފިއެވެ.\nADS BY CAFE STAND\nއެމެރިކާގެ ޓްރެޜަރީ ޑިޕާރޓްމެންޓްގެ އޮފީސް އޮފް ފޮރިން އެސެޓްސް ކޮންޓްރޯލުން ފިޔަވަޅު އަޅާފައިވަނީ މުހައްމަދު އަމީން ކިޔާ ފަރާތަކާއި ދެކޮޅަށެވެ. ވޮއިސްއަށް އެނގިފައިވާ ގޮތުގައި މިއީ 2001ވަނަ ސެޕްޓެމްބަރު މަހުގެ 11ވަނަ ދުވަހު ދިން ނިރުބަވެރި ހަމަލާއަށްފަހު އެކުލަވާލަން ފެށި މި ލިސްޓްގައި ދިވެއްސަކު ހިމެނި ފުރަތަމަ ފަހަރެވެ.\nއެ އޮފީހުން ބުނިިގޮތުގައި އަމީނަކީ އައިއެސް-ކޭ ނުވަތަ އައިއެސް ޚުރާސަން ނުވަަތަ އަފްޣާނިސްތާނާއި ޕާކިސްތާނުގައި ހަރަކާތްތެެރިވަމުންދާ އައިއެސް ޖަމާއަތުގެ ގޮތްޕަށް މީހުން ރެކްރޫޓް ކޮށްދޭ މީހެކެވެ. އަމީން ވަނީ 700 ޑޮލަރުގެ މުސާރައެއް ލިބޭގޮތަށް އެ ޖަމާއަތުގެ ޑިޖިޓަލް މީޑިޔާ ގޮފީގައި އުޅޭ ދިވެއްސަކަށް އަފްޣާނިސްތާނަށް ދިއުމަށް އެދިފައިކަމަށް އެމެރިކާއިން އާންމުކުރި މައުލޫމާތުގައި ވެއެވެ.\nއެއީ އެ ޖަމާއަތުގެ މީޑިޔާ ގްރޫޕުން ބޭނުންވެގެން އަމީނަށް ލިޔުންތަކެއް ތަރުޖަމާކޮށްދިނުމަށްކަމަށް ބުނެއެވެ.\nއެމެރިކާއިން ބުނިގޮތުގައި އަމީންއަކީ އޭނާގެ ކައިރި މީހުންނާއި ގުޅިގެން އައިއެސް ޖަމާއަތަށް މީހުން ހޯދުމުގައި އިސްކޮށް ހަރަކާތްތެރިވަމުން އަންނަ ފަރާތެކެވެ. އެގޮތުން އަމީންގެ ދަށުން ހަރަކާތްތެރިވާ ފަރާތްތަކުން ހަފްތާއަކު ގާތްގަނޑަކަށް ދިހަ ރެކްރޫޓްމެންޓް ސެޝަންތައް ދީނީ ކްލާސްތަކުގެ ނަމުގައި މާލޭގައި ބާއްވަމުންދިޔަ ކަމަށްވެއެވެ. މީގެން ބައެއް ގަޑިތައް އަމީންގެ ގޭގައިވެސް ނެގިކަމަށް ވަނީ ފާހަަގަކޮށްފައެވެ.\nއަމީންއާއި އޭނާގެ ގްރޫޕުން ރާއްޖޭގެ ގޭންގްތަކުގެ ތެރެއިން އައިއެސްއަށް މީހުން ނަގަމުންދާކަމަށް އެ އޮފީހުން ވަނީ ފާހަގަކޮށްފައެވެ. އަދި ކުރިން މި ފަރާތްތައް ސީރިޔާއަށް ފޮނުވިކަމުގައިވިޔަސް، މިހާރު ފޮނުވަނީ އަފްޣާނިސްތާނަށްކަމަށް ވަނީ ބުނެފައެވެ.\nފާހަގަކޮށްލެވޭ ގޮތުގައި މުހައްމަދު އަމީނަކީ ރާއްޖޭގައި ހަރަކާތްތެެރިވާ އައިއެސް ޖަމާއަތުގެ ގޮފީގެ ލީޑަރުކަމަށް މަރުތަކާއި ބެހޭ ކޮމިޝަނުން ތައްޔާރުކުރި ރިޕޯޓްގައިވެސް ވަނީ ބުނެފައެވެ.\nމުހައްމަދު އަމީނަކީ 2007 ވަނަ އަހަރު ސަލްޓަން ޕާކުގައި ބޮން ގޮއްވި މައްސަލައިގައި ތުހުމަތު ކުރެވުނު އެކަކެވެ. މި މައްސަލައިގައި އޭނާ ހައްޔަރު ކުރަން އުޅުމުން އަމީން ވަނީ ލަންކާއަށް ގޮސްފައެވެ. އޭނާ ހައްޔަރުކުރުމަށް އިންޓަރޕޯލް ރެޑް ނޯޓިސެއް ނެރެފައިވަނިކޮށް އޭނާ ހައްޔަރުކުރީ 2011ވަނަ އަހަރުގައެވެ.\nލަންކާއިން އަމީން ހައްޔަރުކޮށް މާލެ ގެނައުމަށްފަހު އޭނާ ދެ މަސް ވަންދެން ބަންދުގައި ބެހެއްޓިއެވެ. ނަމަވެސް 2012 ވަނަ އަހަރު އޭނާ ވަނީ ދޫކޮށްލާފައެވެ.\nސްޓޭޓް ޑިޕާރޓްމަންޓް އިން ހާމަކުރާނީ ދިވެހި އެންބަސީ ތަކުން ދޭ މަޢުލޫމާތު. އެމްޑީޕީ ސަރުކާރު އަންނަ އިރަށް ކޮންމެ ފަހަރަކު އަމީނު ކުއްވެރިވާނެ. މިވީ6އަހަރުތެރޭ ވެސް ކުޑަމިނުން ސައިކަލް ލައިސަން ނެތިވެސް ދުއްވާއިގެން ވެސް އަމީނު ހައްރުކޮށްފައިނުވޭ. އެއްވެސް ކްރައިމްއަކަށް އަރައިގެންވެސް ހައްޔަރު ކީއްކުރަން ކުޑަމިނުން ސުވާލުވެސް ދިވެހި ފުލުހުން ކޮށްފައިނުވޭ... ދެން ކުއްލިއަަށްނމިފެނުނީ ވެރިކަން ލިބުނު ތަން އަދި އެއީވެސް ބޭރުގެ ވެރިކަމެއް. ހަމަ އަޖައިބުވޭ...\nބޭނުން ކޮންމެ ބޭފުޅެއް އަމީންގެ ގެއަށް ވަޑައިގަންނަވާ. އެގޭގެ ބޮޑުމިން އެނގޭނެ. ހާދަ ބޮޑު ގެއެކޭ\nއެމްޑީޕީ ވެރިކަމަށް އަންނަ އިރަށް އަމީނު މަސްހޫރު ވާނެ. މިއީ އެންމެންނަށް އެގޭ ހަޤީޤަތް.\nމަކުނުދޫއަށް ޑޮކްޓަރުން ނުފޮނުވިގެން އުޅެނީ ސިއްހީ މަރުކަޒުގައި ޖާގަނެތުމުން: އަމީން01 hour ago\nަމަގުމަތީ ޑިއުޓީގައި އުޅޭ ފުލުހުންގެ ގައިގައި ކެމެރާ ހަރުކޮށްފި02 hours ago\nއާދިއްލީގައި ހިނގަމުންދާ ހަމަނުޖެހުންތަކުގައި 20މީހަކު މަރުވެއްޖެ04 hours ago\nރ.އުނގޫފާރުގެ ފުޓްބޯޅަ ދަނޑު ތަރައްގީކުރަނީ04 hours ago\nދައުލަތުން ކުރީގެ ނައިބު ރައީސް ޖިހާދުގެ ކިބައިން އެއް މިލިޔަން ރުފިޔާާ ހޯދަން ދައުވާކޮށްފި05 hours ago\nއދ.ގެ އިންސާނީ ހައްގުތަކާާއި ބެހޭ ކައުންސިލްގެ ގޮނޑިއަކަށް ރާއްޖެއިން ކުރިމަތިލަނީ05 hours ago\nތިން ބާރު ވަކިންނެއް ނުހިނގާ: ސަލީމް05 hours ago\nMP Nihad criticizes local media outlets019 hours ago


Dhaurun Beyrun Ithuru Jalsa eh Baahvanee\nރައްޔިތުންގެ މަޖިލީހުގެ ފުރަތަމަ ދައުރު ނިމި، ޗުއްޓީ އަށް ގޮސްފައި ވަނިކޮށް ދައުރުން ބޭރުން ބާއްވާ ދެ ވަނަ ޖަލްސާ މި މަހުގެ 22 ވަނަ ދުވަހު ބާއްވާ ގޮތަށް ހަމަޖެހިއްޖެ އެވެ.\nފުރަތަމަ ދައުރު ނިމިފައި ވަނިކޮށް މި މަހުގެ 12 ވަނަ ދުވަހު ވެސް ވަނީ ދައުރުން ބޭރުން ޖަލްސާއެއް ބާއްވައިފަ އެވެ. އެއީ ސަރުކާރުން ބޭނުންވެގެން ޓެރަރިޒަމް މަނާކުރުމުގެ ގާނޫނަށް އިސްލާހު ގެނައުމަށް އެމްޑީޕީ މެމްބަރުން ހުށަހެޅުމުން ބޭއްވި ޖަލްސާ އެކެވެ.\nއެ ޖަލްސާ ނިންމަވާލައްވަމުން މަޖިލީހުގެ ރައީސް، ރައީސް މުހައްމަދު ނަޝީދު ވަނީ ދައުރުން ބޭރުން އިތުރު ޖަލްސާއެއް ބާއްވާނަމަ ޕީޖީ ލީޑަރުންނާ މަޝްވަރާ ކުރައްވާނެ ކަމަށް ވިދާޅުވެފަ އެވެ. އެގޮތުން ދެ ވަނަ ޖަލްސާއެއް ބޭއްވީ ޕީޖީ ލީޑަރުންނާ މަޝްވަރާ ކުރެއްވުމަށް ފަހު ކަމަށް މަޖިލީހުން ބުނެ އެވެ. އަދި އެ ޖަލްސާ އަށް ފަހު ދައުރުން ބޭރުން އިތުރު ޖަލްސާއެއް ބާއްވަން ޖެހޭނަމަ އެކަން ކުރައްވާނީ ވެސް ޕީޖީ ލީޑަރުންނާއި މަޝްވަރާ ކުރެއްވުމަށް ފަހު ކަމަށް ބުނެ އެވެ.\nޓެރަރިޒަމްގެ ގާނޫނަށް ގެންނަން މަޖިލީހަށް ހުށަހަޅާފައިވާ ބަދަލުތައް ގެނައިމާއި އެކު އެފަދަ އަމަލުތައް ހުއްޓުވުމަށް ސަލާމަތީ ބާރުތަކަށް ބޮޑެތި ބާރުތަކެއް ލިބިގެންދާނެ އެވެ.\nދައުރުން ބޭރުން ބޭއްވި ރައްޔިތުންގެ މަޖިލީހުގެ ހާއްސަ ޖަލްސާ އަށް ސަރުކާރުގެ ފަރާތުން ހުށަހަޅާފައިވާ ބިލްގައި ވަނީ މިހާރުގެ ގާނޫނުގައި ޓެރަރިޒަމް މާނަ ކޮށްފައިވާ ވަރަށް ވުރެ ފުޅާކޮށް ޓެރަރިޒަމް މާނަ ކޮށްފަ އެވެ. އެއާއި އެކު އެފަދަ ކަންކަން ހުއްޓުވުމަށް މިހާރަށް ވުރެ ބޮޑެތި، ގިނަ ބާރުތައް ދީފައި ވެއެވެ.\nމެމްބަރުންގެ ހިޔާލު ތަފާތު، އެމްޑީޕީން ސަރުކާރާ މަޝްވަރާ ކުރަނީ!\nޓެރަރިޒަމްގެ ގާނޫނަށް ސަރުކާރުން ހުށަހަޅާފައިވާ އިސްލާހުގައި ހުރި ކަންބޮޑުވުންތަކާއި ގުޅިގެން ވެރިކަން ކުރާ މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ޕާލިމެންޓްރީ ގްރޫޕް (ޕީޖީ)ގެ ފަރާތުން މަޝްވަރާ ކުރަން އެދިއްޖެ އެވެ.\nއެމްޑީޕީގެ ޕީޖީ ގްރޫޕުގެ ލީޑަރު އަދި މެދު ހެންވޭރު ދާއިރާގެ ރައްޔިތުންގެ މަޖިލީހުގެ މެންބަރު އަލީ އާޒިމް ސީއެންއެމްއަށް މިއަދު ވިދާޅުވީ ބިލުގައި ހުރި ކަންބޮޑުވުންތަކާ ގުޅިގެން އެޓާނީ ޖެނެރަލް (އޭޖީ)އާ ބައްދަލުކުރުމަށް ޕީޖީގެ ފަރާތުން އެދިލައްވާފައިވާނެ ކަމަށެވެ.\nއާޒިމް ވިދާޅުވީ މެންބަރުންގެ ކަންބޮޑުވުންތަކެއް ބިލުގައި އެބަހުރި ކަމަށެވެ. އެންމެ ބޮޑު ކަންބޮޑުވުމެއް ކަމަށް އާޒިމް ސިފަ ކުރެއްވީ އަސާސީ ބައެއް ހައްގުތައް ހަނިވެގެން ދިއުމެވެ.\n"އޭޖީ ވިދާޅުވެފައި އޮތީ ވަގުތު ދެއްވާނެ ކަމަށް ފުލުހުންނާއި އެކުގައި މަޝްވަރާ ކުރުމަށް،" އަލީ އާޒިމް ވިދާޅުވި އެވެ.


Karan Deol ge2vana film Warina Hussain aa eku | Mihaaru\nވަރީނާ އަދި ކަރަން.\nކަރަން ޑިއޯލްގެ ދެވަނަ ފިލްމު ވަރީނާ ހުސައިނާ އެކު\n09 ސެޕްޓެމްބަރ 2019 - 08:02\nމި މަހު ރިލީޒްކުރާ ފިލްމު "ޕަލް ޕަލް ދިލް ކޭ ޕާސް" އިން ބޮލީވުޑަށް ތައާރަފުވާ ސަނީ ޑިއޯލްގެ ދޮށީ ފިރިހެން ދަރިފުޅު ކަރަން ޑިއޯލްގެ ދެވަނަ ފިލްމުގެ ބަތަލާ އަކީ ވަރީނާ ހުސައިން ކަމަށް މީޑިއާތަކުން ބުނެފި އެވެ.\nވަރީނާ އަކީ ސަލްމާން ޚާންގެ ޅިޔަނު އާޔޫޝް ޝަރުމާ މިދިޔަ އަހަރު ބޮލީވުޑަށް ތައާރަފުކުރި ފިލްމު "ލަވްޔާތުރީ" ގެ ބަތަލާ އެވެ. އެ ފިލްމަކީ ވަރީނާގެ ވެސް ފުރަތަމަ ފިލްމެވެ.\nބޮލީވުޑް ހަންގާމާ އިން ބުނިގޮތުގައި މި އަހަރުގެ ކުރީކޮޅު "ޓޯޓަލް ދަމާލް" ގެނެސްދިން ޑައިރެކްޓަރު އިންދަރު ކުމާރު ޕްރޮޑިއުސްކުރާ ފިލްމަށް ކަރަން އާއި ވަރީނާ މިހާރު ސޮއިކޮށްފައިވާ އިރު، އޭގެ މަސައްކަތް ވަރަށް އަވަހަށް ފަށަން އަންނަނީ ތައްޔާރުވަމުންނެވެ. ކަރަން ވެސް ވަނީ އިންދަރުގެ ކޮމެޑީ ފިލްމަކަށް ސޮއިކޮށްފައިވާކަން ކަށަވަރުކޮށް ދީފަ އެވެ.\nހަންގާމާ އިން ބުނިގޮތުގައި އަދި ނަން އިއުލާންނުކުރާ، ކަރަން އާއި ވަރީނާގެ ޖޯޑު ސްކްރީނަށް ގެންނަ ފިލްމު ޑައިރެކްޓްކުރާނީ ދެމަފިރިން ކަމަށްވާ ރިތޭޝް ދޭޝްމުކާއި ޖެނެލިއާ ޑި ސޫޒާ 2010 ގައި ކުޅުނު ފިލްމު "ތެރެ ނާލް ލަވް ހޮގަޔާ" ގެ ޑައިރެކްޓަރު މަންދީޕް ކުމާރެވެ.\nއޭނާ ޑައިރެކްޓްކޮށްފައިވާ އިތުރު ފިލްމުތަކުގެ ތެރޭގައި ކަޕްތާން (2016)، އަމްބަރުސަރިޔާ (2016) އަދި ޖިނޭ މެރޭ ދިލް ލޫޓެޔާ (2011) ހިމެނެ އެވެ.\nއިންދަރަކީ ވަރަށް ކާމިޔާބު ފިލްމުތަކެއް ޕްރޮޑިއުސްކޮށްފައިވާ ޑައިރެކްޓްކޮށްފައިވާ މީހެކެވެ. އޭގެ ތެރޭގައި "ދިލް"، "ބޭޓާ" އަދި "އިޝްގް" ފަދަ ފިލްމުތައް ހިމެނެ އެވެ.\nކަރަންގެ އަލަތު ފިލްމު "ޕަލް ޕަލް ދިލް ކޭ ޕާސް" ސިނަމާތަކަށް އަންނާނީ މި މަހުގެ 20 ގަ އެވެ. މި ފިލްމުން އާ ބަތަލާއަކު ވެސް ތައާރަފުކުރާނެ އެވެ. އެއީ ސަހަރް ބާމްބާ އެވެ.\nމިހާރު ބޭނުމީ ބުރަކޮށް މަސައްކަތް ކުރަން: ބޮބީ


ކޮވިޑް-19: ފަރުވާ އެއްކަމަށް ބުނެ ރާ ބުއި 600 މީހުން މަރުވެއްޖެ – Dhen.mv\nކޮވިޑް-19: ފަރުވާ އެއްކަމަށް ބުނެ ރާ ބުއި 600 މީހުން މަރުވެއްޖެ\nދެން އެމްވީ April 8, 2020 - 5:50 am\nމިހާރު ދުނިޔޭގެ އެކި ހިސާބުތަކުގައި ހަލުވިކަމާއެކު ފެތުރެމުން އަންނަ ކޯވިޑް 19 ގެ ފަރުވާ ކަމަށް ހީކޮށް ވަރަށް ގިނަ އަދަދަކަށް އަލްކަހޯލް ހިމެނޭ ބުއިމެއް ބޮއެގެން އީރާނުގައި 600 މީހުން މަރުވެ ހާހަކަށްވުރެ ގިނަ މީހުން ބަލިވެއްޖެއެވެ.\nއިރާނިއަން ޖުޑީޝަލްގެ ތަރުޖަމާނު ގޮލަމް ހޮސެއިން އިސްމާއިލީ ބުނީ ކޯވިޑް 19 ގެ ފަރުވާ ކަމަަށް ވަރަށް ގިނަ އަދަދަކަށް ރޯބޮއެގެން 600 މީހުން މަރުވެފައިވާއިރު 3000 މީހުންނަށް ދަނީ ހޮސްޕިޓަލުގައި ފަރުވާ ދެމުން ކަމަށެވެ.\nއިސްމާއިލީ ބުނީ އެ އެންމެން އެހާ ބޮޑަށް އަލްކަހޯލް އެކުލެވޭ އެ ބުއިން ބުއީ، އެ ބުއިމުގެ ސަބަބުން ކޯވިޑް 19 ބައްޔަަށް ފަރުވާ ލިބޭނެ ކަމަށެވެ. އޭނާ އިތުރަށް ބުނީ، ރާ ބުއިމަކީ އެއްވެސް ބައްޔަކަށް އޮތް ފަރުވާއެއް ނޫން ކަމަށާއި އެމީހުން ހީކުރީ ނުބައިކޮށް ކަމަށެވެ.\nސްޓޭޓް ރަން ޓަސަނިމް ނިއުސް އެޖެންސީ އަށް ދިން އިންޓަވިއުއެއްގައި އިސްމާއިލީ އިތުރަށް ބުނީ، އެމައްސަލައާއި ގުޅިގެން ވަރަށް ގިނަ ބަޔަކު ވަނީ ހައްޔަރުވެސް ކޮށްފައި ކަމަށާއި، އަދި އެކަމުގެ އަޑީގައި ތިބި މީހުންނަށް އެންމެ ހަރުކަށި އަދަބު ދޭނެ ކަމަށެވެ.\nއީރާން އަކީ މެދު އިރުމަތީ ހިސާބުގައި ކޯވިޑް 19 އެންމެ ގަދަޔަށް ފެތުރެމުން ދާ އެއް ގައުމެވެ. އެގޮތުން އީރާނުގައި މިހާތަނަށް ވަނީ، 62589 މީހުން އެ ބައްޔަށް ޕޮޒިޓިވްވެ، 3872 މީހުން ބަލި ޖެހިގެން މަރުވެފައެވެ.


Male' ah2dhaairaa ithuru kuran ninmaifi | Mihaaru\nއިލެކްޝަންސް ކޮމިޝަންގެ ފަސް މެމްބަރުން.---ފޮޓޯ: ހުސައިން ވަހީދު/މިހާރު\n05 ނޮވެމްބަރ 2018 - 17:45 20 comments\nއެ އިންތިޚާބުގައި 87 މެމްބަރުން ހޮވާނެ އެވެ. މިހާރު މަޖިލީހުގައި ތިއްބަވަނީ 85 މެމްބަރުންނެވެ. އެހެންކަމުން އަންނަ އަހަރުން ފެށިގެން މަޖިލީހަށް ދެ ގޮނޑި އިތުރުވާނެ އެވެ.\nMale' ge Henveyru adhi Machchangoalhi ah ithuru2dhaairaa ithuru kurun fiyavaa rajjeyge evves inthikhaabee dhaairaa akah adhi inthakakahves badhaleh nugennan EC in nimmaifi pic.twitter.com/czvEc5b8hA\n— Elections Commission (@ElectionsMv) November 5, 2018\nއިލެކްޝަންސް ކޮމިޝަނުން މިއަދު ކުރި ޓުވީޓު.\nއިލެކްޝަންސް ކޮމިޝަނުން ކުރި ޓުވީޓެއްގައި ބުނީ މާލޭގެ ހެންވޭރު އަދި މައްޗަންގޯޅި އަށް ދެ ދާއިރާ އިތުރު ކުރުން ފިޔަވައި ރާއްޖޭގެ އެއްވެސް އިންތިޚާބީ ދާއިރާއަކަށް އަދި އިންތަކަކަށް ވެސް، ބަދަލު ނުގެންނަން އެ ކޮމިޝަނުން ނިންމާފައިވާ ކަމަށެވެ. ނަމަވެސް އިތުރު ތަފްސީލެއް އެ ކޮމިޝަނުން ނުދެ އެވެ.\nމާލޭގައި މިހާރު ހެންވޭރާއި މައްޗަންގޯޅި އަށް ކަނޑައަޅާފައިވާ ދާއިރާތަކަކީ ހުޅުހެންވޭރާއި މެދުހެންވޭރާއި ހެންވޭރު ދެކުނާއި ހެންވޭރު އުތުރާއި މައްޗަންގޯޅި އުތުރާއި މައްޗަންގޯޅި ދެކުނެވެ. އެންމެ ގޮނޑިއެއް ފިޔަވައި ހުރިހާ ގޮނޑިއެއް ވެސް މިވަގުތު ފުރުއްވަމުން ގެންދަވަނީ އިދިކޮޅު މެމްބަރުންނެވެ.\nމަޖިލީހުގައި 85 މެމްބަރުން މިހާރު ތިއްބަވާއިރު މާލޭގެ 13 ދާއިރާއަކުން މެމްބަރުން ތިއްބަވަ އެވެ. މާލޭގެ ދާއިރާތައް ކަނޑައެޅުމާ ގުޅޭ ގޮތުން ޚިޔާލު ހޯދަން އެ ކޮމިޝަނުން މާލެ ތަމްސީލް ކުރައްވާ ބައެއް މެމްބަރުންނާ އެކު މީގެކުރިން ބައްދަލުވުމެއް ވެސް ވަނީ ބާއްވައިފަ އެވެ.\nމަޖިލީސް އިންތިޚާބުގެ އެކި ދާއިރާތަކަށް އެކި މީހުން އަންނަނީ ޝައުގުވެރިކަން ފާޅުކުރަމުންނެވެ. އޭގެތެރޭގައި މަޖިލީހުގައި މިހާރު ތިއްބެވި މެމްބަރުންނާއި މުޅިން އަލަށް ކުރިމަތިލާ މީހުން ވެސް ހިމެނެ އެވެ. ބައެއް މީހުންގެ ކެމްޕޭން ވެސް ފަށާފައިވާއިރު، ޕީޕީއެމާއި އިދިކޮޅު ޕާޓީތަކުން ރަސްމީކޮށް އިންތިޚާބުގެ މަސައްކަތެއް އަދި ނުފަށަ އެވެ.\nރިޔާސީ އިންތިޚާބު ކާމިޔާބު ކުރި ގޮތަށް އިދިކޮޅު ކޯލިޝަންގެ ވިސްނުމަކީ މަޖިލީހުގެ ގިނަ ގޮނޑިތައް އެ ކޯލިޝަނުން ނެގުމެވެ. އެކަމަކު، މަޖިލީހުގެ ދާއިރާތައް ޕާޓީތަކަށް ބަހާނެ ގޮތެއް އަދި ކަނޑައެއް ނާޅަ އެވެ. ޕީޕީއެމުން ވެސް މަޖިލީސް އިންތިޚާބާ ގުޅޭ ގޮތުން އެއްވެސް ވާހަކައެއް އަދި ނުދައްކަ އެވެ.\nއިތުރު ލިޔުންތައް އެމްޑީޕީ މާލެ ސަރުކާރު ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަދާލަތު ޕާޓީ އިލެކްޝަންސް ކޮމިޝަން ޖުމްހޫރީ ޕާޓީ ރައްޔިތުންގެ މަޖިލީހުގެ އިންތިޚާބު 2019


Insurancege ge Rahkaatherikan beynunvefai!\n25th May 2019 | Last update: 12:53\nރާއްޖޭގެ އިންޝުއަރެންސް ދާއިރާ ތަރައްގީ ވަމުން އައިގޮތް- އިންފޮގްރެފިކްސް | އަހުމަދު މާނިޝް\nއިންޝުއަރެންސުގެ ބޭނުމަކީ ގެއްލުމެއް ލިބޭ ވަގުތު ގެއްލުން ފޫބައްދަން އެހީވުމެވެ. ހާއްސަކޮށް ކާރިސާތަކާއި ހާދިސާތަކަށް ފަހު އަންނަ މާލީ ބުރަކަން ފިލުވައިދީ ނަފުސާއި ތަކެއްޗަށް ލިބޭ ގެއްލުމުން ބަދަލު ހޯދައި ދިނުމެވެ. މިކަން އެނގެނީ 2004 ވަނަ އަހަރު ދެކުނު އޭޝިއާ އަށް ބޮޑު ގެއްލުމެއް ލިބުނު ސުނާމީ ކާރިސާ އެވެ. ސުނާމީގެ ރާޅާއެކު ގިނަ ތަންތަން ފުނޑުފުނޑުވި އެވެ. މާލީގޮތުން ބޮޑެތި ގެއްލުން ތަކެއް ވިއެވެ. ހާއްސަކޮށް ރާއްޖޭގެ ޓޫރިޒަމަށް މި ހާދިސާ އިން ބޮޑެތި ގެއްލުންތަކެއްވި އެވެ. މިއީ އިންޝުއަރެންސުގެ ރައްކާތެރިކަމަށް ރާއްޖެ އިގްތިސާދު ވެސް ލޯ ހުޅުވުނު ހާދިސާ އެވެ.\nނަމަވެސް، އޭރު ރާއްޖޭގެ އިންޝުއަރެންސް ދާއިރާގައި ތިބީ ގިނައިން ބޭރު ކުންފުނި ތަކެވެ. ނަތީޖާއަކަށްވީ އިންޝުއަރެންސް ވިޔަފާރީގައި އުޅުނު ބައެއް ކުންފުނިތައް ރާއްޖެ ދޫކޮށް "ފިލު" މެވެ. ސަބަބަކީ މި ދާއިރާގައި ރާއްޖޭގައި ރައްކާތެރި ކަމެއް ނެތް ކަމަށް އެމީހުންނަަށް ގަބޫލު ކުރެވުމެވެ. މި ހާދިސާ އަށް 15 އަހަރު ފަހުން މިހާރު އިންޝުއަރެންސް ދާއިރާގައި ގިނައިން ތިބީ ދިވެހި ކުންފުނިތަކެވެ. ނަމަވެސް އަދިވެސް މި ދާއިރާ އޮތީ ހަމަ އެގޮތަށެވެ. މީހުންނާއި ތަކެތި ރައްކާތެރިކޮށްދޭ، އިންޝުއަރެންސް ދާއިރާ އޮތީ ރައްކާތެރި ކަމަށް ބޭނުންވެފަ އެވެ.\n"މި [އިންޝުއަރެންސް] ސެކްޓާ ދުވަހުން ދުވަހަށް މި ދަނީ ކުރިއަރަމުން. އެހެންވެ، މިހާރު ބޭނުންވަނީ އިންޝުއަރެންސް ސެކްޓާ އަށް މިހާރަށް ވުރެ ރައްކާތެރި މާހައުލެއް ގާއިމްވެފައިވުން،" އެލައިޑުގެ މެނޭޖިން ޑިރެކްޓަރުގެ މަގާމު އެގާރަ އަހަރު ފުރުއްވާފައިވާ، އަބްދުލް ވާހިދު ތައުފީގު ވިދާޅުވި އެވެ.\nރާއްޖޭގެ އިގްތިސާދު ފުޅާވާ ވަރަކަށް އިންޝުއަރެންސް ސެކްޓާ ވެސް މި ދަނީ ފުޅާ ވަމުންނެވެ. އެގޮތުން ރާއްޖޭގައި މިހާރު އިންޝުއަރެންސް ހިދުމަތް ދޭން ފަސް ކުންފުންޏެއް އެބަތިއްބެވެ. އެ ކުންފުނި ތަކަކީ އެލައިޑް އިންޝުއަރެންސް އާއި އަމާނާ ތަކާފުލް އަދި ސިލިންކޯ އިންޝުއަރެންސާއި ސޮލަރެލް އަދި ދިވެހި އިންޝުއަރެންސް އެވެ. އަދި އިންޝުއަރެންސް ބްރޯކަރުންގެ ގޮތުގައި އަށް ކުންފުނި އަދި އެޖެންޓުންގެ ގޮތުގައި 41 ފަރާތެއް ހަރަކާތްތެރިވެ އެވެ. ރާއްޖޭގެ މި ވިޔަފާރީގައި ހަރަކާތްތެރިވާ ފަރާތްތަކުން ޖުމްލަ އެސެޓު 1.3 ބިލިއަން ރުފިޔާ އަށް ވުރެ މައްޗެވެ. އަދި ޖުމްލަ އަގު 800 މިލިއަން ރުފިޔާ އަށްވުރެ މައްޗަށް އަރަ އެވެ.\nމި ވިޔަފާރި ފުޅާވަމުން ދިޔަ ނަމަވެސް މި ދާއިރާ ވެގެން ގޮސްފައިވަނީ މުހިންމު އެހެން ނަމަވެސް ރައްކާތެރިކަން ނެތް ދާއިރާ އަކަށެވެ. ރާއްޖޭގެ އިންޝުއަރެންސް ދާއިރާ ރައްކާތެރިކޮށް ބަލަހައްޓަނީ 2004 ވަނަ އަހަރު ހަދާފައިވާ ގަވާއިދަކުންނެވެ. ނަމަވެސް އިންޝުއަރެންސް އިންޑަސްޓްރީގައި ހަރަކާތްތެރިވާ ފަރާތް ތަކުން ދެކޭ ގޮތުގައި އިގްތިސޯދު ކުރި އަރައިދާވަރަށް ބަލާއިރު މި ދާއިރާ އަށް ޒަމާނީ ބަދަލުތައް ގެނެވިފައެއް ނުވެ އެވެ.\nސުނާމީގައި ރާއްޖޭގެ ރަށަކަށް ގެއްލުންވެފައި: ސުނާމީގެ ސަބަބުން އިންޝުއަރެންސުގެ މުހިންމުކަން ވަޒަން ކުރެވުނު- ފޮޓޯ | ސޯޝަލް މީޑިއާ\nދިވެހި އިންޝުއަރެންސް ކުންފުނީގެ އެމްޑީގެ މަގާމު މިހާރު ހުންނެވި ވާހިދު ވިދާޅުވި ގޮތުގައި އިންޝުއަރެންސް ސެކްޓާ އަށް ބޮޑެތި ބަދަލު ތަކެއް ގެންނަން ޖެހެ އެވެ. މީގެތެރޭގައި ބައެއް އިންޝުއަރެންސް ޕޮލިސީތަކަށް ބަދަލު ގެންނަން ޖެހޭކަން އޭނާ ފާހަގަ ކުރެއްވި އެވެ. މިސާލެއްގެ ގޮތުން "މޮޓޯ އިންޝުއަރެންސް" ނަންގަވަމުން ވާހިދު ވިދާޅުވީ މި އިންޝުއަރެންސްގެ ލިމިޓު މިހާރުގެ ހާލަތަށް ބަދަލު ކުރަން ޖެހޭ ކަމަށެވެ.\n"މޮޓޯ އިންޝުއަރެންސް ލާޒިމް އެއްޗެއް. އެކަމަކު ވަރަށް ކުޑަ ލިމިޓެއް މި އޮންނީ. މި އޮންނަނީ އެއް ލައްކަ ރުފިޔާ. ނަމަވެސް މިހާރު ބްރިޖާއި ހައިވޭތައް ހެދުމުން ބޮޑެތި އެކްސިޑެންޓްތައް އެބަ ދިމާވޭ. ބޮޑެތި ގެއްލުންތަކެއް ވެސް ލިބެމުންދޭ. އެހެންވެ، މިހާރު އެބަޖެހޭ މިގޮތަށް ދިމާވާ އެކްސިޑެންޓް ތަކުން ލިބޭ ގެއްލުމުގެ ބަދަލު ހޯދައިދޭން ލިމިޓު ބޮޑު ކުރަން،" ވާހިދު ވިދާޅުވި އެވެ.\nމަޖުބޫރު ކުރަން ޖެހޭ ކަމެއް!\nރާއްޖޭގެ އިންޝުއަރެންސް ދާއިރާއަށް ހާއްސަ ގާނޫނެއް ނެތެވެ. ނަމަވެސް މި ވިޔަފާރިއަކީ ގާނޫނީ ރައްކާތެރިކަން ބޭނުންވާ އެއް ދާއިރާ އެވެ. ހާއްސަކޮށް ރާއްޖޭގެ ޓޫރިޒަމް ފުޅާވެގެން ދާއިރު މި ދާއިރާއަށް މި ރައްކާތެރިކަން މުހިންމުވެ އެވެ.\nމީގެ ކުޑަ މިސާލަކީ ދާދި ފަހުން ފިލިޕީންސްގެ ދެ މަފިރިން ގެނބިގެން މަރުވި ހާދިސާ އެވެ. އެ ހާދިސާގައި މަރުވި ދެ މީހުންގެ ހަށިގަނޑު ގައުމަށް ނުގެންދެވުނީ އިންޝުއަރެންސް ނެތުމުނެވެ. މީގެ ސަބަބުން އެންމެ ފަހުން ސަރުކާރުން ޖެހުނީ 25،000 ޑޮލަރު ހޭދަ ކޮށްގެން ދެ މީހުންގެ ހަށިގަނޑު ރާއްޖޭން ބޭރަށް ފޮނުވާލާށެވެ. މިފަދަ ހާދިސާ ތަކަކީ ގައުމަށް މީގެ ހަޑިކަން ކުރިމަތިވާނެ ކަމެކެވެ. ރާއްޖޭގައި ގެސްޓްހައުސް ހަދާއިރު އިންޝުއަރެންސް ނަގަން މަޖުބޫރު ކުރި ނަމަވެސް ފަހުން އިންޝުއަރެންސް އަށް އަޅައެއް ނުލަ އެވެ. މިހެންވުމުން ހާދިސާއެއް ދިމާވާ ހިނދެއްގައި ގެސްޓްހައުސް އޯނަރަށް އެ ކަމަށް އެޓެންޑް ކުރެވޭނެ މާލީ ގާބިލް ކަމެއް ނުހުރެ އެވެ. އިންޝުއަރެންސުގެ ބޭނުން ޖެހޭ ހިސާބަކީ މި އެވެ. ނަމަވެސް ގާނޫނުން މިކަން ލާޒިމް ނުކުރުމުން އިންޝުއަރެންސް ކުރަން މަޖުބޫރެއް ނުވެ އެވެ.\nއެލައިޑުގެ ކުރީގެ މެނޭޖިން ޑިރެކްޓަރުގެ އަބްދުލް ވާހިދު ތައުފީގު- ފޮޓޯ: އަވަސް\nއިންޝުއަރެންސުގެ ދާއިރާގައި ރާއްޖޭގައި ހުރި އެންމެ ތަޖުރިބާކާރު އެއް ބޭފުޅާ ކަަމަށްވާ، ވާހިދު ވިދާޅުވި ގޮތުގައި ރާއްޖޭގައި ހިނގާ ކަނޑު މަތީ އެކްސިޑެންޓްތަކުން ތިން ވަނަ ފަރާތަކަށް ލިބޭ ގެއްލުމުގެ ބަދަލު ލިބޭނެ ގޮތެއް ވެސް\n"ލައިބިލީޓ އިންޝުއަރެންސް އެބަޖެހޭ ކަނޑު ދަތުރު ތަކަށް މަޖުބޫރު ކުރަން. މިހާރު ވަރަށް ހިތާމަވެރި ހާދިސާތައް ހިންގާ އެބަ. އެހެން ގައުމުތަކުގައި ހުރޭ ފަސިންޖަރުންނާއި މުދާ ހިމާޔަތް ކުރަން މިކަންކަން މަޖުބޫރުކޮށްފަ،" ވާހިދު ވިދާޅުވި\nއޭނާ ވިދާޅުވި ގޮތުގައި ރާއްޖޭގެ މަސައްކަތުގެ މާހައުލަތުގައި ދިމާވާ ހާދިސާ ތަކުން މީހުން ރައްކާތެރި ކުރަން ވެސް އިންޝުއަރެންސް ބޭނުންވެ އެވެ.\n"ރާއްޖޭގައި މިހާތަނަށް ނެތް އެމްޕްލޯޔާސް ލައިބިލިޓީ ގާނޫނެއް. މަަސައްކަތް ކުރުވާ ފަރާތުން، މަސައްކަތުގެ ތެރޭގައި އުޅެނިކޮށް ލިބޭ ގެއްލުމުގެ ބަދަލު ލިބޭކަށް. މިއަށް ވެސް އެހެން ގައުމުތަކުގައި އޮވޭ. ލައިބިޓީ އިންޝުއަރެންސް ގާނޫނު،" ވާހިދު ވިދާޅުވި އެވެ.\nސްޓޭންޑަޑް ޕްރޮސީޖާ ތަކެއް ވެސް ނެތް!\nއިންޝުއަރެންސް ދާއިރާ މިހާރު އޮތް ގޮތުން ދާއިރާގެ އަގުތައް ނެގުމުގައި ވެސް އެކަށީގެންވާ "ސްޓޭންޑަޑް ޕްރޮސީޖާ" ތަކެއް ނެތެވެ. ހަމައެއް ނެތެވެ. އެހެން ވުމުން މީގެ ނާޖާއިޒު ފައިދާ ދަނީ ބޭރުގެ ބައެއް ފަރާތްތަކެވެ، ޕޮލިސީތައް ނެގުމާއި ޕްރިމިއަމް ވެސް ހުރީ ހިތު ހުރި ގޮތަކަށެވެ.\nއިންޝުއަރެންސް ބްރޯކާސް އެއްގެ ގޮތުގައި ހަރަކާތްތެރިވާ ދިވެހި ކުންފުންޏެއް ކަމަށްވާ އެސްއެސްއެސް އިންޝުއަރެންސްގެ މެނޭޖިން ޑިރެކްޓަރު ޝިރުހާން ވިދާޅުވި ގޮތުގައި މި ދާއިރާ ރައްކާތެރި ކުރުމަށްޓަކައި އަވަސް ފިޔަވަޅު ތަކެއް އަޅަން ޖެހެ އެވެ.\nއެސްއެސްއެސް އިންޝުއަރެންސްގެ މެނޭޖިން ޑިރެކްޓަރު ޝިރުހާން--\n"ފައިނޭންޝަލް ސެކްޓާގައި މިހާރު ކަންތައްތައް އޮތް ގޮތުން ވަރަށް ގިނަ ބިދޭސީން އެބަ މަސައްކަތް ކުރޭ.\nއެކައުންޓެންޓުންނާއި ފައިނޭނަޝަލް ކޮންޓްރޯލާއިންގެ ގޮތުގައި. މި މީހުން ހަގީގަތުގައި މި ކޮންޓްރޯލް ކުރަނީ. އެހެންވީމަ މި ވާގޮތަކީ ގަވާއިދުން ރަނގަޅަށް ދާން ޖެހޭ ގޮތަށް ނުދަނީ،" ޝިރުހާން ވިދާޅުވި އެވެ. "ހާއްސަކޮށް ބޭރުގެ މީހުން. މި ބޭނުން ވަނީ ވިޔަފާރި ހޯދަން. އެހެންވެ، ކުންފުނިތައް ކައިރިއަށް ގޮތް އެހެން އިންޝުއަރެންސް ކުންފުނިތަކުން ދީފައި ހުންނަ އަގުތައް ބަލައި އަގު ދަށްކުރޭ. މިހެން ވަނީ އަގުތައް ނެގުމުގައި މިންގަނޑު ތަކެއް ރާއްޖޭގައި ނެތުމުން. އެކަމަކު މިގޮތަށް ރޭޓް ދައްކޮށްފައި ވަނިކޮށް ހާދިސާއެއް ދިމާވީ. އެ ފަދަ ވަގުތެއްގައި އެ ފަރާތަކީ ތަންކޮޅެއް އާދައިގެ ބައެއްނަމަ އަގު ބަދަލު ދެވޭނެ ގޮތެއް ނޯންނާނެ. މިއީ ކަންބޮޑު ވުމެއް."\nރިސޯޓު އިންޝުއަރެންސް ބޭރުގައި!\nރާއްޖޭގެ އިންޝުއަރެންސް ގަވާއިދުގައިވާ ގޮތުން ރާއްޖޭގެ ޕްރޮޕަޓީތައް އިންޝުއަ ކުރަން ޖެހޭނީ ރާއްޖޭގަ އެވެ. ރާއްޖޭގެ ކުންފުންޏަކުންނެވެ. ނުވަތަ ރާއްޖޭގައި ވިޔަފާރި ކުރާ ކުންފުނިތަކުންނެވެ. ނަމަވެސް މި ގަވާއިދު އެކަށީގެންވާ ގޮތެއްގައި ތަންފީޒު ނުކުރެވުމުގެ ނަތީޖާއަކީ ހުޅުވާ ގިނަ ރިސޯޓުތައް ރާއްޖޭން ބޭރުގައި އިންޝުއަ ކުރުމެވެ. ނަތީޖާއަކީ ބޭރު ފައިސާގެ ބޮޑު ބައެއް ރާއްޖޭން ގެއްލިގެން ދިއުމުގެ އިތުރުން ދިވެހި ކުންފުނި ތަކަށް ބޮޑެތި ގެއްލުން ތަކެއް ވެސް ލިބުމެވެ.\nއޮތީ ސުވާލެކެވެ. ރާއްޖޭގައި 140 ރިސޯޓު އޮތްއިރު މި ތަންތަން އިންޝުއަ ކުރެވޭގެ ގާބިލްކަން ރާއްޖޭގައި ނެތީ ބާ އެވެ؟ މި ސުވާލުގެ ޖަވާބު އެލައިޑް އިންޝުއަރެންސުގެ ކުރީގެ އެމްޑީ އަހުމަދު އަމީލު ދާދި ފަހުން ވަނީ ދެއްވާފަ އެވެ.\nއަމީލު ވިދާޅުވި ގޮތުގައި މިހާރު އެލައިޑަކީ މި ސަރަހައްދުގައި ވެސް ހުރި އެންމެ ވަރުގަދަ އެއް އިންޝުއަރެންސް ކުންފުންޏަށް ވާނެ އެވެ. އެ ކުންފުނީގެ އިންޝުއަ ކުރުމުގެ ގާބިލްކަން 140 މިލިއަން ޑޮލަރަށް އަރަ އެވެ. މިދިޔަ އަހަރު އެ ކުންފުނިން ބަދަލުގެ ގޮތުގައި ކްލައިންޓުން ނަށް 130 މިލިއަން ރުފިޔާ ދޫކޮށްފައިވެ އެވެ.\n"އަޅުގަނޑު ކެރިހުރެ މި ދަންނަވަނީ މިއީ ސަރަހައްދުގައި އޮތް އެންމެ އިންޝުއަރެންސް ކެޕޭސިޓީ ހުރި އެއް ކުންފުނި،" އަމީލް ވިދާޅުވި އެވެ.\nމިއީ ހަމައެކަނި އެލައިޑުގެ ވާހަކަ އެވެ. ފަހުން އައި ދިވެހި އިންޝުއަރެންސް ވެސް މިހާރު ވަނީ މާކެޓްގައި ފައި ހަމަކުރާ ބްރޭންޑަކަށް ވެފަ އެވެ. އެ ކުންފުނިން ވެސް މި ވިޔަފާރީގެ ބޮޑު ޕަސެންޓެއް ދަނީ ނަގަމުންނެވެ.\nއެލައިޑް އިންޝުއަރެންސުގެ ސްޕެޝަލް އިވެންޓުގައި ކުރީގެ މެނޭޖިން ޑިރެކްޓަރު އަހުމަދު އަމީލް ވާހަކަ ދައްކަވަނީ- ފޮޓޯ: އަހުމަދު ޝުރާއު| އަވަސް\nދިވެހި އިންޝުއަރެންސުގެ އެމްޑީ ވާހިދު ވިދާޅުވި ގޮތުގައި ރިސޯޓެއް ހަދަން އަންނަ ބޭރުގެ އިންވެސްޓަރުންގެ ޕްރޮޕެޓީ ރާއްޖޭގައި އިންޝުއަރެންސް ކުރެވޭނެ އެވެ.\n"އިންޝުއަރެންސް ގަވާއިދު އޮތް ގޮތުން ހުރިހާ އެއްޗެއް މި އިންޝުއަރެންސް ކުރަން ޖެހެނީ ރާއްޖޭގައި. އެކަމަކު އެ ގަވާއިދު ތަންފީޒެއް ނުކުރެވޭ. އެކަމަކު އެ ގަވާއިދު އިންޕްލިމެންޓެއް ނުކުރެވޭ. މީގެ އެޑްވާންޓޭޖް މި ނަގަނީ ބޭރުން މި އަންނަ ވިޔަފާރި. އެކަމަކު ރާއްޖޭގައި މިތިބި ފަސް ކުންފުންޏަކީ އެމްއެމްއޭ އިން ލައިސަންސް ދީގެން ހަރަކާތްތެރިވާ ކުންފުނި ތަކެއް. އެކަމަކު އެކަން އިންޕްލިމެންޓެއް ނުކުރެވޭ،" ވާހިދު ވިދާޅުވި އެވެ.\nއިންޝުއަރެންސް ފުޅާ ކުރަން މަސައްކަތްތަކެއް\nއެމްއެމްއޭގެ ގަވަރުނަރު އަހުމަދު ނަސީރު ވާހަކަފުޅު ދައްކަވަނީ -- ފޮޓޯ: އަހުމަދު ޝުރާއު| އަވަސް\nމަރުކަޒީ ބޭންކުގެ ގަވަރުނަރު އަހުމަދު ނަސީރު ވިދާޅުވި ގޮތުގައި އިންޝުއަރެންސުގެ ގާނޫނު ހަދަން، އެކަމަށް ހާއްސަ ބިލް ކަމާބެހޭ އިދާރާއަށް ފޮނުވާފައި ވާނެ އެވެ.\n"އިންޝުއަރެންސް ކުންފުނިތަކުގެ މާލީ ހާލަތު ރަނގަޅަށް ދެނެގަތުމަށްޓަކައި ގަވައިދެއް މަސައްކަތް ވެސް ދަނީ ކުރަމުން. އިރާދަ ކުރެއްވިއްޔާ މި އަހަރު އެ ރެގިއުލޭޝަނަށް އަމަލު ކުރަން ކުރަންޖެހޭ ކަންތައްތައް ކުރެވޭނެ،" ނަސީރު\nމީގެ އިތުރުން "އިންޝުއަރެންސް އެޑްވައިޒަރީ ބޯޑެއް" ހެދުމުގެ މަސައްކަތް ވެސް ކުރައްވަމުންދާ ކަމަށް ގަވަރުނަރު\n"އިންޝުއަރެންސާ ގުޅުންހުރި ކަންކަތައްތަކުގައި އިންޝުއަރެންސް އެޑްވައިޒަރީ ކައުންސިލެއް ހެދުމުގެ މަސައްކަތް ވެސް މިދަނީ ކުރަމުން. މި މަސައްކަތާއެކު އުންމީދު ކުރަނީ އިންޝުއަރެންސް ސެކްޓާ އިިތުރަށް ތަރައްގީވެ ފުޅާ ވެގެންދާނެ ކަަމަށް،" ނަސީރު ވިދާޅުވެފައިވެ އެވެ.\nހަލުވި މިނުގައި ކުރިއަރާ އިގްތިސާދަށް އިންޝުއަރެންސް މުހިންމުކަން ބޮޑެވެ. ހާއްސަކޮށް ނާޒުކު ޓޫރިޒަމް ފަދަ ދާއިރާތަކަށް ބަރޯސާވެފައިވާ ރާއްޖެއަށް މި ވިޔަފާރި ފުޅާ ކުރުން މުހިންމުވެ އެވެ.\nއެލައިޑް އިންޝުއަރެންސް އިގްތިސޯދު


Real inves Mbappe hoadhumah 180 million hushahelhi\nކުޅިވަރު - އެމްބާޕޭ - ރެއާލް\nރެއާލްއިން ވެސް އެމްބާޕޭ ހޯދުމަށް 180 މިލިއަން ހުށަހެޅި\nއެމްބާޕޭ ޕީއެސްޖީއަށް ކުޅުނީ 180 މިލިއަން ޔޫރޯގެ ލޯނު އެއްބަސްވުމެއްގެ ދަށުން\nކ. މާލެ 26 މެއި 2018 | ހޮނިހިރު 22:24 3,112\nކިލިއަން އެމްބާޕޭ - ޓްވިޓަރ\nފްރާންސްގެ ޒުވާން ފޯވާޑް ކިލިއަން އެމްބާޕޭ ހޯދުމަށް ރެއާލް މެޑްރިޑްއިން ވެސް 180 މިލިއަން ޔޫރޯ ހުށަހެޅި ކަމަށް އޭނާ ކުރިން ކުޅުނު ކްލަބް ކަމަށްވާ މޮނާކޯއިން ބުނެފިއެވެ.\nމޮނާކޯއިން ޗެމްޕިއަންސް ލީގުގެ ސެމީއަށް ދަތުރުކުރި ސީޒަނުގައި އެމްބާޕޭ ދެއްކި މޮޅު ކުޅުމާއެކު މުޅި ދުނިޔޭގެ ލޯ އޭނާއަށް އަމާޒުވިއެވެ. އެކަމުގެ ސަބަބުން އޭނާ ހޯދުމަށް ދުނިޔޭގެ އެންމެ ބޮޑު ޓީމުތަކުން މަސައްކަތްކުރިއިރު އޭނާ ބަދަލުވީ މޮނާކޯގެ ވާދަވެރި ޕީއެސްޖީއަށެވެ. މި ސީޒަނުގައި އެމްބާޕޭ ޕީއެސްޖީއަށް ކުޅުނީ 180 މިލިއަން ޔޫރޯގެ ލޯނު އެއްބަސްވުމެއްގެ ދަށުން ކަމަށްވާއިރު ޕީއެސްޖީގެ ދާއިމީ ކުޅުންތެރިޔެއްގެ ގޮތުގައި އޭނާ ހެދުމަށް އެ ޓީމުން މި ސީޒަނުގައި މޮނާކޯއަށް އެ އަދަދު ދައްކާނެއެވެ.\nއެމްބާޕޭގެ ކުރީގެ ކްލަބް ކަމަށްވާ މޮނަކޯގެ ރައީސް ވަޑިމް ވްސިލްޔޭވް ބުނީ ރެއާލްއިން އެމްބާޕޭ ހޯދުމަށް 180 މިލިއަން ޔޫރޯ ހުށަހެޅުމުން އެކަން އެޓީމުން ގަބޫލުކުރި ކަމަށެވެ. އޭނާ ބުނީ އެ ހުށަހެޅުން ލިބުނުކަން އެމްބާޕޭއަށް އެންގި ކަމަށާއި ގޮތެއް ނިންމުމުގެ ހުރިހާ ބާރެއް ވެސް ދިނީ އޭނާއަށް ކަމަށެވެ. އެހެން ނަމަވެސް އެހިސާބުން އޭނާ ރެއާލްއަށް ނުދާނެ ކަމަށް ނިންމައި ބޭނުންވަނީ ޕީއެސްޖީއަށް ދާން ކަމަށް އެންގި ކަމަށެވެ. ހުރިހާ ކަމެއް ވެސް ނިމިގެންދިޔައީ އެންމެ ފަހު ވަގުތު ކަމަށް ވްސިލްޔޭވް ބުނެފައިވެއެވެ.\nއެމްބާޕޭ އެގޮތަށް ނިންމީ އޭނާގެ އަމިއްލަ ގައުމުގައި ހުރެގެން ކުރިޔަށް ދިޔުމަށެވެ. އެގޮތުން އޭނާ ދެކޭ ގޮތުގައި ދުނިޔޭގައި ތިބި އެންމެ މޮޅު ކުޅުންތެރިން ކުރިޔަށް ގޮސްފައިވަނީ އަމިއްލަ ގައުމުގައި ތިބެގެން ކަމަށާއި ޅައުމުރުގައި ގައުމު ދޫކޮށްލުމަކީ ހެދިދާނެ ގޯހެއް ކަމަށެވެ.\nޕީއެސްޖީއަށް އެމްބާޕޭގެ ކޮންޓްރެކްޓް ދާއިމީ ކުރެވިފައިނުވާއިރު މި ސީޒަނަށްފަހު އޭނާގެ އަގު އިތުރަށް މަތިވެގެންދާނެއެވެ. ރިޕޯޓްތައް ބުނާގޮތުން އިނގިރޭސި ޗެމްޕިއަނުން ކަމަށްވާ މެންޗެސްޓާ ސިޓީއިން އަންނަނީ އެމްބާޕޭ ހޯދުމަށް މަސައްކަތްކުރަމުންނެވެ.


Maziya ge beyru kulhunterin ge contract hama vejje\nމާޒިޔާއަށް ކުޅުނު ސާބިއާގެ ޑިފެންޑަރު ޕީޓާ ޕްލަނިޗް\nކޮވިޑް-19 އާ ގުޅިގެން އޭއެފްސީ ކަޕް ކުރިޔަށް ނުގެން ދެވުނު ނަމަވެސް، ޓީމަށް ގެނައި ބިދޭސީ ކުޅުންތެރިންގެ ކޮންޓްރެކްޓް ހަމަވެފައިވާކަމަށް މާޒިޔާގެ މެނޭޖަރު އިބްރާހިމް ވަހީދު ވިދާޅުވެއްޖެ އެވެ.\nއޭއެފްސީ ކަޕަށް ހާއްސަކޮށް މާޒިޔާއިން ވަނީ އެ ޓީމުގެ ބިދޭސީ ކުޅުންތެރިންގެ ހަތަރު ޖާގައަށް ވެސް ކުޅުންތެރިން ގެނެސްފަ އެވެ. ލޯކަލް ސީޒަނަށް ހާއްސަކޮށް އެ ޓީމުން ގެނައި ބިދޭސީ ދެ ކުޅުންތެރިންނެވެ. އެއީ އަފްޣާނިސްތާންގެ ގޯލްކީޕަރު އޮވިއަސް އަޒީޒީ އާއި 2018 ވަނަ އަހަރު ވެސް އެ ޓީމަށް ކުޅުނު ވިންސެންޓިއަންގެ ފޯވަޑް ކޯނޭލިއަސް ސްޓްވާޓް (ކޯނޭ) އެވެ.\nއެ ދެ ކުޅުންތެރިންގެ އިތުރުން އޭއެފްސީ ކަޕަށް ހާއްސަކޮށް އެ ޓީމުން ވަނީ އަފްޣާނިސްތާންގެ ޑިފެންޑަރު ޝަރީފް މުހައްމަދާއި ސާބިއާގެ ޑިފެންޑަރެއް ކަމަށްވާ ޕީޓާ ޕްލަނިޗް ގެނެސްފަ އެވެ.\nކޮރޯނާ ވައިރަސްއާ ގުޅިގެން އޭއެފްސީ ކަޕް މެދުކަނޑާލީ، ގުރޫޕް ސްޓޭޖުގައި މާޒިޔާއިން ފުރަތަމަ މެޗު ކުޅުނު ފަހުންނެވެ. 2018 ވަނަ އަހަރު ރާއްޖޭގެ ލީގްގެ ދެ ވަނަ ޓީމުގެ ހައިސިއްޔަތުން މާޒިޔާއަށް އޭއެފްސީގެ ޖާގަ ލިބުނީ ކޮލިފައިން ސްޓޭޖުން ފެށިގެންނެވެ. ޕްރިލިމިނަރީ ބުރުގައި ބަންގުލަދޭޝްގެ ޑާކާ އަބަހާނީ ބަލިކޮށް ޕްލޭއޮފް ބުރުގައި އިންޑިއާގެ ގަދަ ބާރު ބެންގަލޫރު އެފްސީ ބަލިކޮށް ގުރޫޕް ސްޓޭޖުން ޖާގަ ހޯދި އެވެ.\nއެފްއޭއެމުން ރޭ ގެނެސްދިން ފުޓްބޯޅަ ޓޯކްޝޯގައި ވާހަކަ ދައްކަމުން ވަހީދު ވިދާޅުވީ ބިދޭސީ ކުޅުންތެރިންނާއެކު ހަދާފައިވާ ކޮންޓްރެކްޓް ހަމަވެފައިވާ ކަމަށެވެ. އަލުން އޭއެފްސީ ކަޕް ފަށާއިރު އެކަމަށް ހައްލުތަކެއް ހޯދުމަށް އެފްއޭއެމް އާއި އޭއެފްސީއާއެކު ވާހަކަ ދައްކާނެ ކަމަށެވެ.\n"އެއަށް އަޅުގަނޑުމެން ގޮތެއް ނިންމަން ޖެހޭނީ އެފްއޭ އާ ވެސް ވާހަކަ ދެކެވިގެން، އޭއެފްސީއިން ވެސް އެއްވެސް ކަހަލަ ސިޓީއެއް މިކަމާ ބެހޭގޮތުން އާދޭތޯ ބަލައި އަދި ފައިނޭންޝިއަލީ އަންނަން ޖެހޭ ބައިވަރު ކަންތައްތަކެއް އައިސްގެން ކަންނޭންގެ ދެން އަޅުގަނޑުމެންނަަށް ކުރިއަށް ގެންދަން އެނގޭނީ." ވަހީދު ވިދާޅުވި އެވެ.\nއޭނާ ވިދާޅުވީ ޓީމުގައި ތިބި ހުރިހާ ދިވެހި ކުޅުންތެރިން އަންނަ ސީޒަންގައި ވެސް ޓީމުގައި މަޑުކުރާނެ ކަމުގެ ޔަގީންކަން އެބައޮތް ކަމަށެވެ.\nޓީމުގެ ގޯލްކީޕަރު އަޒިޒީ އަންނަ ސީޒަންގައި ވެސް ގެންނަން މަސައްކަތް ކުރާނެ ކަމުގެ އިޝާރާތެއް ވެސް އޭނާ ދިނެވެ. އެފްއޭއެމުން ވަނީ އަންނަ ސީޒަންގައި ބިދޭސީ ކީޕަރުންނަށް ނުކުޅެވޭނެ ގޮތަށް 2017 ވަނަ އަހަރު އުސޫލެއް ކަނޑައަޅާފަ އެވެ.\nވަހީދު ވިދާޅުވީ، ކުލަބުތަކުން ބޭނުންނަމަ އެކަމަށް ލުއިތަކެއް ދިނުމަށް އެފްއޭއެމުން ވިސްނުންތަކެއް ގެންގުޅޭކަން އެނގިފައިވާ ކަމަށެވެ. އެގޮތަށް ނިންމައިފިނަމަ އެއީ ކުލަބުތަކަށް ލިބޭނެ ވަރަށް ބޮޑު ފަސޭހައެއްގެ ގޮތުގައި އޭނާ ސިފަ ކުރި އެވެ.


SunOnline: Maarukeytu Sarahahdha Gulhifaiva Maakanaathah\nމާރުކޭޓު ސަރަހައްދާ ގުޅިފައިވާ މާކަނާތައް\nމަސްމާރުކޭޓު ފުރާޅުމައްޗަށް ތިރިކުރާ މާކަނާތައް: މާކަނާ ކަނޑުގުރުވަ ނޫނީ ނުކަން ހިތްވަރު ކުރާ ވާހަކަ ކުރިން އިވުނު ނަމަވެސް މި މާކަނާތައް ތަފާތެވެ. މިސޮރުމެން ކޮންމެ ދުވަހަކު ތިރިކުރަނިީ މާލޭ ވަޅޯމަސް މާރުކޭޓު ފުރާޅަށެވެ. އެސަރަހައްދުގައި އުޅޭ އާންމުންނާއި މަސްވެރިން މާކަނާތަކަށް ކާންދެނީ މަހެވެ. މިހާރު މިއީ އެސަރަހައްދަށް އޮޅު، މަސްމާރުކޭޓު ސަރަހައްދާ ގުޅިފައިވާ މާކަނާ ތަކެކެވެ. ކޮންމެ ދުވަހަކުވެސް އެ ސަރަޙައްދަށް 17 ވަރަކަށް މާކަނާ ތިރިކުރެއެވެ. މިއީ ކޮންކްރީޓް ޖަންގަލީގެ އެންމެ ކާރުބާރު ބޮޑު ސަރަހައްދުން ބޮޑު ތަފާތެއް ދައްކައިދޭ މަންޒަރެކެވެ -- ސަން ފޮޓޯ/ ފަޔާޒު މޫސާ


al-Rahman soorathugai vaa thakuraaruthku ge hikmaiy | Mihaaru\nއެތައް ބިލިއަން ތަރިތަކުން ދިއްލިފައިވާ ފަޒާގެ ތެރެ: މި ކައުނުގައި އިންސާނުންނަށްޓަކައި ﷲ ލެއްވި ނިޢުމަތްތަކާ މެދު އިންސީންނާއި ޖިންނީން ޝުކުރުވެރި ނުވާންވީ ސަބަބެއް ނެތް.\n12 ޖޫން 2018 - 10:38 24 comments\nކީރިތި ޤުރްއާނުގެ އައްރަޙްމާން ސޫރަތަކީ ﷲ ސުބްޙާނަހޫ ވަތަޢާލާގެ މަތިވެރިކަމާއި ހުސްޠާހިރުވަންތަކަން ހާމަވެގެންދާ އެއް ސޫރަތެވެ. ޖުމްލަ 78 އާޔަތުގެ މައްޗަށް އެކުލެވިގެންވާ، މި މަދަނީ ސޫރަތުގެ ތަރުތީބަކީ 55 އެވެ. މި ސޫރަތުގެ މައުޟޫއަކީ ކައުނުގައިވާ، ﷲގެ ނިޢުމަތްތަކާއި ކުޅަދުންވަންތަކަމުގެ ހެކިތަކުގެ ވާހަކަ ބަޔާން ކުރެއްވުމެވެ. އަދި މި ހުރިހާ ތަކެތި ނެތިފަނާވާނެ ކަމާއި އެ އަށް ފަހު ޤިޔާމަތް ދުވަހުން ހިސާބު ބެއްލެވޭނެ ކަމާއި ޖަޒާ ލިބިގެންދާނެ ގޮތް ސިފަ ކުރެއްވުމެވެ.\nސޫރަތުގައި އެކުލެވިގެންވާ ބައިތައް\nރަޙްމާންވަންތަ ﷲގެ އިސްމުފުޅުން ފެށިފައިވާ މި ސޫރަތުގެ ފުރަތަމަ އާޔަތްތަކުގައި ވަނީ އިންސާނާ ހެއްދެވި ކަމާއި ބަސްމޮށުންތެރިކަން ދެއްވިކަމެވެ. އިރާއި ހަނދު ބަރާބަރު ހިސާބެއްގެ މަތީ ހިނގާ ގޮތް މެދުވެރި ކުރެއްވި ކަމެވެ. ގަސްގަހާގެހި ސަޖިދަ ޖަހާކަމެވެ. އުޑު އުފުއްލަވައި މީޒާން ނުވަތަ އަދުލު އިންސާފު ބާވާލެއްވިކަމެވެ. ޚަލްޤުތަކުންނަށްޓަކައި ބިން ލައްވައި އެތަނުގައި އެކި ބާވަތްބާވަތުގެ މޭވާއާއި ގޮވާމާއި މާމެލާމެލި ލެއްވިކަމެވެ.\nއެއަށް ފަހު ދެން ބަޔާން ކުރައްވަނީ އިންސީންނާއި ޖިންނީން ހެއްދެވި ކަމާއި އޭގެ އަސްލަކީ ކޮބައިކަމެވެ. ކަނޑުތަކާއި ކޯރުތަކާއި އެ ދެމެދު ގުޅުވައިދޭ ބަރްޒަޚު ހައްދަވާފައިވާ ކަމާއި ކަނޑުން ލިބެން ހުރި ނިޢުމަތްތަކެވެ. މި ހުރިހާ ކަންކަމަކީ އިންސީންނާއި ޖިންނީންނަށް ޝަހާދަތުގެ ޢާލަމުގައި ފެންނަން ހުރި ކަންކަމެވެ.\nމިއީ އިންކާރު ކުރެވޭނެ ކަންކަމެއް ނޫނެވެ. އެހެންވެ ސޫރަތުގެ 13 ވަނަ އާޔަތުން ފެށިގެން، އިންސީންނާއި ޖިންނީންނަށް ވަރަށް މުހިންމު ސުވާލެއް މުޚާޠަބު ކުރެވެއެވެ. އެއީ "ތިޔަ ދެބައިމީހުން ދޮގުކޮށް އިންކާރު ކުރަނީ، ތިޔަ ދެބައިމީހުންގެ ވެރިރަސްކަލާނގެ ނިޢުމަތްތަކުގެ ތެރެއިން ކޮންކޮން ނިޢުމަތަކަށް ހެއްޔެވެ؟" މި ސުވާލެވެ.\nޝަހާދަތުގެ ޢާލަމުގެ ވާހަކަތަކަށް ފަހު ދެން ބަޔާން ކުރެވިފައިވަނީ ޣައިބުގެ ޢާލަމުގެ ވާހަކަތަކެކެވެ. މިގޮތުން ބިމުގައިވާ ހުރިހާ ތަކެތި ފަނާވެދާނެ ކަމުގެ ވާހަކަ އެވެ. އެ އަށް ފަހު ޤިޔާމަތް ދުވަހާއި ހިސާބު ބެއްލެވުމުގެ ވާހަކަ އެވެ. ހިސާބު ބެއްލެވުމަށް ފަހު ކާފިރުންނާއި މުއުމިނުންނަށް ހުރި ޖަޒާގެ ވާހަކަ އެވެ. ކާފިރުން ނަރަކަ އަށް ގެންދެވޭނެ ގޮތުގެ ވާހަކަ އެވެ. އެތަނުގައި ލިބޭ ވޭނުގެ ވާހަކަ އެވެ. އަދި މުއުމިނުންނަށް އެ ތަނުގައި ހުރި ސުވަރުގެތަކުގެ ވާހަކަ އެވެ. އެ ސުވަރުގެތަކުގައިވާ ތަފާތު ނިޢުމަތްތަކުގެ ސިފަކުރުންތަކެވެ.\nމިހުރިހާ ވާހަކަތަކެއްގެ ދެމެދުތަކުގައި ވެސް ކުރިން އިޝާރާތް ކުރި ސުވާލު ތަކުރާރު ވަމުން ދެ އެވެ. މިގޮތުން މި ސުވާލު 31 ފަހަރު ތަކުރާރުވެފައި އެވެ. މި ސޫރަތް އެންމެ ޚާއްޞަ ގޮތެއްގައި ފާހަގަ ކުރެވޭ އެއް ސަބަބަކީ ވެސް މި ދެންނެވި ސުވާލު އެތައް ފަހަރަކު ތަކުރާރު ވެފައި ވުމެވެ. އޭގެ ސިއްރަކި ކޮބައިބާވަ އެވެ؟\nޤުރްއާނުގައިވާ ތަކުރާރު ކުރުންތަކުގެ ފައިދާ\nއާޔަތެއް ނުވަތަ އާޔަތެއްގެ ބައެއް ނުވަތަ ލަފުޒެއް ތަކުރާރު ވުމަކީ ކީރިތި ޤުރްއާނާއި ނަބަވީ ސުންނަތުން ފާހަގަ ކުރެވޭ ކަމެކެވެ. މި ކަމަކީ ބަހުގެ ފަސާހަތްތެރި ކަމާ ޚިލާފު ކަމެއްކަމަށް، ބައެއް މީހުން ދައުވާ ކުރެ އެވެ. އަދި ޤުރްއާނުގައި މި ގޮތަށް ތަކުރާރުވުން ހުރުމަކީ ޤުރްއާނަކީ ﷲ ބާވައިލެއްވި ފޮތެއް ނޫން ކަމުގެ ދަލީލެއް ކަމަށް ވެސް ބުނެ އެވެ.\nނަމަވެސް ހަގީގަތަކީ ކީރިތި ޤުރްއާނުގައިވާ ތަކުރާރަކީ ބޭކާރު ތަކުރާރެއް ނޫން ކަމެވެ. އަދި އެއީ ބަހުގެ ފަސާހަތްތެރިކަމާ ފުށުއަރާ ކަމެއް ވެސް ނޫނެވެ. އިމާމް އައްސުޔޫޠީ ވިދާޅުވެފައި ވެއެވެ. "ތަކުރާރު ކުރުމަކީ ކަށަވަރު ކުރުމަށް އެންމެ ބަލާޣަތްތެރި ގޮތެވެ. އަދި އެއީ ފަސާހަތްތެރިކަމުގެ ރިވެތިކަމުގެ ތެރެއިންވާ ކަމެކެވެ. ބައެއް މީހުންނަށް މިކަން އޮޅިފައިވީ ކަމުގައި ވިއަސްމެ އެވެ." (އަލްއިތްޤާނު)\nކީރިތި ޤުރްއާނުގައި ދެ ބާވަތެއްގެ ތަކުރާރު ހިމެނެ އެވެ. އެއް ބާވަތަކީ ލަފުޒާއި މާނައިގައި ވެސް ތަކުރާރު ވުމެވެ. އަނެއް ބާވަތަކީ ލަފުޒުން ތަކުރާރު ނުވެ ހަމައެކަނި މާނަ އިން ތަކުރާރު ވުމެވެ. މިފަދަ ކޮންމެ ތަކުރާރެއްގައި ވެސް ފައިދާތަކެއް ވެއެވެ.\nމިގޮތުން ނަބީބޭކަލުންގެ ވާހަކަތައް ތަފާތު އިބާރާތްތަކުން ތަކުރާރުވުމުން ތަފާތު މާނަތައް ދޭހަ ކުރުވާ ކަމުގައި އިބްނު ތައިމިއްޔާ ވިދާޅުވެ އެވެ. ހަމަ އެފަދައިން ﷲ ގެ އިސްމުފުޅުތަކާއި، ކީރިތި ޤުރްއާނާއި، ކީރިތި ރަސޫލާގެ ނަންފުޅުތައް ލަފުޒުގެ ގޮތުން ތަފާތު ވިއަސް ތަކުރާރުވުމުން މުހިންމު ހަގީގަތްތަކެއް ހާމަކޮށްދެއެވެ.\nއައްސުޔޫޠީ ވިދާޅުވާ ގޮތުގައި ތަކުރާރު ކުރުމުގެ އެއް ފައިދާ އަކީ ކަނޑައަޅައި ބަޔާންކޮށްދިނުމެވެ. މިގޮތުން ވާހަކަތައް ނުވަތަ އިންޒާރުތައް ތަކުރާރު ވުމުން އެއިން ދޭހަވަނީ އެކަން ވަނީ ކަނޑައެޅި ބަޔާންވެގެން ކަމެވެ. ދެ ވަނަ ފައިދާ އަކީ ކަށަވަރު ކުރުމެވެ. ތިން ވަނަ ފައިދާ އަކީ ސަމާލުކަމަށް ގެނައުމެވެ. އޭރުން ދައްކާ ވާހަކައެއް ފަސޭހަ ކަމާ އެކު ބަލައިގަނެވޭނެ އެވެ. އަދި ދަސްވާން ފަސޭހަ ވެގެންދާނެ އެވެ.\nހަތަރުވަނަ ފާއިދާ އަކީ ހަނދާން އައުކޮށްދިނުމެވެ. ބުނަން ބޭނުންވާ ބައެއް ބުނުމުގައި މާދިގުވެގެންދާ ނަމަ ކުރިން ބުނެވުނު ބައިތައް ހަނދާން ނެތޭ ގޮތް ވެއެވެ. އެހެންކަމުން އެބައި ތަކުރާރު ކޮށްލުމުން ހަނދާން އައު ވެއެވެ. ފަސް ވަނަ ފައިދާ އަކީ މަތިވެރިކަން ނުވަތަ ބިރުވެރިކަން ބަޔާން ކޮށްދިނުމެވެ.\nއިބްނުލް ޖައުޒީ ވިދާޅުވެފައި ވެއެވެ. އައްރަޙްމާން ސޫރަތުގައި ތަކުރާރު ވެފައިވާ އެ ސުވާލު ތަކުރާރު ވުމުގެ އެއް ހިކުމަތަކީ، ކައުނުގައި ފެންނަން ހުރި ﷲގެ ނިޢުމަތްތަކާއި، އުޚްރަވީ ހަޔާތުގައި ކާފިރުންނަށާއި މުއުމިނުންނަށް ހުރި ޖަޒާތަކަކީ ކަނޑައެޅި ނިމިފައިވާ ކަންތައްތަކެއްކަން ބަޔާން ކޮށްދިނުމެވެ. ދެ ވަނަ ހިކުމަތަކީ، އެ ނިއުމަތްތައް ކަށަވަރު ކޮށްދިނުމެވެ. ތިންވަނަ ހިކުމަތަކީ އެ ނިޢުމަތްތައް ނުވަތަ ހެކިތައް ދޭހަކޮށްދިނުމަށް އެހީތެރިވުމެވެ.\nއިބްނު ޤުތައިބާ ވިދާޅުވާ ގޮތުގައި ކަމެއް ކަށަވަރު ކުރުމަށް ނުވަތަ އިތުރަށް ދޭހަ ކޮށްދިނުމަށްޓަކައި މިގޮތަށް ތަކުރާރު ކުރުމަކީ އަރަބިންގެ ކަލާމުގައި ހިމެނޭ ކަމެކެވެ. އެހެނީ ވާހަކަ ދައްކާ މީހާ އޭނާގެ ވާހަކައިގައި ތަފާތު ފަންނު ބޭނުން ކުރުމަކީ އިތުރަށް ލިބޭ ފުރިހަމަ ކަމަކަށް ވާތީ އެވެ.\nހަތަރު ވަނަ ހިކުމަތަކީ، އެ ނިއުމަތްތަކުގެ މަތިން ހަނދާން އައުކޮށްދިނުމެވެ. ﷲ ގެ ނިޢުމަތްތަކާއި ކައުނުގައިވާ ﷲގެ ކުޅަދުންވަންތަ ކަމުގެ ހެކިތައް ބަޔާން ކުރުމަށް ފަހު އެއިން ކޮންމެ ކަމަކާ ގުޅުވައިގެން ތަކުރާރުކޮށް އެ އަންނަ ސުވާލުން އެ ކަށަވަރު ކޮށްދެނީ އެ ނިއުމަތްތައް ހަމަ ޔަގީނުންވެސް ހުރި ކަމެވެ. އެއަށް އިންކާރު ނުކުރެވޭނެ ކަމެވެ.\nހަމަ އެފަދައިން އުޚްރަވީ ހަޔާތުގައިވާ ކަންކަންވެސް ހަމަ އެގޮތަށް ޔަގީނުން ވެސް ހިނގާނެ ކަމެވެ. މިސާލަކަށް މީހަކު އެހެން މީހަކަށް ކޮށްދީފައި ހުރި ކަންތައްތަކެއްގެ ވާހަކަ ކިޔައިދެމުން "ތިބާ މިކަން އިންކާރު ކޮށްފާނަންތަ؟" މި ބަސް ތަކުރާރު ކުރާ ނަމަ ކަށަވަރު ވެގެންދާނީ އެކަންކަމުގެ ތެދުކަމެވެ. އަދި އެކަންކަން ހަނދާން ވުމެވެ.\nތަރުތީބު ނަންބަރުތަކުން ފާހަގަވާ ދެތިންކަމެއް\nޢަބްދުއްދާއިމުލް ކަޙީލު ކިޔާ ބޭކަލަކު ވިދާޅުވާ ގޮތުގައި މި އާޔަތް ތަކުރާރުވުމުގައި ނަމްބަރު ހަތަކާ ގުޅޭ ބައެއް ކަންކަން ފާހަގަ ވެއެވެ. ހަތަކީ އުޑުތަކާއި ބިންތަކާއި ނަރަކަ އާއި މި ނޫން ވެސް ބައެއް ތަކެތީގެ އަދަދެވެ. އުޑުތަކާއި ބިންތަކާއި ނަރަކައިގެ ވާހަކަ އައްރަހްމާން ސޫރަތުގައި ބަޔާން ވެފައި ވެއެވެ.\nސޫރަތުގައި ތަކުރާރު ވެފައިވާ މި އާޔަތް ތަކުރާރުވާ އިރު ދިމާވާ ތަރުތީބު ނަންބަރުތައް ކުޑައިން ބޮޑަށް ނުވަތަ ބޮޑުން ކުޑަ އަށް ތަރުތީބުން އަތުރާލުމުން ހަދާލެވޭ ބޮޑު ދެ ނަންބަރު، ހަތަކުން ގެއްލި ހުސްވެ އެވެ. 31 ފަހަރު މި އާޔަތް ތަކުރާރު ވެފައި ވާއިރު އެކަކުން ފެށިގެން 31 އާ ހަމަ އަށް އަދި 31 ން ފެށިގެން އެކަކާ ހަމައަށް އަތުރާލުމުން ހަދާލެވޭ ބޮޑު ދެ ނަންބަރު ވެސް ހަމަ، ހަތަކުން ގެއްލި ހުސްވެ އެވެ.\nފާހަގަ ކުރެވޭ އަނެއް ކަމަކީ އިންސީންނާއި ޖިންނީންނަށް މުޚާޠަބު ކުރެވޭ މި އާޔަތް 31 ފަހަރު ތަކުރާރު ކުރެވިފައިވާ އިރު ސޫރަތުގައި އެ ދެބައިމީހުންނަށް އަމާޒުވެފައިވާ ދެން އޮތް ހަމައެކަނި އާޔަތުގެ ނަންބަރަކީ 31 ކަމުގައި ވުމެވެ.\nއިތުރު ލިޔުންތައް ދީން އިސްލާމް ޤުރުއާން ސުންނަތް ރޯދަ މަސް 2018


އަސްރާގެ ހާލު ސީރިއަސްވެ، ޔޫކޭގެ ހޮސްޕިޓަލެއްގައި އެޑްމިޓްކޮށްފި – އެދެނީ އެހީ ތެރިކަމަށް! | Jazeera\tއަސްރާގެ ހާލު ސީރިއަސްވެ، ޔޫކޭގެ ހޮސްޕިޓަލެއްގައި އެޑްމިޓްކޮށްފި – އެދެނީ އެހީ ތެރިކަމަށް! - Jazeera\nއަސްރާގެ ހާލު ސީރިއަސްވެ، ޔޫކޭގެ ހޮސްޕިޓަލެއްގައި އެޑްމިޓްކޮށްފި – އެދެނީ އެހީ ތެރިކަމަށް!\nއައިޝަތު ނިއުޝާ February 13, 2020 99 views0\nހިތާއި ފުއްޕާމޭގެ ޓްރާސްޕްލާންޓްއެއް ހަދަން ޖެހި، ފުރާނައާއި ހަނގުރާމަ ކުރަމުންދާ އަސްރާގެ ހާލު ދެރަވެ، ޔޫކޭގެ ހާރފީލްޑް ހޮސްޕިޓަލުގައި، އިއްޔެ ހެނދުނު އެޑްމިޓްކޮށްފިއެވެ.\nއަސްރާގެ ފިރިމީހާ ޔާސިރު އަޙްމަދު ޔޫކޭގައި ހުރެ ވާހަކަ ދައްކަމުންބުނެފައިވަނީ، މޫނު ދުޅަވެ، ނޭވާލާން އުންދަގޫވެ، ވަރުބަލިކަން އިހުސާސް ކުރެވި، އަދި މެޔަށް ތަދެއް އަރާފައި ހުރުމުން ޑރ އަށް ދެއްކުމަށް ހޮސްޕިޓަލަށް ދިއުމުން ވަގުތުން އެމަޖެންސީގައި އެޑްމިޓްކުރަން ޑރ އެދިފައިވާކަމަށެވެ.\nއަސްރާގެ ޢާއިލާއިން، ޔޫކޭއަށް އަސްރާ ގެންގޮސްފައިވަނީ މިމަހު އެވެ. އެއީ ހިތާއި ފުއްޕާމޭގެ ޓްރާސްޕްލާންޓްއެއް ހެދުމަށްޓަކައި އިންޑިޔާގެ\nބެންގަލޫރުގައި 1 އަހަރާއި6މަސް ހޭދަކުރުމަށްފަހުގައެވެ. ނަމަވެސް އިންޑިޔާއިން އެކަން\nކުރެވޭނެ މަގު ފަހިވެފައި ނެތުމުން، ދުނިޔޭގެ އެހެން ގައުމަކުން އެކަން ކުރެވޭނެ މަގެއް ހޯދުމަށް ޓަކައެވެ.\nރޯޔަލް ބްރޮމްޕްޓޮން ހޮސްޕިޓަލް އަށް ދެއްކުމުން ޑޮކްޓަރ ވިދާޅުވީ ޓްރާންސްޕްލާންޓް އެވަލުއޭޝަން ހެދުމަށްޓަކައި، މި މަހު އެޑްމިޓް ވުމަށެވެ. އެހެން ނަމަވެސް އެވަލުއޭޝަން އަށް 15،000 ޕޮއުންޑު ހަރަދުވާކަމަށް ޔާސިރު ބުނެފައި ވެއެވެ. ހަމަ އެހެންމެ ޑޮކްޓަރ ބުނެފައިވަނީ އެހޮސްޕިޓަލުން ލަފާ ކުރެވޭ ގޮތުގައި، 1 އަހަރު ދުވަހުގެ މުއްދަތުގެތެރޭގައި، ޓްރާންސްޕްލަންޓް ކުރެވޭނެ ކަމަށެވެ.\nކުއްލިއަކަށް އެމަޖެންސީގައި އެޑްމިޓް ކުރަން ޖެހުމާއި، އަދި އެވަލުއޭޝަންއަށް ވަރަށް ބޮޑެތި ޚަރަދުތަކެއް ކުރަންޖެހިފައިވާކަމަށްވެސް ޔާސިރު ބުނެފައިވެއެވެ. މިހާރުވެސް އިތުރަށް 4000 ޕައުންޑް އަރާފައިވާކަމަށް، ކަންބޮޑުވެ މާޔޫސްވެފައިވާ ޔާސިރު ބުނެފައިވެއެވެ.\nމިކަމުގަ ތިޔަ އެންމެ ބޭފުޅުންގެ ދީލަތި އެހީތެރިކަމަށް ޢާއިލާއިން ބޭނުންވާކަމަށްވެސް، އެ ޢާއިލާއިން ބުނެފައިވެއެވެ.\nކީރިތި ޤުރުޢާނުގައި، ޙުޖުރާތު ސޫރަތުގެ 10 ވަނަ އާޔަތުގައި، ﷲ ތަޢާލަ ވަޙީކުރައްވާފައިވާ ބަސްފުޅެއްގެ މާނާގައިވެއެވެ.\nމާނައީ: "މުޢުމިނުންނަކީ އެއްބަނޑު އެއްބަފާ ބަޔަކު ކަމުގައި މެނުވީ ނުވެއެވެ."


Aish ge kanamadhu caramel pudding cake ge reality\nއައިމިނަތު މާޝާ ހަސަން (އައިޝް): ކަނަމަދު ކެރަމަލް ޕްޑިން ކޭކްގައި މިހާރު އެންމެ މަޝްހޫރު އެއް ނަމަކީ އޭނާ\nރިއަލިޓީއަކީ ކޭކުގެ ތެރެއަށް މިހާރު ކަނަމަދު ކޭކު ވެސް ތައާރަފު ކޮށްފި އެވެ. ރިއަލިޓީއަކީ އަހަރުތަކެއް ކުރިން މި ކޭކް ތައާރަފު ވެފައިވާއިރު މިހާރު މާލޭގައި ވެސް އަތޮޅުތަކުގައި ވެސް އެންމެ ހިނގާ ކޭކަކީ ކަނަމަދު ކޭކެވެ. ރާއްޖޭގައި އެންމެ މަގުބޫލް ކޭކަކަށް މިހާރުވެފައި ވަނީ ކަނަމަދު ކޭކްކަން ވެސް އެއީ ރިއަލިޓީ އެވެ. ކަނމަދު ކޭކްގައި އެހެން މީރު ކަމެއް ވެސް މިހާރު ވެއެވެ. އެއީ ދިވެހިވަންތަ ކޭކެއްގެ ގޮތުގައި ދިވެހިން ބަލައިގެންފައިވާ ކަމުގެ މީރު ކަމެވެ. މިހާރު ދެން ވަރަށް ގިނަ މީހުން މި ކަނަމަދު ކޭކް އަޅަ އެވެ. އެކަމަކު ކަނަމަދު ކޭކުގެ ވައްތަރުތަކުގެ ތެރެއިން އެންމެ މީރީ ކޮން ވައްތަރެއްތޯ އަހައިފިއްޔާ "ކަނަމަދު ކެރަމަލް ޕުޑިން ކޭކް" އެއީ އެއްވަނަ ކަމަށް މީހުން ބުނެ އެވެ. ރިއަލިޓީއަކީ ވެސް އެއީ އެވެ.\nމި ވައްތަރު ކޭކް އެޅުމުގައި ވެސް ހިނގާ ނަންތައް މިހާރު ބްރޭންޑްތަކަކަށް ބަދަލުވެފައި ވެއެވެ. އޭގެ ތެރެއިން ރައްޔިތުންގެ މަޖިލީހުގެ ކުރީގެ މެންބަރު އިލްހާމް އަހުމަދުގެ އަނބިކަނބަލުން އައިމިނަތު މާޝާ ހަސަން (އައިޝް) ގެ ކަނަމަދު ކެރަމަލް ޕުޑިން ކޭކަކީ މާ ބާރަކަށް ހިނގައިގަނެގެން އުޅޭ ކޭކެކެވެ. މިހާރު މިދާ ބޮޑު ދިގު ލޮކްޑައުންގައި ވެސް ގިނަ ބަޔަކަށް އެންމެ ކަމުދިޔައީ އައިޝްގެ އެ ކޭކް ކަމަށް ވެއެވެ.\nއަހަރެމެނަށް މީގެ ކުރިން އައިޝް ފެނިލާފައި ވަނީ ސިޔާސީ ހަރަކާތަކުގެ ތެރެއިން ކަމަށް ވިޔަސް 2016 ވަނަ އަހަރުން ފެށިގެން މާޝާސް ކޭކް އެންޑް ޓޭސްޓް ގެ ނަމުގައި އައިޝް ކޭކު އަޅައި މަޝްހޫރުކަން ހޯދާފައި ވެއެވެ. އައިޝްގެ ކަނަމަދު ކެރަމަލް ޕުޑިން ކޭކަކީ މާފަހުން އޭގެ ތެރެއަށް ވަދެ މާ ގަދަކޮށްލައި މީހުނަށް މީރުވި ކޭކެކެވެ.\n"އަބަދުވެސް ވަރަށް ކުރާ ހިތްވާ ކަމެއްވީމަ ފެށުނީ... މިހާރު ތަފާތު އެކި ހަފުލާތަކަށް ވަރަށް ގިނަ ބަޔަކަށް ކޭކު އަޅައިދެން. އައިޝް އަޅައިދޭ ކޭކާމެދު މިހާރު ވަރަށް ގިނަ ބައެއްގެ އިތުބާރުވެސް ބޮޑުވެފައިވޭ" ކުރީގެ މެންބަރު އިލްހާމްގެ އަނބިކަނބަލުން ވިދާޅުވި އެވެ.\nކޭކްގެ އެޅުމުގައި ކުރިން ވެސް އާންމުންގެ ބޮޑު އިތުބާރު ހޯއްދަވާފައިވާ އައިޝް މިފަހަރު މަގުބޫލް ކަމެއް މި ހޯދީ ކަނަމަދު ކެރަމަލް ޕުޑިން ކޭކު އަޅައިގެނެވެ. މިއީ އައިޝްގެ ހާއްސަ ރެސިޕީއަކަށް އޭނާ ތައްޔާރުކުރާ ހާއްސަ ކޭކެވެ. އެއްފަހަރު ރަހަ ބަލައިފިއްޔާ ކާ ހިތުން ދެން ހަމަ ނުހުރެވޭ ކަމަށް ވެއެވެ.\n"އަބަދުވެސް ބޭނުންވޭ ވަރަށް ތަފާތު މީރު ކޭކެއް އަމިއްލައަށް ތައްޔާރު ކޮށްލަން! އެގޮތަށް މަސައްކަތް ކުރަމުން އައިސް ކަނަމަދު ކެރަމަލް ޕުޑިން ކޭކް ތައާރަފު ވެގެން މިދިޔައީ. މި ކޭކު ކެއި ކޮންމެ މީހަކަށް ވަރަށް ކަމުދާކަމަށް ބުނަނީ. އެހެންވީމަ އެއީ ވަރަށް ބޮޑު އުފަލެއް. އެންމެން އުފާވަނީ އަޅުގަނޑުގެ މި އުފެއްދުން އާންމުން ވަރަށް ބޮޑަށް ބަލައިގެންފައިވާތީ،" އައިޝް ވިދާޅުވި އެވެ.\nއައިޝްގެ ކަނަމަދު ކެރަމަލް ޕުޑިން ކޭކެއް ގަތް އަންހެން ކުއްޖަކު "އެވަރު ރަހައެއް އަދި އަރުތެރޭގައި ނުލާ" ކަމަށް ބުނެ އައިޝްގެ އެ ކޭކްގެ ރަހަ ބަލަން ބޭނުންތޯ ސޯޝަލް މީޑިއާގައި ސުވާލެއް ކޮށްފައި ވެއެވެ. އެ އަންހެން ކުއްޖާ ބުނާ ގޮތުގައި އައިޝްގެ މި ކޭކުން އެތިކޮޅެއް އަނގައަށް ލުމާއެކު އަނގައިގެ ތެރެއަށް ވިރިގެން ދަނީ އެންމެ މަތީފެންވަރުގެ އައިސް ޗޮކްލެޓް އަނގައިގެ ތެރޭ ވިރިގެން ދާހެނެވެ.\nކޮންމެހެން ވެސް އައިޝްގެ މި ކޭކް ކާން އެބަޖެހެ އެވެ. އެއީ ވަރަށް ފަސޭހަ ކަމެކެވެ. ހަމަ އޯޑަރުކޮށްލާއިރަށް ގޭ ދޮރާ ހަމައަށް ޑެލިވަރީ ކޮށްލައިދެ އެވެ. މިއަކީ މާ ގިނަ ވަގުތެއް ވެސް ހޭދަވާ ކަމެއް ނޫން ކަމަށް އައިޝް ވިދާޅުވެ އެވެ.\n"ހުޅުމާލެއިން ކުރާ އޯޑަރުތަކަށް 30 މިނެޓެއް ނުވާނެ... މާލެއިން ކުރާ އޯޑަރުތަކަށް ގަޑިއިރެއްގެ ތެރޭގައި އޯޑަރު ކޮށްދޭނެ" އައިޝް ވިދާޅުވި އެވެ. "ލޮކްޑައުންގެ މި ދުވަސްވަރު އަޅުގަނޑަކަށް ނޭނގޭ ވަގުތައް ދާގޮތް ވެސް މުޅިން މި އުޅެވެނީ ކޭކު އެޅުމުގައި،"\nއައިޝްގެ ކަނަމަދު ކޭކުގެ އަގުތައް\nއެއް ޕައުންޑް: 180 ރުފިޔާ\nދެ ޕައުންޑް: 280 ރުފިޔާ\nތިން ޕައުންޑް: 380 ރުފިޔާ\nމާލެ، ހުޅުމާލެއަށް ހިލޭ ޑެލިވަރީ\nއަތޮޅުތަކުގެ ބޯޓް ފަހަަރަށް ވެސް ޑެލިވަރީ ކޮށްދޭ\nމާލެއިން ދޭ އޯޑަރު އެއް ގަޑިއިރުތެރޭ ލިބޭނެ\nހުޅުމާލެއިން ދޭ އޯޑަރު ބައިގަޑިއިރު ތެރޭ ލިބޭނެ\nއޯޑަރު ކުރަން: 7956020\nއައިޝް ވިދާޅުވި ގޮތުގައި އޭނާ ކޭކް އޯޑަރުތައް ނަގަނީ ހަމައެކަނި މާލެ އާއި ވިލިމާލެ އާއި ހުޅުމާލެއަކަށް ނޫނެވެ. އަތޮޅުތަކުގެ ތެރެއިން އަންނަ އޯޑަރު ވެސް ނަގަ އެވެ. އޯޑަރު ދިނުމުން އެ ރަށަކަށް ފުރާ ބޯޓްފަހަރާ ހަމައަށް ކޭކް ޑެލިވަރީ ކޮށްދޭނެ އެވެ.\n"މިހާރުވެސް ވަރަށް ގިނައިން އައްޑޫ، ފުވައްމުލައް އަދި ކުޅުދުއްފުއްޓަށް ވެސް ފޮނުވައިދެން. އެ ރަށްރަށުން ދޭ އޯޑަރު ބަލައިގަނެ ބޯޓްތަކާއި ހަމައަށް އަޅުގަނޑު ޑެލިވަރީ ކޮށްދެން. އަދި ވިލިމާލެ ފެރީ ޓާމިނަލްއާއި ހަމައަށް ވެސް އަޅުގަނޑު ޑެލިވަރީގެ ހިދުމަތް ދެން،"\nއަނގަޔަށް މީރު ވުމުގެ އިތުުރުން އައިޝްގެ ކަނަމަދު ކެރަމަލް ޕުޑިން ކޭކް ހާއްސަވާ އެހެން ސަބަބެއް ވެސް އެބައޮތެވެ. އެއީ ގިނަ ދުވަހަށް ބޭނުން ކުރެވޭ ގޮތަށް އެ ކޭކް ތައްޔާރު ކުރުމެވެ. އައިޝް ވިދާޅުވި ގޮތުގައި އާދައިގެ ޓެންޕަރޭޗަރުއި ވެސް ހަތް ދުވަސް ވަން ދެން އެ ކޭކް ބޭނުން ކުރެވޭނެ އެވެ. އެކަން ޔަގީންކޮށް ޓެސްޓް ކޮށްފައިވާއިރު އެ މުއްދަތުގައި ކޭކުގެ ރަހަ އާއި ވަހަށް ވެސް އެއްވެސް ބަދަލެއް ނާންނާނެ އެވެ.\n"އެއީވެސް އައިޝްއަށް ކަސްޓަމަރުން ވަރަށް ބޮޑަށް އިތުބާރު ކުރި ސަބަބަކަށްވި... ހާއްސަކޮށް މި ކަނަމަދު ކެރަމަލް ޕުޑިން ކޭކްގައި" އޭނާ ވިދާޅުވި އެވެ.\nއަދިވެސް އެއް ކަމެއް އެބައޮތެވެ. އައިޝްގެ ކަނަމަދު ކެރަމަލް ޕުޑިން ކޭކްގެ ޕެކިން ވަރަށް ތަފާތެވެ. ކޭކް ޑެލިވަރީ ކޮށްދެނީ ރައްކާތެރި ކަމާއެކު އެވެ. އަދި ރަށްރަށައް ގެންދެވޭނެހެނާއި ގޭގައި ވެސް ބެހެެއްޓޭނެ ގޮތަކަށް ކޭކް ޕެކްކޮށް ދީފައި ހުރެ އެވެ.\nއައިޝް ވިދާޅުވި ގޮތުގައި މި ދުވަސްވަރު ލޮކްޑައުންގައި ތިބެން ޖެހުނަސް ވަރަށް ގިނަ ބަޔަކު އެނިވާސަރީ އާއި އުފަން ދުވަސް ފާހަގަ ކުރުމަށް ކަނަމަދު ކެރަމަލް ޕުޑިން ކޭކެއް ތައްޔާރު ކުރަން އޭނާއަށް ގުޅަ އެވެ. އަދި މިހާރު ވެސް ކޮންމެ ދުވަހަކު އެތައް ބަޔަކު ކަނަމަދު ކެރަމަލް ޕުޑިން ކޭކަށް އޯޑަރު ކުރެ އެވެ.\nއެ މަސައްކަތުގައި އައިޝްގެ އެންމެ ގާތް ބައިވެރިންނަކީ އާއިލާއެވެ. ހާއްސަކޮށް ފިރިކަލުން އިލްހާމެވެ. މަސައްކަތުގައި ކުރިއަށް ދިއުމާއި ޑެލިވަރީ ކުރުމާއި މަސައްކަތަށް ބޭނުންވާ ތަކެތި ހޯދައި ދިނުމުގައި އިލްހާމް ވެސް އުޅުއްވަ އެވެ. ދެން އައިޝްގެ އަންހެން ކޮއްކޮ، މެއްކޮ އެވެ.\n"މެއްކޮގެ ސަޕޯޓް ވަރަށް ބޮޑު، ހާއްސަ ކޭކު އެޅުމުގައި މެއްކޮގެ ހެލްޕް ވަރަށް ބޮޑު، އެހެންވީމަ އެކަން ވަރަށް ފާހަގަ ކޮށްލަން ބޭނުން... ފިރިމީހާ އިލްހާމްގެ ސަޕޯޓާއި މުޅި އާއިލާއިން ދޭ އެހީތެރިކަން ވެސް ބޮޑު. އެންމެ ބޮޑު ހިތްހަމަ ޖެހުމަކީ އާންމުން ކުރާ އިތުބާރާއި ޕޮޒިޓިވް ފީޑްބެކް... އިރާދަ ކުރެއްވިއްޔާ މި ކޮލިޓީގައި އަބަދު ވެސް މި ކޭކް ޕްރޮވައިޑް ކޮށްދޭނަން."\nމާލެ ލޮކްޑައުނަށް ދިޔައިރު ވެސް އައިޝްގެ ކަނަމަދު ކެރަމަލް ޕުޑިން ކޭކް ވަރަށް ގިނަ ރެސްޓޯރަންޓާއި ކެފޭތަކުގެ ހުއްޓެވެ. އެކަމަކު މިހާރު މި އޮތީ އެއަށްވުރެ މާ ފަސޭހައިން ކޭކްގެ ރަހަ ބަލާލުމުގެ ފުރުސަތު ލިބިފަ އެވެ. މިހާތަނަށް އައިޝްގެ ކޭކްގެ ރަހަ ބެލި ކޮންމެ މީހެއްގެ ފަރާތުން ލިބުނީ ޕޮޒިޓިވް ކޮމެންޓެކެވެ. އެންމެ ބޮޑު ހެއްކަކީ ތަކުރާރުކޮށް އޯޑަރުތައް ލިބެ މުން ދިއުމެވެ. އެހެންވީމަ އައިޝްގެ ކަނަމަދު ކެރަމަލް ޕުޑިން ކޭކްގެ ރަހަ ކޮންމެހެން ބަލައިލަން ޖެހެއެވެ. އައިޝް ހުންނެވީ ރަހަ ދައްކަން ހުރިހާ ވަގުތަކަށް ވެސް ހުސް ވެގެނެވެ.


SunOnline: Gaumee2record eh Nishwan aakoffi\nރާއްޖޭގެ ހުނަރުވެރި ޒުވާން ފެތުންތެރިޔާ ނިޝްވާން އިބްރާހިމް: އޭނާ ވަނީ 100 މީޓަރު ބަޓްފްލައި އިވެންޓާއި 50 މީޓަރު ފްރީސްޓައިލް އިވެންޓުގެ ގައުމީ ރެކޯޑު އާކޮށްފައި --- ފޮޓޯ/ ސްވިމިން އެސޯސިއޭޝަން\nގައުމީ ދެ ރެކޯޑެއް ނިޝްވާން އާކޮށްފި\nނިޝްވާން ވަނީ 100 މީޓަރު ބަޓަފްލައި އިވެންޓާއި 50 މީޓަރު ފްރީސްޓައިލް އިވެންޓުގެ ގައުމީ ރެކޯޑު އާކޮށްފަ\n2 އަހަރު6މަސް ކުރިން - 09 ޑިސެމްބަރ 2016 3\nކެނެޑާގެ ވިންޑްސާގައި މިހާރު ކުރިއަށްދާ 13 ވަނަ ފީނާ ވޯލްޑް ސްވިމިން ޗެމްޕިއަންޝިޕްގައި ވާދަކޮށް، ނިޝްވާން އިބްރާހިމް ގައުމީ ދެ ރެކޯޑެއް އާކޮށްފި އެވެ.\nއެ މުބާރާތުގައި ނިޝްވާން ވަނީ 100 މީޓަރު ބަޓަފްލައި އިވެންޓާއި 50 މީޓަރު ފްރީސްޓައިލް އިވެންޓުގައި ވާދަކޮށް، އެ ދެ އިވެންޓުގެ ގައުމީ ރެކޯޑު ވަނީ އާކޮށްފަ އެވެ.\nއިއްޔެ ނިޝްވާން 100 މީޓަރު ބަޓަފްލައި އިވެންޓުގެ ގައުމީ ރެކޯޑް އާކޮށްފައިވާ އިރު، އެ އިވެންޓުގައި ރާއްޖެއިން ދެން ވާދަކުރީ އިސްމާއިލް މުއުތަސިމް އަދުނާން އެވެ.\nދުނިޔޭގެ ތަފާތު ގައުމުތަކުގެ އަށް ފެތުންތެރިން ވާދަކުރި އެ އިވެންޓް ނިޝްވާން ފުރިހަމަ ކޮށްފައިވަނީ 01:00.71 އިންނެވެ. އިސްމާޢީލް މުޢުތަސިމް ޢަދުނާން އިވެންޓް ފުރިހަމަ ކޮށްފައިވަނީ 01:05.97 ންނެވެ.\nނިޝްވާން ގައުމީ ރެކޯޑު ހަދާފައިވަނީ މީގެ ކުރިން 100 މީޓަރު ބަޓަފްލައި އިވެންޓުގެ ޤައުމީ ރެކޯޑަށްވުރެ އަށް ސިކުންތު އަވަސް ވަގުތަކުންނެވެ. އެ އިވެންޓުގެ ރެކޯޑް މީގެ ކުރިން އޮތީ މުހައްމަދު މުއުތަސިމް އަދުނާނުގެ އަތުގައެވެ. ގަތަރުގެ ދޯހާގައި 2014 ވަނަ އަހަރު އޮތް 12 ވަނަ ފީނާ ވޯލްޑް ސްވިމިން ޗެމްޕިއަންޝިޕްގައި 100 މީޓަރު ބަޓަފްލައިގެ ގައުމީ ރެކޯޑް އޭނާ ހަދާފައިވަނީ 01:08.13 އިންނެވެ.\nއިއްޔެ 50 މީޓަރު ފްރީސްޓައިލް އިވެންޓުގެ ގައުމީ ރެކޯޑު ނިޝްވާން އާކުރީ 00:25.73 ސިކުންތުން ރޭސް ފުރިހަމަކޮށްގެންނެވެ. އެ އިވެންޓުގެ ގައުމީ ރެކޯޑު ކުރިން ވެސް އޮތީ ނިޝްވާން އަތުގައެވެ. އޭރު ނިޝްވާން ގައުމީ ރެކޯޑު އާކުރީ ޤަތަރުގެ ދޯހާގައި 2014 ވަނަ އަހަރު ބޭއްވި 12 ވަނަ ފީނާ ވޯލްޑް ސްވިމިން ޗެމްޕިއަންޝިޕްގައި 00:25.85 ސިކުންތުން ރޭސް ފުރިހަމަކޮށްގެންނެވެ.\nނިޝްވާން އަކީ ރާއްޖޭގެ ހުނަރުވެރި ފެތުންތެރިއެކެވެ. މޯލްޑިވްސް އޮލިމްޕިކް ކޮމިޓީގެ އެހީތެރިކަމާއެކު ނިޝްވާން ތައުލީމު ހާސިލްކުރުމަށްފަހު މިހާރު ފެތުމުގެ ތަމްރީނު ހަދަމުންދަނީ ދެކުނު އެފްރިކާގެ ޑާބަންގައެވެ.\nމިމަހު7ވަނަ ދުވަހު ކެނެޑާގައި ފެށި 13 ވަނަ ފީނާ ވޯލްޑް ސްވިމިން ޗެމްޕިއަންޝިޕްގައި ރާއްޖެ ތަމްސީލުކުރަނީ ނިޝްވާން އިބްރާހީމް އާއި އިސްމާއިލް މުއުތަސިމް އަދުނާން އާއި އާމިނަތު ޝަޖަންގެ އިތުރުން އައިޝަތު ސައުސަން އެވެ.\nސްވިމިން ފީނާ ވޯލްޑް ސްވިމިން ޗެމްޕިއަންޝިޕް\nފެތުންތެރިންނަށް ހާއްސަ ސްވިމިން ޕޫލާއެކު އިންޑޯ ސްޕޯޓްސް ކޮމްޕެލްކްސް އޮގަސްޓް މަހު ހުޅުވަނީ2ހަފްތާ 16 ގަޑި ކުރިން\nފުންކުރުމަށް ފަހު ފަތާ ޓްރެކް އާންމުންނަށް ހުޅުވާލައިފި2ހަފްތާ2ދުވަސް ކުރިން\nގައުމީ ދިގު ފެތުމުގެ މުބާރާތް ޖުލައި މަހު ދިއްފުށީގައި3ހަފްތާ3ގަޑި ކުރިން\nސްވިމިން ޓްރެކް ސަރަހައްދު ވަގުތީ ގޮތުން ބަންދުކޮށް، އަލުން ފުން ކުރަނީ2މަސް2ހަފްތާ ކުރިން\nސަޖަން އާއި ނިޝްވާން ނުލައި ގައުމީ ސްވިމިން ސްކޮޑު އިއުލާންކޮށްފި4މަސް4ހަފްތާ ކުރިން


(16 ނޮވެމްބަރ 2021 އާ ގުޅޭ)\nސަލީމާ ދެއަތްތިލަ ޖައްސާލައި ތުންފަތާ ހަމައަށް ދެއަތްތިލަ އުފުލާލުމާއެކު އިނގިލިތަކުގެ ކޮޅުތައް ތުންފަތުގަ ޖައްސާލިއެވެ. އޭނާ ލަމްހާގެ ގާތުން އާދޭސްކުރާ ކަހަލައެވެ.\nމަޣްރިބު ނަމާދުކޮށްގެން ލަމްހާ ކޮޓަރިން ނުކުތެވެ. ފިހެން އުޅުނު ކުކުޅު އަވަނަށް ލާން ތައްޔާރު ކުރާން ބަދިގޭގައި އޭނާ ހަރަކާތްތެރިވަމުންދިޔައެވެ. އީހާނާއި ނީރާ ފެންނަން ނެތުމުން އެ ކުދީންވީ ކޮޓަރީގަކަން އޭނާއަށް އެނގެއެވެ. އެކަނި ހުންނަން ޖެހުމުން ލަމްހާއަށް ހަނދާންވީ ހަވީރު ސަލީމާއާ ދެމެދުގަ ދެކެވުނު ވާހަކަތަކެވެ. އެ ވާހަކަތަކަށް ލަމްހާ ދިން ރައްދެވެ.\n"ނަސްރާއާއި ރިޔާޒުގެ ދަރިފުޅު އެއީ. އެކަމަކު ތިމާގެކަން ބާއްވަން މިހާރު މާ ލަސްވެއްޖެ. އަހަރެންގެ ކައިރިއަކުން ނޫން މަޢާފަށް އެދެންވީ. ކަންކަން އެނގޭ ވަރަށްވުރެ އެ ދަރިފުޅު އޭރު މާކުޑަ. އެހެންވީމަ އޭނާ މިކަމުގެ ތެރެއަށް ނުވައްދާ ދުރުގަ ބަހައްޓާ... ސަލީމާ... އަހަންނަށް ފެންނަ ގޮތުގަ އެންމެ ރަނގަޅުވާނީ ކުރީން ވެސް އަހަރެމެން އުޅުނުހެން އުޅުނިއްޔާ. ނުދަންނަ ބީރައްޓެހިން ފަދައިން. ތިގޮތަށް މިގެއަށް އަންނާކަށް އަހަރެން ގަބޫލެއްނޫން. މިހާރު އެނގިއްޖެއެއްނު އެ ކުއްޖާ ދުނިޔޭގަ އެބަހުރިކަން. ދެން ދޭ... އޭނާއާ ތިއާއިލާއިން ދައްކާނެ ވާހަކައެއް ނޯންނާނެ. ތިމާގެކަން އޮތިއްޔޭ ކިޔާފަ އެކުއްޖާއަށް ޓަކައި ތިއާއިލާއިން އެކައްޗެއް ވެސް ބޭނުމެއްނޫން."\n"ލަމްހާއަށް އެނގޭތަ އެމަންޖެ އިންނަން އެ އުޅެނީ އަހަރެންގެ އުޝާއާ އިނދެފައި ހުރި ޒުވާނާޔާކަން." ސަލީމާ މިހެން ބުނީ ލަމްހާއަށް އެނގިފައި އޮތްތޯ ބެލުމަށެވެ. އޭނާ ކުރީން ބުނިހެން އޭނާގެ ދަރިފުޅާއި ނީރާއަކީ ރައްޓެހިންކަން ބުނެދިނުމަށެވެ. އެކަމުން ފައިދާއެއްކޮށްފާނެތީއެވެ.\n"އަހަންނަށް އެނގެންޖެހޭ މިންވަރަށް ހުރިހާ ކަމެއް އެނގިފަ އޮތީ. އެހެންވީމަ ތިއައީ ކައިވެންޏަށް ހުރަސް އަޅަން ދޯ. އުޝާއަށް ދިރިއުޅުމެއް ނުލިބުނީމަތަ؟." ލަމްހާ ކައިރިއަށް އައީ ރުޅިއެވެ. ނީރާއާއި ލައިޒަލްއާ ގުޅުވައި ސަލީމާ ވާހަކަދެއްކީމައެވެ. އެ ދަރިފުޅަށް ސަލީމާގެ އެސްފީނާ ޖެހިދާނެކަމުގެ ބިރު ހިތުގައި އޮތެވެ.\n"ނޫން. ނުން... އެހެންވެ ބުނި އެއްޗެއްނޫން. އެކަމަކު މިހާ ދުވަހު އެހާ އެއްކޮށް އުޅުނުއިރު އެއީ ދެބެންގެދެދަރި ކުދީންކަން އެނގެންވާނެއެއްނު."\nސަލީމާ އެތައް ވާހަކައެއް ދެއްކިއެވެ. އެހެންނަމަވެސް ނީރާއާ އޭނާ ބައްދަލުވާން ލަމްހާ އެއްބަހެއް ނުވިއެވެ. މާޒީ ހިފައިގެން ނާންނަން ލަމްހާ ބުންޏެވެ. ރިޔާޒުގެ އާއިލާއިން ކަންތައްކުރި ގޮތް ނީރާއަށް ކިޔައިދީފަކަން ވާނީ ލަމްހާ ބުންޏެވެ. ވީއިރު ތިމާގެކަން ބާއްވަންށޭ ކިޔާ އެކުއްޖާގެ ކުރިމައްޗަށް އައުމަކީ ބޭކާރުކަމެއްކަން ލަމްހާ ބުންޏެވެ. ސަލީމާގެ ދަރިފުޅާއި ނީރާއަކީ ރައްޓެހިންނަމަ އެ ރަހުމަތްތެރިކަމަށް މައިންބަފައިން ނުފޫޒު ފޯރުވައިގެން ނުވާނެކަން ލަމްހާ ބުންޏެވެ.\nސަލީމާ އެނބުރި ދިޔައީ އޭނާ ދެން ނީރާ ހޯދަން ނާންނާނެކަން ބުނެފައެވެ. ނަސްރާ އެ ދަރިފުޅު ހަވާލުކުރީ އެންމެ އެކަށޭނެ މީހާއާކަން މިހާރު ގަބޫލުކުރެވޭކަން ސަލީމާ ބުންޏެވެ. އަދި ކޮންމެވެސް ދުވަހަކުން ރުޅިވެރިކަމެއްނެތި އެކަކުއަނެކަކު ފެނުމުން ހިތްހެޔޮ ކަމާއެކު ވާހަކަ ދައްކާލެވޭނެ ދުވަހެއް ދުށުމަށް ސަލީމާ އެދޭކަން ހާމަކުރިއެވެ. ޖެހިލުންވެފައި ހުރެ ވެސް ސަލާމަށް އަތްދިއްކޮށްލީތީ ސަލީމާގެ އަތުގައި ލަމްހާ ހިފިއެވެ.\n"ދަރިފުޅުތަ؟... ފެންވަރާ ރީތިނުވަންތަ؟." ލަމްހާ އަވަން ކައިރިން އެނބުރިލިއިރު ބަދިގޭ އައިލެންޑް ދޮށުގައި ނީރާ އިންތަން ފެނިގެން ސިހޭ ގޮތްވިއެވެ. ދެން ނިކަން އަވަހަށް ވާހަކަދެއްކިއެވެ.\n"އަދި ވަގުތު އެބައޮތް." ނީރާ ބުންޏެވެ.\n"މަންމަ އެބައޮތް ދަރިފުޅު ކައިރީ ވާހަކައެއް ދައްކަންވެފަ." ސީރިއަސް ގޮތަކަށް ނީރާގެ ކުރިމަތީ ލަމްހާ ހުއްޓިލިއެވެ.\n"އުޝާ އެނގޭތަ؟. ލައިޒަލް ކައިވެނި ކުރި."\n"މަންމައަށް ކިހިނެއް އެނގުނީ ލައިޒަލް ކައިވެނި ކުރީ އުޝާއާކަން." ނީރާ ހައިރާންވިއެވެ.\nއެއްވެސް ކަމެއް ދަރިފުޅަށް ނުފޮރުވަން ލަމްހާ ނިންމާފައިވާތީ އޭނާ ސަލީމާގެ ވާހަކަ ކިޔައިދިނެވެ. ސަލީމާއަކީ ނީރާގެ ބައްޕަގެ ދައްތަކަމާއި އުޝާއަކީ އޭނާގެ ދަރިއެއްކަމެވެ. ނީރާ އިނީ ބަހެއްބުނަން ނޭނގިފައެވެ. އަޖައިބުވެ އަންތަރީސްވެފައެވެ. ކުޑަކޮށް ވެސް އެ ދެމީހުން ތިމާގެ ވެދާނޭ ނީރާ ހިޔެއްނުކުރެއެވެ. އުޝާގެ ގޮތް ލަމްހާއަށް ނީރާ ކިޔައިދިނީ ދެނެވެ. ލައިޒަލްއާއި އުޝާއާ ދެމެދު އެއްބަސްވުމަކަށްނޫނީ އެ ކައިވެނި ނުވާކަމެވެ. ދެމެދުގައި ގާތްކަމާއި ލޯތްބެއް ނެތެވެ. އުޝާއަކީ އެއްވެސް އިރަކު ނީރާއާ ގަޔާވާ މީހަކަށްނުވާއިރު ހަގީގީ އެކުވެރިޔެކޭ ވެސް ބުނެވެން ނެތްކަމެވެ. ބޮޑަށް އުޝާއަކީ ލައިޒަލްގެ ރަހުމަތްތެރިއެއް ގޮތުގައި ފެނިފައި ހުރީމައެވެ. ތިމާގެ ވިޔަސް އަމިއްލަ ރައްކާތެރިކަމަށް ޓަކައި ބައެއް މީހުންނާ ދުރުވުން އެއީ އެންމެ ރަނގަޅުގޮތްކަމުގައި ލަމްހާ ފާހަގަކުރިއެވެ. މަންމަގެ ބަސް މިފަހަރު ވެސް ނީރާ ގަބޫލުކުރިއެވެ.\nއެއް ކައިވެނި ރޫޅާލިތާ ގިނަ ދުވަސްތަކެއް ނުވެ އަނެއްކާ އަނެއް ކައިވެނި ކުރަން އުޅޭތީ އެކަމާ ފިރާގު ހުރީ ގަޔާނުވެފައެވެ. ޒިންމާދާރުކަމެއް ލައިޒަލްގެ ނެތީއޭ ހީވެފައެވެ. ނަމަވެސް ލައިޒަލްގެ ނިންމުންތައް މިފަހަރު ތަފާތުވެއްޖެއެވެ. ނީރާއާ ބެހޭ ގޮތުން ކުރީބައިގަ ފިރާގަށް އޮޅުން ފިލުވައިދިނެވެ. ގެއަށް ޅީދަރިފުޅު ގެންނަން ވާނީ ކައިވެނިކޮށްގެންކަން ލައިޒަލް ފާހަގަ ކުރީތީ އެކަން ފިރާގަށް ނުހަނު ކަމުދިޔައެވެ. ކައިވެންޏަށްފަހު އެކަހެރި ދިރިއުޅުމެއް އުޅުމުގެ ހިޔާލު މިފަހަރު ލައިޒަލް ނުގެންގުޅޭތީ އެކަމާ ފިރާގު ހިތްހަމަޖެހުނެވެ. ލައިޒަލް ފަދައިން ނީރާ ވެސް ކުރީން ކައިވެންޏެއް ކޮށްފައިވާކަން ބުނުމުން އެކަން ފިރާގަށް ބޮޑުކަމަށް ނުވިއެވެ. އޭނާ އެނގެން ބޭނުންވީ ލައިޒަލް ގަސްދުކުރާ ގޮތެވެ. ލައިޒަލްގެ ކޮންމެ ވާހަކައަކުން އެ ދަރިފުޅަށް ނީރާ ކަމުގޮސްފައިވާވަރު ފިރާގަށް ދެނެގަންނަން އެނގުނެވެ. ހަގީގަތުގައި ވެސް އެ އަންހެންކުއްޖާދެކެ ލައިޒަލް އިންތިހާއަށް ލޯބިވާކަން ޔަގީނެވެ.\n"މިފަހަރު ހީވޭ ދަރިފުޅު ކައިވެންޏެއް ކުރަން އުޅޭހެން." ކޮޓަރިން ނުކުމެގެން އައި ލައިޒަލް ސިޓިންރޫމު ސޯފާގައި އިން ފިރާގަށް ފެންނައިރަށް ބުނެލިއެވެ. އެއާއެކު ލައިޒަލްގެ ތުންފަތް ދެމިލިއެވެ. ކާފަގެ ކައިރީ އިން ހަމްދާނާއި އަވަސް ނަޒަރެއް ލައިޒަލް ބަދަލުކޮށްލިއެވެ.\n"ހިނގާ ދަމާ." ލައިޒަލް ބުނެލިއެވެ.\nކާރަށް ފިރާގު އެރުމުން ދޮރުފަތް ލައްޕާލާފައި ލައިޒަލް އައިސް އެރީ ޑްރައިވަރު ސީޓަށެވެ. އޭރު ފަހަތަށް ހަމްދާނު އަރައިފިއެވެ. ފިރާގާއި ލައިޒަލް ގަބޫލުކުރާ ގޮތުގައި ހަމްދާނަކީ ވެސް އެ އާއިލާގެ މެންބަރެކެވެ. ކައިވެންޏާ ގުޅުން ހުރި ކޮންމެ ކަމެއްގައި އައިލާއެކުގައި ބައިވެރިވާން ޖެހޭނެއެވެ. އެމީހުންގެ މަންޒިލަކީ ހުޅުމާލެއެވެ. ނީރާ ދިރިއުޅޭ އެޕާޓްމެންޓަށް ދިއުމެވެ.\nއިމާރާތުގެ ތިރީގައި ކާރުތައް ޕާކުކުރުމަށް ހާދާފައި އޮތް ބަޔަށް ކާރު ވައްދާލުމާއެކު ލައިޒަލް ކާރު ހުއްޓާލިއެވެ. ހަމްދާނު ފައިބައިގެން އައިސް ކުރީ ދޮރުފަތް ހުޅުވާލިއެވެ. ކާފަ ފިރާގު ފޭބުމަށް އެހީވީ އޭނާއެވެ. ލައިޒަލް ކާރުން ފައިބައިގެން އައިސް ލިފްޓުގެ ސުވިޗަށް އޮބާލިއެވެ. އޭގެ ދޮރު ހުޅުވެން ވަގުތުކޮޅެއް ނެގިއެވެ. ހުޅުވުނު ދޮރު ލެއްޕުނަ ނުދޭން ހިފަހައްޓާލައިގެން ލައިޒަލް ހުރީ ފިރާގާއި ހަމްދާނު ވަންނަން ދެނެވެ. ދާންވީ ކޮން ހިސާބަކަށްކަން ލައިޒަލްއަށް އެނގެއެވެ.\n"ނާވަސް..." ލައިޒަލްގެ ސީރިއަސްކަން ވެރިވެފައިވާ މޫނަށް ބަލަން ހުރެފައި ހަމްދާނު އަހާލިއެވެ.\n"އޮފްކޯޒް..." ފޮރުވުމެއްނެތި ލައިޒަލް ބުނެލިއެވެ. ކަންފަތް ތޫނު މީހަކަށް އޭނާގެ ހިތުގެ ތެޅުން އަވަސްވެފައިވާވަރު އިވޭނެކަން ޔަގީނެވެ. އޭނާއާ ނީރާ ބައްދަލުނުވާތާ ކޮންދުވަހެއް ހެއްޔެވެ. ބައްދަލުވާއިރު ބައްދަލުވާނީ އާއިލާއާއެކު ކަމެއް ކުރީން ހިތަށް ވެސް ނާރައެވެ. އެކަމަކު ކަންތައް މިވަނީ އެންމެ ފުރިހަމައަށްކަން ލައިޒަލް ގަބޫލުކުރެއެވެ. ފަޓުލޫނު ޖީބުގައި އޮތް ފޯނު ލައިޒަލް ނެގިއެވެ. އިމާރާތުގެ ލިފްޓުގައިކަން ހުރީ ބުނެ ނީރާއަށް ލައިޒަލް މެސެޖު ފޮނުވާލިއެވެ.\n"ވެއިޓިން ފޯ ޔޫ." ނީރާގެ ޖަވާބު އައީ ނުހަނު އަވަހަށެވެ. ލައިޒަލްގެ ތުންފަތަށް ހިނިތުންވުމެއް ވެރިވިއެވެ.\nލިފްޓުން ނުކުމެ ހިނގައިގަތްތަނާ އެޕާޓްމެންޓްގެ ދޮރު ހުޅުވާލައިގެން ދޮރުމަތީ ތިބި ލަމްހާއާއި ސުޖާއު އެންމެންނަށް ވެސް ފެނުނެވެ. އެމީހުން ފުޅާ ހިނިތުންވުމެއް ލައިޒަލްއާ ބަދަލުކޮށްލިއެވެ. ލައިޒަލްމެން ކައިރިވުމުން ސުޖާއު ސަލާމް ގޮވާލިއެވެ. ފިރާގުއާ ސަލާމްކޮށް އެތެރެއަށް އެންމެން އައުމަށް ބުންޏެވެ.\nގޭތެރެއިން ލައިޒަލްއަށް ނީރާއެއް ނުފެނުނެވެ. އެހެންނަމަވެސް ސިޓިންރޫމާއި ކާބަޔާއި ގުޅިފައިވީ ބަދިގޭގެ އައިލެންޑް ދޮށުގައި އީހާނު އިންތަން ފެނުނެވެ. ކޮށްލި ސަލާމެއްގެ ގޮތުން ލައިޒަލްއަށް އީހާނު ނިތްއަރުވާލިއެވެ. އެ ސަލާމަށް ޖަވާބު ދިނުމަށް މަޑުމަޑުން ލައިޒަލް ބޯޖަހާލީއެވެ. އެންމެން ސޯފާތަކުގައި އިށީނެވެ. ލަމްހާ ގޮވާލުމުން އީހާނު ގޮސް ނީރާގެ ކޮޓަރީގައި ޓަކި ދިނެވެ. ނީރާ ނުކުމެގެން އައިސް އިށީނީ ލަމްހާގެ ކައިރީގައެވެ. ވަކިން ހުރި ގޮނޑީގައި އީހާނު އިށީނދެ އިނެވެ. ދެ އާއިލާއިން ތައާރަފްވިއެވެ.\nއެރޭގެ ކެއުން ނިމުނުއިރު ލައިޒަލްއާއި ނީރާ ކައިވެނި ކުރާނޭ ތާރީޚެއް ކަނޑައަޅައި ނިމިއްޖެއެވެ. ކުދީންގެ ހިޔާލާއެކު ކައިވެނީގެ ހަފުލާ އިންތިޒާމު ކުރާނީ އާއިލާއިންކަން އިއުލާން ކުރެވުނެވެ. މަޝްވަރާތައް ނިމި ނީރާގެ ގެއިން ލައިޒަލްމެން ނުކުތެވެ. ނީރާއާ ބައްދަލުކޮށްލާ ހިތުން ލައިޒަލް ހުއްޓެއްކަމަކު ފިރާގު ދާން ބުނުމުން މަޑުކުރަން ނުކެރުނީއެވެ.\nހުސްވެފައި ހުރި ފެންފުޅި ހިފައިގެން ނީރާ ކޮޓަރިން ނުކުތީ ލައިޒަލްއާ ވާހަކަދައްކަން އޮވެފައި ފޯނުކޯލު ނިންމާލީމައެވެ. އޭރު ގަޑިތަކުން ދޭއްޖަހައި ހިނގައްޖެއެވެ. އެ ދަންވަރު ޓީވީ ހުޅުވާފައި ހުރި އަޑު ނީރާއަށް އިވުނެވެ. ބަދިގެއާ ކައިރިވީއިރު ޓީވީގެ އަލިން ސޯފާގައި އޮށޯވެލައިގެން އޮތް އީހާނު ވެސް ނީރާއަށް ފެނުނެވެ. އެކަމަކު އަޅައެއްނުލިއެވެ. ނީރާ ބަދިގެ ކަބަޑު މަތީ ހުސްފުޅި ބަހައްޓާފައި ފެންކޭހުން ފުޅިއެއް ނެގިއެވެ.\n"ނީރާ..." އީހާނު ގޮވާލީ ފެންފުޅި ހިފައިގެން ނީރާ ހިނގައިގަތް ވަގުތެވެ.\nހުއްޓުމާއެކު ނީރާ ބަލާލިއެވެ. އޭނާ ގެއަށް އައި ފަހުން އީހާނު ވާހަކައެއް ނުދައްކައެވެ. އެއްސުފުރާމަތިން ކައިބޮއެ އުޅުނަސް ދެމެދުގައި އެއްވެސް ގާތްކަމެއް ނެތެވެ. ނީރާ ބަލަން ހުރުމުން އީހާނު އަނެއްކާ ވެސް ވާހަކަދެއްކިއެވެ. އޭނާއާ ވާހަކަދައްކާލަން މަޑުކޮށްލެވިދާނެތޯ އީހާނު އަހާލިއެވެ. ނީރާ އައިސް ސޯފާގައި އިށީނީ އީހާނު ނޭދިގެން ހުރި ފަދައިންނެވެ. އީހާނަށް ވެސް ލިބުނީ ހައިރާންކަމެވެ.\n"ނީރާ ހެޕީތަ؟." އީހާނު އަހާލިއެވެ. އެ ސުވާލަށް ޖަވާބުދޭން ނީރާއަށް އުނދަގޫވީ އީހާނު އެ ސުވާލުކުރި މަގްސަދު ނޭނގޭތީއެވެ. އީހާނަށް ދެރަކޮށް ހިތާފައި ނީރާ އެކަމާ އުފަލުން ހުރިއްޔޭ އީހާނު ހީކުރާކަށް ނީރާ ނޭދެއެވެ.\n"ލައިޒަލް ގޯހެއްނޫން. އޭނާ ނީރާދެކެ ވަރަށް ލޯބިވޭ... ކައިވެނި ވެސް ހަމަޖެހިއްޖެ، އެހެންވެ މިއަހަނީ ހެޕީތޯ."\n"ހެޕީ..." މަޑުމަޑުން ނީރާ ބުނެލިއެވެ. އިސްޖަހާލި ނަމަވެސް އީހާނުގެ ތުންފަތުން ހިނިތުންވުމެއް ނީރާ ދުށްޓެވެ.\n"ރަނގަޅު. އަހަރެން ބޭނުމީ ނީރާ އުފަލުގަ ހުންނަން. އަހަންނާއެކު ނީރާ އުފަލެއްނުވާނެކަން އެނގޭ. އައި އެކްސެޕްޓް ދެޓް."\n"އީހާނު، އަހަރެން މިހުރީ ވީ ހުރިހާކަމެއް ހަނދާންނައްތާލަން ތައްޔާރަށް. ލައިޒަލްއާއެކު އާ ފެށުމެއް މީ. ކުރީންވެފައި ހުރި އެއްވެސް ކަމެއް ބަދަލެއްނުކުރެވޭނެ. އެކަމަކު އެކަމުގެ ތެރޭ އަބަދު އުޅޭކަށް ބޭނުމެއްނޫން. އައި ފޮގިވް ޔޫ... އީހާނު ލޯބިވިޔަސް އަހަންނަށް އީހާނުދެކެ ލޯބި ނުވެވުނީ. ފަހަރެއްގައި މީ މިކަންވާން އޮތް ގޮތް. ބަޓް ވީ އާ ސްޓިލް ފެމެލީ... ޔޫ އާ ޕާޓް އޮފް މައި ލައިފް. ލައިޒަލްއާ މެރީ ކުރިޔަސް އެކަން ބަދަލެއްނުވާނެ."\n"އައިސްކްރީމް ކާނަންތަ؟." ވަގުތުކޮޅަކަށް ހިމޭންވެފައި އިނުމަށްފަހު އީހާނު އަހާލިއެވެ. ލުއި ހިނިތުންވުމަކާއެކު ނީރާ އަވަސްއަވަހަށް ބޯޖަހާލިއެވެ.\nއީހާނު ތެދުވެގެން ގޮސް ނީރާއަށް ދޭން އެ ދުވަހު ގަނެގެން ގެނައި އައިސްކުރީމް ތަށްޓާއި ދެ ސަމްސާ ހިފައިގެން އެނބުރި އައިސް ސޯފާގަ އިށީނެވެ. އެރޭ އެ ދެމެދަށް ވެރިވެފައި އޮތް ހިމޭންކަމުގެ ފާރު ފުނޑުފުނޑުވެ ނެތިގެން ދިޔައެވެ. ނީރާއަށް ލިބޭ ކޮންމެ އުފާވެރިކަމަކަމާއި ހިތާމައެއްގައި އީހާނު ދުރަށް ނުދާނެކަން ވަޢުދުވިއެވެ. ލޯބިވެރީންނަށް ނުވިޔަސް އެންމެ ކުރީގައި އެ ދެމެދުގައި އޮތް އައީލީ ގާތްކަމަށް ދެ ޒުވާނުން ތިބީ ބޭނުންވެފައެވެ. ހިނިތުންވުމާއި އެކަކުއަނެކަކާ ހިޔާލު ހިއްސާކުރުމުގެ މިނިވަންކަން ބޭނުންވެފައެވެ. އެތައް ވާހަކައެއް އެރޭ އެ ދެމެދުގައި ދެކެވުނެވެ. އުޝާގެ ހަގީގަތް ވެސް ނީރާ ހަމަކުރިއެވެ. ތިމާގެކަން އޮތްވަރާއި ނީރާގެ މައިންބަފައިންނަށް ކަންތައް ދިމާވި ހިތާމަވެރި ހާދިސާ ވެސް ކިޔައިދިނެވެ. ލަމްހާގެ ފަރާތުން އީހާނަށް އެނގިފައި އޮތީ ކުޑަމިންވަރެކެވެ. ހަގީގަތް އެނގުނީ އަދިކިރިޔާއެވެ.\nދެ ހަފްތާ ފާއިތުވުމަށްފަހު ލައިޒަލްއާއި ނީރާ އިންތިޒާރު ކުރަމުން އައި ވަގުތު ޖެހުނީއެވެ. ސްކާލެޓްގޮމަ ހޮޓެލްގެ "ބޯލްރޫމް" ކައިވެނީގެ ވަލީމާއަށް ތައްޔާރުކުރެވިފައިވާއިރު ހީވަނީ ހުވަފެނީ ގަނޑުވަރެއް ހެންނެވެ. ހުދާއި ކަޅުގެ އިތުރުން ރަން ކުލައެވެ. ޖޯޑުޖޯޑަށް އެލުވާފައި ހުރި ދޫނިތައް ފަރާތްފަރާތަށް ހެލިލާއިރު ހީވަނީ އެ ސޮރުމެން ހަގީގަތުގައި ވެސް އުދުހެނީ ހެނެވެ. ލޯބީގެ ބަހާރު މޫސުން ތަނަށް ވެރިވެފައި އޮތް ފަދައެވެ. އަލަތު ދެމަފިރިންނަށް ހާއްސަ ކުރެވިފައި ހުރި އިސްޓޭޖަށް އެރުމަށް ލައިޒަލްއާއި ނީރާ އައެވެ. އޭރު ކައިވެނިކޮށްދިނުމަށްފަހު ގާޒީއާއި ކޯޓުން އައިސް ތިބި މީހުން ނުކުންނަން ދިޔައިރު އެމީހުންނާއެކު ފިރާގުއާއި ސުޖާއު ހުއްޓެވެ. ލަމްހާއާއިއެކު ނީރާގެ ކައިރިން ފެންނަނީ ރިދާއާ އޭނާގެ މަންމައެވެ. ހަމްދާނާއެކު އީހާނާއި ޔަމާނު ވެސް އެމީހުންނާ ދުރަށް ނުދެއެވެ. ފިރާގުގެ އެދުމާއެކު ލައިޒަލްގެ ކައިވެންޏަށް ދައުވަތު ދިން މީހުންގެ ތެރޭ އޭނާގެ މަންމަ، ރަމްލާ ހިމެނެއެވެ. ދުރުން އައި މީހުންގެ ތެރޭ ނީރާގެ މަންމަގެ ބޮޑުބޭބެ ކަމަށްވާ އިލްޔާސްއާއި އޭނާގެ އާއިލާ އައިސް ތިއްބެވެ. އެކުވެރީންގެ ތެރެއިން ލައިޒަލް ބައިވެރިވި ބޭންޑުގެ ހުރިހާ މެންބަރުން ވެސް އެ ހަފުލާގައި ބައިވެރިވިއެވެ. ނީރާއާއި އީހާނުގެ ކައިވެނި ކުރެވުނީއްސުރެ ބޭންޑުގެ އިވެންޓުތަކަށް ލައިޒަލް އައީ ފަރުވާކުޑަކުރެވެމުންނެވެ. ބޭންޑުން ލައިޒަލްވަކީ އެކަމަށް ހުރި ޝައުގުވެރިކަން އޭގެ ފަހުން ގެއްލުނީމައެވެ. އެހެންވިޔަސް އެމީހުންގެ މެދުގައި އޮތް ރަހުމަތްތެރިކަމަށް ބަދަލެއް ނާދެއެވެ.\n"ހަތްސަތޭކަ ފަންސާސް ހަތް ރުފިޔާއަށް ތިހުރީ ގަނެފަ. ނައު ޔޫ އާ މައިން... ކޮނޑަށް ލައިގެން ފިލަންވީއޭ ހިތަށް އަރަނީ." ނީރާގެ އަތުގައި ހިފާލަމުން ކަންފަތްދޮށަށް ގުދުވެލައި ލައިޒަލް ބުނެލިއެވެ. އެ އަޑުގައި ހުރީ ނުރައްކާތެރި އަސަރެކެވެ. ލައިޒަލްގެ ތުންފަތުގެ އެއްކޮޅުން ދެމިލި ގޮތާއި އެ ދެ ލޮލުން ދޭ މެސެޖު އެނގުމުން ނީރާގެ ހިތް އަވަސްވިއެވެ.\nލައިޒަލް އަޅައިގެން ހުރީ "ޝޭރްވާނީ" ފަރުމާއަށް ހުރި ކަޅުކުލައިގެ ސޫޓެކެވެ. އޭގެ ކުރިމަތީ ވައަތްފަރާތުގައި ވަނީ ގޮފިކޮޅެއްގައި އިން ދޫންޏެކެވެ. އެ ބައިވަނީ ރަނުން ޖަރީކުރެވިފައިއެވެ. ހަމަ އެގޮތަށް ސޫޓުގެ ފަހަތުން ކަނާތު ކޮނޑުމައްޗަށް ވާހެން އެފަދަ ދޫންޏެއް އިނެވެ. އެވެސް ވީ ރަނުން ޖަރީކުރެވިފައެވެ. ނީރާ ވެސް ފެންނަނީ ދޫންޏެއް ހެންނެވެ. ކަޅުކުލައިގެ "ސްވޯން"އެއް ކަހަލައެވެ. ހެނދުމުގެ މަތީބުރިއާއި ކުރު ދެއަތްވަނީ ކަޅުކުލައިގެ މިނަލާއި ވެލިފޮތިންނެވެ. އުނަގަނޑުމަތިން ހެނދުން ދެބައިވެފައިވާ ހިސާބުގައި ވަނީ ކަޅުކުލައިގެ ދޫނިފަތްފަދައިން ފަށުވިކަން އެކުލެވިފައިވާ ބައެއް ހަރުކޮށްފައެވެ. އޭގެ ދަށުން ހެދުމުގެ ތިރި އޮތީ ފުޅާކޮށެވެ. ބިސްތޮށިކުލައިގެ ފޮއްޗެއްގައި ރަންކުލައިގެ މިނަލުން ދޫނިފަތް ފަދައިން ފަރުމާކުރެވި ޖަރީކޮށްފައެވެ. އަތުގައި އޮތީ ވެސް ދޫނިފަތުން ތައްޔާރުކޮށްފައި އޮތް ކުޑަކުޑަ މާބޮނޑިއެކެވެ. އެ ހުރިހާ ފުރިހަމަ ކަމަކަށްވުރެ ދެ ޒުވާނުންގެ މޫނުން ފާޅުވާން ހުރި އުފާވެރިކަމުގެ އަސަރު މާ ފުރިހަމައެވެ. އެކަކުއަނެކަކުދެކެވާ ލޯބި ބަލާލާ ގޮތުން ވެސް ފާހަގަވެއެވެ.\nމެހެމާނުން ވަދެ މާލަން ފުރެމުންދިޔައެވެ. އުފާވެރިކަމުގެ އަޑުތައް ނޫނީ ނީވެއެވެ. ލައިޒަލްއާއި ނީރާއަށް އެނގޭ މީހުންނާއި ނޭނގޭ މީހުން ވެސް އެ ހަފުލާއިން ބައްދަލުވިއެވެ. އެހެންވިޔަސް އެއިން ކޮންމެ މީހަކީ އެމީހުންނާ ކޮންމެވެސް ގޮތަކުން ގުޅިފައި ތިބި ބައެއްކަން އެނގެއެވެ.\nހަވީރު ފެށި ހަފުލާ ނިމުމަކަށް އައީ އިރުއޮއްސުނު ފަހުންނެވެ. އެންމެފަހު ބަޔަކަށް ތިބީ އާއިލާއާއި އެންމެ ގާތް ރައްޓެހިންނެވެ. ލައިޒަލްއާއި ނީރާ ހޮޓެލުން ނުކުމެ ކާރު ކައިރިއަށް އައެވެ. އެމީހުން އެރޭ ހޭދަކުރާނީ ރިސޯޓުގައެވެ. އަދި މާދަމާގެ ވަގުތަކު "ހަނީމޫނަށް" ބާލީއަށް ފުރާނެއެވެ. ކާރަށް އެރުމުގެ ކުރީން ލަމްހާގެ ގައިގާ ނީރާ ބައްދާލިއެވެ. މިއަދު އެ ދަރިފުޅުގެ މޫނުމަތިން ލަމްހާ ބޭނުންވީ ފަދަ އުފާވެރިކަން ފާޅުވެއެވެ.\n"ހަމަޖެހިގެން މަންމައަށް ގުޅާނަން އިނގޭ." ލަމްހާ ބުނުމުގެ ކުރީން ނީރާ ބުންޏެވެ. ހިނިއައިސްފަ ހުރެ ލަމްހާ ބޯޖަހާލީއެވެ. ކައިވެނި ހެދުމާއެކު ކާރަށް އަރަން ނީރާއަށް ލަމްހާ އެހީވެދިނެވެ.\nލައިޒަލްއާއި ނީރާ ގޮވައިގެން ލާންޗު އޮތް ހިސާބަށް ކާރުގައި އައީ ހަމްދާނެވެ. އެހެން މީހުން ހޮޓެލްގައި މަޑުކުރީ ހަފުލާ ނިމުނަސް ކުރަން ހުރި އެތައްކަމެއް ހުރީމައެވެ. ހަމްދާނާއި ކޮނޑާކޮނޑުޖައްސައި ސަލާމްކޮށްފައި ފުރަތަމަ ލާންޗަށް އެރީ ލައިޒަލްއެވެ. އޭނާ ފަރުވާތެރިކަމާއެކު ނީރާގެ އަތުގައި ހިފަހައްޓާލަމުން ލާންޗަށް އެރުވިއެވެ.\nރިސޯޓުން ހޫނު މަރުހަބާއަކާއި ކައިވެނީގެ ތަހުނިޔާ ލައިޒަލްއާއި ނީރާއަށް ކިޔެވެ. އެމީހުން ތިބުމަށް ހަމަޖެހިފައިވާ ވިލާއަށް އާދެވުނެވެ. އެމީހުންގެ ފޮށިތައް އެތެރެއަށް ވައްދާފައި ރިސޯޓުގެ ސްޓާފު ދިޔައީއެވެ. އެއާއެކު ނީރާ އެތެރެއަށް ވަންނަން އުޅުނެވެ. ނަމަވެސް ލައިޒަލް އެކަމަށް ހުރަސް އެޅީއެވެ. ނީރާގެ ކަނާއަތުގައި ހިފާ ގާތަށް ދަމާލުމާއެކު އަތްދަނޑިމައްޗަށް އުފުލާލައިގެން ހުރެ ލައިޒަލް އެތެރެއަށް ވަނެވެ. ލައިޒަލްގެ ކަނދުރާގައި ދެއަތް އަޅުވާލުމާއެކު ނީރާއަށް ބާރަށް ހީނގަނެވުނީއެވެ. ފިނިފެންމާތަކުން ޒީނަތްތެރިކޮށްފައި އޮތް އެނދުގައި ލައިޒަލް އައިސް އަނބިމީހާ ބޭންދިއެވެ.\n"މީއެއްނޫންތަ އަނބިމީހާ ގެންނަން ޖެހޭ ގޮތަކީ." ލާނެތް ހިންޏެއް އައިސްފަ ހުރެ ލައިޒަލް ބުނެލިއެވެ.\n"ފޮޓޯއެއް ވެސް ނުނަގަނީސް އެނދު ހަޑިކޮށްލީ." ނީރާ ތުން އޫކޮށްލިއެވެ.\n"އަހަރެން މިހިރަ މޮޔަވަނީ... ނީ އެކްސައިޓެއް ނުވޭތަ؟. އަހަރެން ތިވަރަށް ދަހިނުކުރޭ." ލައިޒަލް ބުންޏެވެ. މަޑުމަޑުން ކުރިއަށް އައިސް ނީރާގެ ކައިރިއަށް ގުދުވެލިއެވެ. ދަތްދޮޅީގައި ހިފާލުމާއެކު އެ މޫނު އުފުލާލިއެވެ. މަސްތުކަން ވެރިވެފައިވާ ދެ ލޮލުން ލައިޒަލް ބަލަމުންދިޔައެވެ. ނޭވާގެ ހޫނުކަން އިހްސާސްކުރެވި ތުންފަތުގެ މީރުކަން އޭނާ ނީރާގެ ކިބައިން ލިބިގަތެވެ.\n"ވެއިޓް... ފްރެޝްވެލަން ބޭނުން..." ނީރާ މަޑުމަޑުން ލައިޒަލްގެ މޭގައި އަތްވިއްދާލިއެވެ.\n"އައި ވިލް ޖޮއިން ޔޫ." ހިސާބަކަށް ބަރުވެފައިވާ އަޑަކުން ލައިޒަލް ބުނެލިއެވެ.\nކައިވެނި ހެދުމުގެ ތެރެއިން ނީރާ މިނިވަންވަމުން އައިއިރު ލައިޒަލްގެ ބީހުންތަކުން އެ ހަށިގަނޑު ފިއްސަމުން ދިޔަ ކަހަލައެވެ.\n"އައި ވިލް އީޓް ޔޫ އަލައިވް..." ލައިޒަލް ބުނެލިއެވެ. ނީރާގެ ހަށިގަނޑުގެ ތަންތަންކޮޅުގައި ލައިޒަލްގެ ދަތްޖެހި ބާރުވެލާއިރު މުޅި ހަށިގަނޑުގައި ނޭނގޭ ކަރަންޓުގެ އޮއެވަރެއް ހިނގައިގަންނަ ފަދައެވެ. ލައިޒަލްއާ ދިމާއަށް ނީރާ އަނބުރާލުމާއެކު އެ ދެއަތް ގެނެސް އޭނާގެ ސޫޓުގައި މޭމަތިން ޖައްސާލިއެވެ.\n"އަންބަޓަން..." ލައިޒަލް ބުނެލިއެވެ.\nފާޚާނާއަށް ނީރާ ވަނީ ލައިޒަލްގެ އަތްދަނޑިމަތީއެވެ. އެތަނުން ނުކުތީ ވެސް އެގޮތުގައެވެ. އެނދުގައި ނީރާ ގެނެސް ބާއްވާލުމާއެކު ލައިޒަލް ވެސް އެނދަށް އެރިއެވެ. ކޮންމެ ބީހުމަކުން އިހްސާސްވާގޮތް ތަފާތުވާތީ ނީރާ އަޖައިބުވިއެވެ. މީ އެ ދެމީހުން މިހާ ގާތްވާ ފުރަތަމަ ފަހަރެއް ވެސް ނޫނެވެ. އެކަމަކު މިރޭ ތަފާތެވެ. ކައިވެނީގެ ފޮނިމީރު ކަމަކީ މީކަމަށް ވެދާނެއެވެ. ދެމަފިރިންގެ ގޮތުގައި ތިބެމެ އެ އުފާ ހާސިލުވުމީ ލިބޭ ހިތްހަމަޖެހުން އިތުރުވާ ސަބަބަކީއެވެ.\nވަރުބަލިކަމާއެކު ނީރާއަށް ކުކުރާލެވުނީ ބޭއިޚްތިޔާރުގައެވެ. އެސްފިޔަތައް ދުރުވެލި ހިނދު ފެނުނީ ހިނިއައިސްފަ ބަލަން އޮތް ލައިޒަލް އެވެ.\n"ހޭ ބިއުޓިފުލް... މޯނިން..." ލައިޒަލް މިހެން ބުނެ ނީރާގެ ނިތްކުރީގައި ތުންފަތް ޖައްސާލިއެވެ.\nކުޑަ ވަގުތުކޮޅަކަށްކަން ނިދުނީ ނީރާއަށް އެނގުމުން އަލުން ދެ ލޯ މަރާ ބާރުކޮށްލިއެވެ. އޭނާގެ އެ ހަރަކާތުން ލައިޒަލް ހީނގަތެވެ. މޭގެތެރޭ އަނބިމީހާ ބޮނޑިކޮށްލަމުން ހެނދުނުގެ ނާސްތާކޮށްގެން ނިދާނީކަމުގަ ބުންޏެވެ. އެހެންވިޔަސް ނިދޭނެކަމުގެ ޔަގީންކަމެއް ނީރާއަކަށް ނެތެވެ. އޭނާގެ ފިރިމީހާގެ ގޮތް އެނގޭތީއެވެ.\nރިސޯޓުގައި ތިބެފައި ލައިޒަލްއާއި ނީރާ ސީދާ އައީ އެއާޕޯޓަށެވެ. އާއިލާގެ އެންމެން އެތަނުން އެމީހުންނާ ބައްދަލުކުރިއެވެ. ވަކިން އެއްޗަކަށް އަޅާފައި ހުރި ކައިވެނި ހެދުމާއި ބޫޓާއި އެއްޗެހި ލަމްހާއާ ނީރާ ހަވާލުކުރިއެވެ. ދެމަފިރިންނަށް ވަދާއުގެ ސަލާމް އެންމެން ކުރިއެވެ. ދެން ބައްދަލުވާނީ އެއްމަސް ފަހުން ވީމައެވެ.\n"ޝީން... ދަރިފުޅާއެކު އީހާނު ނާދޭތަ؟" ގޭތެރެއަށް ޝީން އެކަނިވަންތަ ފެނި ލަމްހާ ސުވާލު އުފެދުނެވެ.\n"ކޮތަޅުތައް ހިފައިގެން އެބައާދޭ. ނީރާ އަތުވެއްޖެތަ؟" ޝީން އައި ގޮތަށް ލަމްހާ ކުރަން ހުރި މަސައްކަތުގައި ބައިވެރިވިއެވެ.\n"ވެއްޖެ ކޮޓަރީގަ." ލަމްހާ ބުންޏެވެ. އެއާއެކު ޝީން ހަލުވިކޮށް އައިސް ނީރާގެ ކޮޓަރި ހުޅުވާލިއެވެ.\nހަތަރު މަހުގެ ކުޑަކުޑަ ބަނޑާއެކު އެނދުގައި ނީރާ އިނެވެ. އެތައް ހަނދާންތަކެއް އެކުލެވިފައިވާ އެކޮޓަރީގެ އެކި ދިމާއަށް ބަލާށެވެ. ކުއްލިއަކަށް ހުޅުވުނު ދޮރުން ފެނުނީ ޝީން ވަދެގެން އަންނަތަނެވެ. ދެ އަންހެންކުދީންގެ މޫނުން ވެސް ފާޅުވީ އުފާވެރިކަމުގެ ފުޅާ ހިނިތުންވުމެކެވެ. ލޯތްބާއެކު ދެމީހުން ބައްދާލިއެވެ.\n"ކޮބާ ލައިޒަލް." ޝީން އަހާލިއެވެ.\n"ޔާނުއާ ރިދާ ބަލާ ދިޔައީ. އެންމެން ހަމަވާން އަދި ވަގުތުކޮޅެއް ނަގާނެ." ނީރާ ބުނެލިއެވެ.\n"ޕުޑިން..." ދޮރުމަތިން އިވުނީ އީހާނުގެ އަޑެވެ. ނީރާ ހެވިލާފައި ތެދުވިއެވެ. ޝީންއާއެކު ކޮޓަރިން ނުކުތެވެ.\n"ޗޮކޯރީނާ ގެނެސްފަ ހުންނާނެ." ނީރާގެ ކޮނޑަށް އަތްވައްޓާލައި ގާތްކޮށްލައިގެން ހުރެ ސިޓިންރޫމަށް އީހާނު ނުކުތެވެ.\n"އެ ނުބައިވެގެން ނުކައި މިހާރު... ދޯ ނީ." ނީރާގެ އަނެއް ފަރާތުން ޝީން ވާހަކަދެއްކިއެވެ.\n"މިހާރު މީރެއްނޫން އެއްވެސް އެއްޗެއް." އަނގައަށް ވައްތަރެއް ޖައްސަމުން ނީރާ ބުނެލިއެވެ.\nތިން މީހުން އައިސް ސޯފާގައި އިށީނީއެވެ. އީހާނު އެއްފަހަރު ނީރާއަށް އުނދަގުލެއް ކޮށްލިއްޔާ އަނެއްފަހަރު ޝީންއާ ބެހިލާނެއެވެ. ދެ އަންހެންކުދީން އިރުއިރުކޮޅާ މަންމާ ބަލާށޭ ގޮވަމުން ލަމްހާއަށް ގޮވާލައެވެ.\nޝީންއާއި އީހާނު އަލުން ގުޅޭނެކަމަކަށް އެ ދެމީހުން ވެސް ހިޔެއް ނުކުރެއެވެ. ހުޅުމާލޭ އަތިރިމަތީގަ އޮތް ޝޫޓިން ނިންމާލާފައި ކެފޭއަށް ޝީން އައީ ވަރަށް ދުވަސްފަހުންނެވެ. އެތަނުން އޭނާއާ ބައްދަލުވީ އީހާނުގެ ސިފައިގަ ހުރި މުޅިން އެހެން އީހާނަކާއެވެ. ދެމެދުގައި އެކުވެރިކަން އުފެދެން ފެށީ މަޑުމަޑުންނެވެ. ނީރާއާ ކައިވެނި ކުރުން އެއީ ހެދުނު މިސްޓޭކެއްކަން އީހާނު ބުނުމުން ވަކިން ޝީންގެ ސަމާލުކަން އީހާނަށް ދެވުނީއެވެ. ގާތް އެކުވެރިކަމުގެ ތެރެއިން ޝީންގެ ހިތުގައި އޮތް ލޯބި އީހާނަށް ފާހަގަކުރެވެން ފެށީ ދެނެވެ. އެހެން އަންހެން ކުދީންނާ ޝީން ތަފާތުކަމެވެ. އެ ލޯތްބަށް ފުރުސަތެއްދޭން ނިންމީ އީހާނު އަމިއްލައަށެވެ. އެ ފުރުސަތަށް ޝީންގެ ގާތުން އޭނާ އެދުނީ ވަރަށް ވިސްނާފައެވެ. ލޯބިވެވުމަށްފަހު އެ ލޯބި ނުލިބުނު ނަމަވެސް ވެވުނު ލޯބީގެ މަތީން ހަނދާން ނައްތާލުމަކީ އުނދަގޫކަމެކެވެ. ފުރަތަމަ ކާމިޔާބު ނުވިޔަސް ދެވަނަ ފަހަރުގަ ނަތީޖާ ބަދަލުވެދާނޭކަން ޝީން ގަބޫލުކުރީއެވެ. އީހާނު އެދުނު ފުރުސަތު އޭނާއަށް ދިނީ އެހެންވެއެވެ. އެ ގުޅުމަށް މިހާރު ހަ މަސްވެއްޖެއެވެ. ދެ ފަރާތުގެ އާއިލާއަށް ވެސް އެނގެއެވެ. ވަރަށް އަވަހަށް ކައިވެނި ވެސް ހަމަޖެހޭނެއެވެ. ޝީންދެކެ އީހާނަށް ވެސް މިހާރު ލޯބިވެވިއްޖެއެވެ.\nލައިޒަލްގެ ފަހަތުން ޔަމާނާއެކު ރިދާ ވަނެވެ. ރިދާ އައުމާއެކު ގޭތެރޭގަ އަޑުގަދަ ވެއްޖެއެވެ. ލައިޒަލް އައިގޮތަށް ނީރާގެ ކައިރިއަށް ސޯފާއަށް ވެއްޓިގަތެވެ. މިހާރު އެތަނުގައި މަދީ އުޝާ އެކަންޏެވެ. އެންމެންނާ އެކުނުވި މީހަކީ އެއީއެވެ. ލައިޒަލްއާއި ނީރާއާ ދުރުގައި ހުންނަން އޭނާ ބޭނުންވަނީއެވެ. އެހެންނަމަވެސް އުޝާގެ ދިރިއުޅުން ބަދަލުވެއްޖެއެވެ. އޭނާއަށް އެ ބަދަލުތައް ގެނެވުނީ ހަމްދާނެވެ. އޭނާ ދެގޮތެއްނުވެ އުޝާދެކެ ވީ ލޯބީގެ ސަބަބުންނެވެ. ހަމްދާނުގެ ފަރާތުން ލައިޒަލްއާއި ނީރާއަށް އެނގުނު ގޮތުގައި މިހާރު އޭގެ ދެމީހުން އުޅެނީ ލޯބީގެ ގޮތުން ގުޅިގެންނެވެ. ހަމްދާނު ހުރީ ވީހާ ވެސް އަވަހަކަށް ކައިވެނި ކުރަން ބޭނުންވެފައެވެ. އެކަމަކު އުޝާ އަދި ކައިވެންޏަށް އާނބަހެއް ނުދެއެވެ.\nމައިންބަފައިން ކައިރީގަ ނެތުމަކުން މިއަދު ލައިޒަލްއާއި ނީރާ ވެސް ލޯބިން މަހުރޫމެއް ނުވިއެވެ. އެކަނިވެރިކަން އިހްސާސް ކުރެވުނު ނަމަވެސް އެ ހިތާމާ ދެމިގެނެއްނުދިޔައެވެ. ވަށައިގެން އެތައް ބައެއްގެ ލޯބި އެމީހުންނާއެކުވެއެވެ. ލޯތްބަކީ ހަމައެކަނި އެންމެ ގިންތިއަކަށް ފައްތާލެވޭ ވަރަށްވުރެ ފުން ލަފުޒެކެވެ. ލަމްހާގެ ދަރިއަކަށްނުވާއިރު ވެސް އޭނާ ނީރާދެކެ އެވަނީ ކޮންފަދަ މާތް ލޯތްބެއް ހެއްޔެވެ. ހިތާމައަށްވުރެ ބޮޑަށް އުފާ ހާސިލުކޮށްދޭ އިހްސާސެއް ކަމުގައި ލޯބިވެއެވެ. ނީރާއާއި ލައިޒަލް ބޭނުންވީ އެކަކުއަނެކަކުގެ ލޯތްބެވެ. އެ ލޯބި މިއަދު ފުރިހަމަވެއްޖެއެވެ. އެމީހުން އެ ތިބީ އެ ލޯބީގައި އެޅި މޭވާގެ އިންތިޒާރުގައެވެ. އީހާނަށް އެ ހިތުގައިވީ ފަޅުކަން ފިލުވައިދޭނެ ބައިވެރިއަކު ލިބިއްޖެއެވެ. އެ ހިތުން ދިން ރުހުމުގައި އަމިއްލަ ހިތް ބެހި ލޯބިވާން މިއަދު ދަސްވެއްޖެއެވެ. (ނިމުނީ)


Maseehu Isthiufaa Nudhehvaifinama ithubaaru neh Kamuge vote eh Nagaanan- Riyaaz\nރައްޔިތުންގެ މަޖިލީހުގެ ރައީސް ޢަބްދުﷲ މަސީޙު އިސްތިއުފާ ނުދެއްވައިފިނަމަ އިތުބާރު ނެތްކަމުގެ ވޯޓެއް އެމަނިކުފާނުގެ މައްޗަށް ނަގާނެކަމަށް އިދިކޮޅު ކޯލިޝަނުން ބުނެފިއެވެ.\nނޫސްވެރިންނާ ބައްދަލުކުރައްވާ ވާހަކަފުޅު ދައްކަވަމުން ރައްޔިތުންގެ މަޖިލީހުގެ ކިނބިދޫ ދާއިރާގެ މެމްބަރު ޢަބްދުﷲ ރިޔާޒް ވިދާޅުވީ ކޯލިޝަންގެ މަސައްކަތް މަޖިލިސް ތެރެއިން ކުރިއަށް ގެންދިޔުމަށް މަޖިލީހުގެ ރައީސްގެ މަޤާމަކީ މުހިއްމު މަޤާމެއްކަމަށެވެ. އެހެންކަމުން މަޤާމުން އިސްތިއުފާ ނުދެއްވައިފިނަމަ ޤާނޫނުގައި ކަނޑައަޅާފައިވާ ގޮތުގެ މަތިން މަސީޙުގެ އިތުބާރު ނެތްކަމުގެ މައްސަލަ މަޖިލީހަށް ވައްދާނެކަމަށް ރިޔާޒް ވިދާޅުވިއެވެ.\nރިޔާޒް ދެއްކެވި ވާހަކަފުޅުގައި އަދުލު އިންސާފް ޤާއިމުކުރުމަށް ކުރަންޖެހޭ ގިނަ މަސައްކަތްތަކެއް އެބަހުރިކަމަށާއި މަޖިލިސް ތެރެއިން ކުރަން ހުރި މަސައްކަތްތައް ކުރުމަށް މަސީޙު މަޤާމުން ދުރުކުރަންޖެހޭކަމަށެވެ.\nމަޖިލީހުގެ ރައީސްގެ އިތުބާރު ނެތްކަމުގެ މައްސަލައެއް ވައްދާނެކަމުގެ އިޝާރާތެއް އިދިކޮޅު ފަރާތްތަކުން ދީފައިވާއިރު، މީގެ ކުރިންވެސް އެފަރާތްތަކުން ވަނީ މަޖިލީހުގެ ރައީސްގެ އިތުބާރު ނެތްކަމުގެ މައްސަލައެއް މަޖިލީޙަށް ވައްދާފައެވެ. ނަމަވެސް މަޖިލީހުން ވަނީ އެމައްސަލަ ބޭރުކޮށްލާފައެވެ.


vnews - MH370 mathindhaa boat hoadhaifi nama $70mln dhey gothah ebbas vejje\nއެމްއެޗް370 މަތިންދާ ބޯޓު ހޯދައިފިނަމަ 70 މިލިއަން ޑޮލަރު ދޭގޮތަށް މެލޭޝިޔާއިން އެއްބަސްވެއްޖެ\n10 ޖެނުއަރީ 2018\nއެމްއެޗް370 މަތިންދާ ބޯޓު ހޯދުމާ ގުޅޭގޮތުން އެމެރިކާގެ ކުންފުންނާއެކު އެއްބަސްވުމުގައި ސޮއިކުރުމަށްފަހު ދެފަރާތުން އެއްބަސްވުން ބަދަލުކުރާއިރު މެލޭޝިޔާގެ ޓްރާންސްޕޯޓް މިނިސްޓަރ މެދުގައި:\nވީނުވީއެއް ނޭނގި ގެއްލިފައިވާ މެލޭޝިއަން އެއަރލައިންސްގެ އެމްއެޗް370 މަތިންދާ ބޯޓު ހޯދައިފިނަމަ، ބަދަލުގައި 70 މިލިއަން ޑޮލަރު ދޭގޮތަށް އެމެރިކާގެ ކުންފުންޏެއް ކަމަށްވާ "އޯޝަން އިންފިނިޓީ" އާއެކު މެލޭޝިޔާ ސަރުކާރުން އެއްބަސްވުމެއްގައި ސޮއިކޮށްފިއެވެ.\n"އޯޝަން އިންފިނިޓީ" އަކީ އެމްއެޗް370 ހޯދުމުގެ މަސައްކަތް އަލުން ފެށުމަށް ބިޑްކުރި3ކުންފުނީގެ ތެރެއިން ކުންފުންޏެކެވެ.\nއެމެރިކާ ކުންފުންޏާއެކު މެލޭޝިޔާ ސަރުކާރުން އެއްބަސްވުމަކަށް މިއައީ، އެތައް މަހެއްވަންދެން ކުރެވުނު މަޝްވަރާތަކަށް ފަހުގައެވެ. އެގޮތުން ކުރެވުނު މަޝްވަރާތަކަށްފަހު އެކަށައެޅި އެއްބަސްވުމުގައިވަނީ، އެމްއެޗް370 މަތިންދާ ބޯޓު ނުފެނިއްޖެނަމަ އަގު ނުލިބޭ ގޮތަށެވެ. ނަމަވެސް ބޯޓު ފެނިއްޖެނަމަ 70 މިލިއަން ޑޮލަރުގެ އަގެއް ދޭގޮތަށް އެއްބަސްވުމުގައި ވެއެވެ.\nއެމެރިކާގެ ކުންފުންޏާއެކު އެއްބަސްވުމުގައި ސޮއިކުރެއްވުމަށްފަހު މެލޭޝިޔާގެ ޓްރާންސްޕޯޓް މިނިސްޓަރ ލޮއޯވް ޓިއޮންގް ލާއި ވިދާޅުވީ، ގެއްލިފައިވާ ބޯޓު ހޯދުމަކީ މެލޭޝިޔާއިން ވަރަށް ބޮޑަށް ބޭނުންވެފައިވާ، ކުރަން ބޭނުންވާ ކަމެއް ކަމަށެވެ.\n"އޯޝަން އިންފިނިޓީ" އިން ބޯޓު ހޯދުމަށް ކަނޑައަޅާފައިވަނީ 90 ދުވަހުގެ މުއްދަތެކެވެ. އެގޮތުން، އިންޑިއާ ކަނޑުގެ 25،000 އަކަކިލޯ މީޓަރުގެ ސަރަހައްދެއް ބަލައި ފާސްކުރުމަށް ހަމަޖެހިފައިވާއިރު، ކުރީގެ ޓީމުތަކުން ހޯދި ސަރަހައްދުގެ ބަދަލުގައި އެމެރިކާގެ ކުންފުނިން ބޮޑަށް ބަލާނީ އިންޑިއާ ކަނޑުގެ ހުޅަނގުގެ ސަރަހައްދުތައް ކަމަށް ޚަބަރުތައް ބުނެއެވެ.\nއެމްއެޗް370 ހޯދުމުގެ މަސައްކަތް އެމެރިކާގެ ކުންފުނިން މި ޖެނުއަރީ މަހުގެ މެދުތެރޭގައި ފަށާނެ ކަމަށް އެކުންފުނިން ބުނެއެވެ.\nމަސައްކަތް ފެށުމަށްޓަކައި އެ ކުންފުނިން މިހާރުވަނީ، ނޯވޭއިން މިފަދަ ހޯދުންތަކުގައި ބޭނުންކުރާ ޚާއްސަ އުޅަނދު "ސީބެޑް ކޮންސްޓްރަކްޓަރ" ދެކުނު އެފްރިކާ މަގުން އިންޑިއާ ކަނޑަށް ފުރުވާލާފައެވެ.\nއެމްއެޗް370 މަތިންދާ ބޯޓު ވީނުވީއެއް ނޭނގި ގެއްލުނީ، މެލޭޝިޔާގެ ކުއާލަލަމްޕޫރުން ފުރައިގެން ޗައިނާގެ ވެރިރަށް ބެއިޖިންގަށް ދަނިކޮށް 2014 ވަނަ އަހަރުގެ މާޗްމަހުއެވެ. ބޯޓު ގެއްލުނުއިރު އޭގައި 239 މީހުން ތިއްބެވެ. އޭގެ ތެރޭގައި ގިނައީ ޗައިނާގެ ރައްޔިތުންނެވެ.\nސެޓެލައިޓް ފޮޓޯތަކުން އެނގުނު ގޮތުގައި އެމްއެޗް370 ބޯޓު ގެއްލުނީ، ފްލައިޓް ދަތުރުކުރަން ހަމަޖެހިފައިއޮތް މަގުން ކައްސާލުމަށް ފަހުގައެވެ.\nސެޓެލައިޓް ފޮޓޯތައް ބަލައިގެން ބޯޓް ވެއްޓިފައި އޮވެދާނެ ކަމަށް ބެލެވޭ 120،000 އަކަކިލޯމީޓަރުގެ ކަނޑުގެ ސަރަހައްދެއް، އޮސްޓްރޭލިއާ، ޗައިނާ އަދި މެލޭޝިޔާގެ ޓީމުތަކުން ބަލައި ފާސްކޮށްފައި ވެއެވެ. މިއީ، މިފަދަ ކަމަކާ ގުޅިގެން ދުނިޔޭގައި މިހާތަނަށް ހިންގުނު ކަނޑުގެ ސަރަހައްދު ބަލައިފާސްކުރުމުގެ އެންމެ ބޮޑު އޮޕަރޭޝަނެވެ.\nނަމަވެސް، އެންމެ ޒަމާނީ ވަސީލަތްތައް ބޭނުންކޮށްގެން މި ޓީމުތަކުން ކުރި މަސައްކަތުން ގެއްލުނު ބޯޓުގެ އެއްވެސް ޚަބަރެއް ނުވިއެވެ. އެހެންވެ، ބޯޓު ހޯދުމަށް ކުރަމުންދިޔަ މަސައްކަތް ހުއްޓާލާފައިވަނީ މިދިޔަ އަހަރުގެ ޖެނުއަރީމަހުއެވެ.\nއެމްއެޗް370 ހޯދުމުގެ މަސައްކަތުގައި އުޅުނު އޮސްޓްރޭލިއާގެ ނޭޝަނަލް ސައިންސް އިދާރާ، ސީއެސްއައިއާރްއޯއިން މިދިޔަ އަހަރުގެ އޭޕްރީލްމަހު ނެރުނު ރިޕޯޓެއްގައި، ބޯޓު ވެއްޓިފައިވާނީ އިންޑިއާގެ ކަނޑުގެ އިރުމަތީ ފަޅިއަށްކަމަށް ވަރަށް ބޮޑަށް ލަފާކުރެވޭ ކަމަށް ބުނެފައި ވެއެވެ. ކުރިން ޓީމުތަކުން ފާސްކޮށްފައިވަނީ އިންޑިއާ ކަނޑުގެ ދެކުނުގެ ސަރަހައްދެވެ.\nވީނުވީއެއް ނޭނގި ގެއްލުނު ބޯޓުގެ ބައިތަކެއްކަން ކަށަވަރުވާ ތިން ބައެއް މިހާތަނަށް ފެނިފައި ވެއެވެ. އެ ހުރިހާ ބައިތަކެއްވެސް ފެނިފައިވަނީ އިންޑިއާ ކަނޑުގެ ހުޅަނގުގެ ގައުމުތަކުގެ ގޮނޑުދޮށްތަކުންނެވެ. މިހާތަނަށް ފެނިފައިވާ ބައިތަކުގެ ތެރޭގައި ގެއްލުނު ބޯޓުގެ ފިޔަގަނޑުގެ ދެމީޓަރު ދިގު ބައެއްވެސް ހިމެނެއެވެ.